Magumathivi fathuruverin thibee sarukaaruge belumuge dhashugai: Hanafee - One Online\n16 އޮގަސްޓް 2021: ބިދޭސީންތަކެއް މަގުމަތިވެފައި -- ވަން ފޮޓޯ\nމަގުމަތިވި ފަތުރުވެރިން ތިބީ ސަރުކާރުގެ ބެލުމުގެ ދަށުގައި: ހަނަފީ\nމިދިޔަ އާދިއްތަ ދުވަހު ރާއްޖެ އައި އިންޑިއާގެ 27 ފަތުރުވެރިން އަދިވެސް ތިބީ ޔޫތު މިނިސްޓްރީ އާއި އިމިގްރޭޝަންގެ ބެލުމުގެ ދަށުގައި ކަމަށް އިމިގްރޭޝަން ކޮންޓްރޯލާ މުހައްމަދު އަހުމަދު (ހަނަފީ) ވިދާޅުވެއްޖެއެވެ.\nއެމީހުން ރާއްޖެ އައިސްފައިވަނީ މާފުށީ ގެސްޓް ހައުސްއެއްގައި ޗުއްޓީ ހޭދަކުރުމަށް 30،000 ޑޮލަރު ދައްކައިގެންނެވެ. ނަމަވެސް އެމީހުން ވެއްދީ މާލޭގައި ހުރި ފަޅު ގެއަކަށެވެ. އަދި އެތަނަށް އެމީހުން ބޭލުމަށްފަހު، އެމީހުންނާ ހަވާލުވެގެން ހުރި މީހާ ވަނީ ފިލައިފައެވެ.\nއަންހެނުންނާއި ކުޑަކުދިން ހިމެނޭ އެ ފަތުރުވެރިންގެ ގްރޫޕަށް އިމިގްރޭޝަނާއި ފުލުހުންނާއި ރެޑް ކްރެސެންޓް އަދި ހެޔޮއެދޭ ފަރާތްތަކުން ގުޅިގެން ވަނީ އެހީތެރިކަން ފޯރުކޮށްދީފައެވެ. އަދި އެކަމުގައި އެންމެ ބޮޑަށް އެހީތެރިކަމެއް ދެއްވީ ކުޅިވަރާ ބެހޭ ވަޒީރު އަހުމަދު މަހުލޫފުގެ ދެކަނބަލުންނެވެ. އެގޮތުން އެ ފަތުރުވެރިން އެރޭ ވަނީ ހުޅުމާލޭ ސްޕޯޓްސް ކޮމްޕްލެކްސްއަށް ގެންގޮސްފައެވެ.\nހަނަފީ މިރޭ "ވަން" އަށް ވިދާޅުވީ އެ 27 ފަތުރުވެރިން އަދިވެސް ތިބީ ހުޅުމާލޭ ސްޕޯޓްސް ކޮމްޕްލެކްސްގައި ކަމަށާއި އެމީހުންގެ ކެއުމާއި އެހެނިހެން ހަރަދުތައް ހަމަޖައްސަމުން ގެންދަނީ އެމީހުން އަމިއްލައަށް ކަމަށެވެ.\n"އެފަރާތްތައް ތިބީ އެދުވަހު ގެންދިޔަ ފެސިލިޓީގައި، އެބޭފުޅުން ކެއުމުގެ ހަރަދާއި ހުރިހާ އެއްޗެއް އެބޭފުޅުން އަމިއްލައަށް ބަލަހައްޓަމުން ގެންދަވަނީ. އެބޭފުޅުން ފުރާ ދުވަސް ހަމަޖެހުނީމަ އެބޭފުޅުން ފުރައިގެންދާނެ،" ހަނަފީ ވިދާޅުވިއެވެ.\nފުލުހުންނާއި އިމިގްރޭޝަނުން އެ މައްސަލަ މިހާރު ތަހުގީގު ކުރަމުންދާ އިރު، މި މައްސަލައިގައި މިހާތަނަށް ވަނީ ބިދޭސީއަކު ހައްޔަރުކޮށްފައެވެ. ހައްޔަރުކޮށްފައިވަނީ އެމީހުންނާ ހަވާލުވެގެން ހުރި ބިދޭސީ މީހާއެވެ.\nފޭކް ބުކިންގެ މައްސަލަ އިތުރުވެފައިވާ އިރު، ސަރުކާރުން އަންނަނީ އެ މައްސަލަ ހައްލުކުރުމަށް ފިޔަވަޅުތަކެއް އަޅަމުންނެވެ. އެގޮތުން ހެލްތު ޕްރޮޓެކްޝަން އެޖެންސީ (އެޗްޕީއޭ) އާއި ފުލުހުންނާއި މޯލްޑިވްސް އިމިގްރޭޝަނާއި ޓޫރިޒަމް މިނިސްޓްރީ އާއި އިކޮނޮމިކް މިނިސްޓްރީ އަދި ލޯކަލް ގަވަމަންޓް އޮތޯރިޓީ (އެލްޖީއޭ) ގުޅިގެން މީހުން ދިރުއުޅޭ ރަށްރަށުގައި ފަތުރުވެރިން ތިބޭ ތަންތަން ބަލައި ޗެކްކުރުމަށް އިންސްޕެކްޝަނެއް ވަނީ ފަށައިފައެވެ.\nމީގެ އިތުރުން ވަގު ބުކިން ހައްދައިގެންނާއި އޮޅުވާލައިގެން ޓޫރިސްޓުން ގެނެސް މަގުމަތިކުރާ މައްސަލަ ހުއްޓުވުމަށް އިމިގްރޭޝަން ސިސްޓަމަށް ބަދަލުތަކެއް ގެންނަން ވަނީ ނިންމައިފައެވެ. އެގޮތުން މަދު ރޫމް ހުންނަ ގެސްޓް ހައުސްތަކަށް ގުޅައިގެން އިމިގްރޭޝަނުން އަންނަނީ ބުކިންތަކުގެ ސައްހަކަން ކަށަވަރު ކުރަމުންނެވެ.\nގުޅޭ ޓެގު ޕޮލިސް އިންޑިއާ ޓުއަރިޒަމް މޯލްޑިވްސް އިމިގްރޭޝަން


صحيح مسلم – كتاب الإيمان (އީމާންކަން ނަންގަނެފައިވާ ފޮތް) –5– DhiSalafiyyah\nصحيح مسلم – كتاب الإيمان (އީމާންކަން ނަންގަނެފައިވާ ފޮތް) – 5\n28/01/2021 ޙަދީޘާއި އޭގެ ޢިލްމުތައް, ޙަދީޘްގެ ތަރުޖަމާދިސަލަފިއްޔާ\n3 – އިސްލާމުކަމުގެ ރުކުންތަކާ ބެހޭގޮތުން ސުވާލުކުރުން ނަންގަނެފައިވާ ބާބު\n10 – (12) حَدَّثَنِي عَمْرُو بْنُ مُحَمَّدِ بْنِ بُكَيْرٍ النَّاقِدُ، حَدَّثَنَا هَاشِمُ بْنُ الْقَاسِمِ أَبُو النَّضْرِ، حَدَّثَنَا سُلَيْمَانُ بْنُ الْمُغِيرَةِ، عَنْ ثَابِتٍ، عَنْ أَنَسِ بْنِ مَالِكٍ، قَالَ: نُهِينَا أَنْ نَسْأَلَ رَسُولَ اللهِ صَلَّى اللهُ عَلَيْهِ وَسَلَّمَ عَنْ شَيْءٍ، فَكَانَ يُعْجِبُنَا أَنْ يَجِيءَ الرَّجُلُ مِنْ أَهْلِ الْبَادِيَةِ الْعَاقِلُ، فَيَسْأَلَهُ، وَنَحْنُ نَسْمَعُ، فَجَاءَ رَجُلٌ مِنْ أَهْلِ الْبَادِيَةِ، فَقَالَ: يَا مُحَمَّدُ، أَتَانَا رَسُولُكَ فَزَعَمَ لَنَا أَنَّكَ تَزْعُمُ أَنَّ اللهَ أَرْسَلَكَ، قَالَ: «صَدَقَ»، قَالَ: فَمَنْ خَلَقَ السَّمَاءَ؟ قَالَ: «اللهُ»، قَالَ: فَمَنْ خَلَقَ الْأَرْضَ؟ قَالَ: «اللهُ»، قَالَ: فَمَنْ نَصَبَ هَذِهِ الْجِبَالَ، وَجَعَلَ فِيهَا مَا جَعَلَ؟ قَالَ: «اللهُ»، قَالَ: فَبِالَّذِي خَلَقَ السَّمَاءَ، وَخَلَقَ الْأَرْضَ، وَنَصَبَ هَذِهِ الْجِبَالَ، آللَّهُ أَرْسَلَكَ؟ قَالَ: «نَعَمْ»، قَالَ: وَزَعَمَ رَسُولُكَ أَنَّ عَلَيْنَا خَمْسَ صَلَوَاتٍ فِي يَوْمِنَا، وَلَيْلَتِنَا، قَالَ: «صَدَقَ»، قَالَ: فَبِالَّذِي أَرْسَلَكَ، آللَّهُ أَمَرَكَ بِهَذَا؟ قَالَ: «نَعَمْ»، قَالَ: وَزَعَمَ رَسُولُكَ أَنَّ عَلَيْنَا زَكَاةً فِي أَمْوَالِنَا، قَالَ: «صَدَقَ»، قَالَ: فَبِالَّذِي أَرْسَلَكَ، آللَّهُ أَمَرَكَ بِهَذَا؟ قَالَ: «نَعَمْ»، قَالَ: وَزَعَمَ رَسُولُكَ أَنَّ عَلَيْنَا صَوْمَ شَهْرِ رَمَضَانَ فِي سَنَتِنَا، قَالَ: «صَدَقَ»، قَالَ: فَبِالَّذِي أَرْسَلَكَ، آللَّهُ أَمَرَكَ بِهَذَا؟ قَالَ: «نَعَمْ»، قَالَ: وَزَعَمَ رَسُولُكَ أَنَّ عَلَيْنَا حَجَّ الْبَيْتِ مَنِ اسْتَطَاعَ إِلَيْهِ سَبِيلًا، قَالَ: «صَدَقَ»، قَالَ: ثُمَّ وَلَّى، قَالَ: وَالَّذِي بَعَثَكَ بِالْحَقِّ، لَا أَزِيدُ عَلَيْهِنَّ، وَلَا أَنْقُصُ مِنْهُنَّ، فَقَالَ النَّبِيُّ صَلَّى اللهُ عَلَيْهِ وَسَلَّمَ: «لَئِنْ صَدَقَ لَيَدْخُلَنَّ الْجَنَّةَ».\nއަނަސް ބުން މާލިކުގެ އަރިހުން ރިވާވެގެން އައިސްފައިވެއެވެ. އެކަލޭގެފާނު ވިދާޅުވިއެވެ. ފަހެ، (ޟަރޫރަތެއް ނެތި) ﷲ ގެ ރަސޫލާ صلى الله عليه وسلم އާ ސުވާލުކުރުން ތިމަންމެނަށް ނަހީ ކުރެވުނެވެ. އެހެންވެ، ބާދިޔާގެ އަހުލުވެރިންގެ ތެރެއިން ބުއްދިވެރި މީހަކު އައިސް، ތިމަންމެން އަޑުއަހަން ތިއްބާ، އެކަލޭގެފާނާ ސުވާލުދެންނެވުމުން ތިމަންމެން އުފާކުރަމެވެ.\nފަހެ، ބާދިޔާގެ އަހުލުވެރިންގެ ތެރެއިން މީހަކު އައިސް ދެންނެވިއެވެ. “އޭ މުޙައްމަދެވެ! ކަލޭގެފާނު ފޮނުއްވި މީހަކު ތިމަންމެންގެ ގާތަށް އައެވެ. ފަހެ، އެބޭކަލަކު ތިމަންމެންގެ ގާތުގައި ދަޢުވާކުރީ، ﷲ ކަލޭގެފާނު ރަސޫލުކަމާއިގެން ފޮނުއްވިކަމަށެވެ.”\nއެކަލޭގެފާނު ޙަދީޘްކުރެއްވިއެވެ. “އެއީ ތެދެކެވެ.”\nއެމީހާ ދެންނެވިއެވެ. “ފަހެ، އުޑު ޚަލްޤުކުރެއްވީ ކާކު ހެއްޔެވެ؟”\nއެކަލޭގެފާނު ޙަދީޘްކުރެއްވިއެވެ. “ﷲ އެވެ.”\nއެމީހާ ދެންނެވިއެވެ. “ފަހެ، ބިން ޚަލްޤުކުރެއްވީ ކާކު ހެއްޔެވެ؟”\nއެމީހާ ދެންނެވިއެވެ. “ފަހެ، މިފަރުބަދަތައް ލެއްވީ ކާކު ހެއްޔެވެ؟ އަދި އޭގައިވާހާ އެއްޗެއް ލެއްވީވެސް ކާކު ހެއްޔެވެ؟”\nއެމީހާ ދެންނެވިއެވެ. “ފަހެ، އުޑާއި ބިން ޚަލްޤުކުރައްވައި، މިފަރުބަދަތައް ލެއްވި ފަރާތް ގަންދީ ބުނަމެވެ. ﷲ ކަލޭގެފާނު ރަސޫލުކަމައިގެން ފޮނުއްވީ ހެއްޔެވެ؟”\nއެމީހާ ދެންނެވިއެވެ. “އަދި ކަލޭގެފާނު ފޮނުއްވި އެބޭލަކު ތިމަންމެންގެ ގާތުގައި ދަޢުވާކުރީ، ތިމަންމެންގެ މައްޗަށް ރެއާ ދުވާލު ފަސް ނަމާދު ވާކަމަށެވެ.”\nއެމީހާ ދެންނެވިއެވެ. “ކަލޭގެފާނު ރަސޫލުކަމާއިގެން ފޮނުއްވި ފަރާތް ގަންދީ ބުނަމެވެ. ﷲ ކަލޭގެފާނަށް އެކަމަށް އަމުރުކުރެއްވީ ހެއްޔެވެ؟”\nއެމީހާ ދެންނެވިއެވެ. “އަދި ކަލޭގެފާނު ފޮނުއްވި އެ ބޭކަލަކު ތިމަންމެންގެ ގާތުގައި ދަޢުވާކުރީ، ތިމަންމެންގެ މުދަލުން ޒަކާތް ދިނުން ތިމަންމެންގެ މައްޗަށް ވާކަމަށެވެ.”\nއެމީހާ ދެންނެވިއެވެ. “އަދި ކަލޭގެފާނު ފޮނުއްވި އެ ބޭކަލަކު ތިމަންމެންގެ ގާތުގައި ދަޢުވާކުރީ، (ކޮންމެ) އަހަރެއްގެވެސް ރަމަޟާން މަހު ރޯދަ ހިފުން ތިމަންމެންގެ މައްޗަށް ވާކަމަށެވެ.”\nއެމީހާ ދެންނެވިއެވެ. “އަދި ކަލޭގެފާނު ފޮނުއްވި އެބޭކަލަކު ތިމަންމެންގެ ގާތުގައި ދަޢުވާކުރީ، ކުޅަދާނަކަން ލިބިގެންވާ މީހާ ގެފުޅަށް ގޮސް ޙައްޖުވާން ޖެހޭނެކަމުގައެވެ.”\nوَزَعَمَ رَسُولُكَ أَنَّ عَلَيْنَا حَجَّ الْبَيْتِ مَنِ اسْتَطَاعَ إِلَيْهِ سَبِيلًا\n(އަނަސްގެފާނު) ވިދާޅުވިއެވެ. “ދެން އެމީހާ ފަސްދީފިއެވެ.”\nއެމީހާ ބުންޏެވެ. “ޙައްޤާއިގެން ކަލޭގެފާނު ފޮނުއްވި ފަރާތް ގަންދީ ބުނަމެވެ! އެކަންކަމަށް އެއްވެސް އެއްޗެއް އިތުރެއްވެސް ނުކުރާނަމެވެ. އަދި އުންޏެއްވެސް ނުކުރާނަމެވެ.”\nފަހެ. ނަބިއްޔާ صلى الله عليه وسلم ޙަދީޘްކުރެއްވިއެވެ. “އޭނާ އެކަމުގައި ތެދުވެރިވެއްޖެނަމަ، އޭނާ ސުވަރުގެ ވަންނާނެއެވެ.”\n11 – (…) حَدَّثَنِي عَبْدُ اللهِ بْنُ هَاشِمٍ الْعَبْدِيُّ، حَدَّثَنَا بَهْزٌ، حَدَّثَنَا سُلَيْمَانُ بْنُ الْمُغِيرَةِ، عَنْ ثَابِتٍ، قَالَ: قَالَ أَنَسٌ: كُنَّا نُهِينَا فِي الْقُرْآنِ أَنْ نَسْأَلَ رَسُولَ اللهِ صَلَّى اللهُ عَلَيْهِ وَسَلَّمَ عَنْ شَيْءٍ وَسَاقَ الْحَدِيثَ بِمِثْلِهِ.\nއަނަސްގެފާނުގެ އަރިހުން ރިވާވެގެން އައިސްފައިވެއެވެ. އެކަލޭގެފާނު ވިދާޅުވިއެވެ. “ފަހެ، (ޟަރޫރަތެއް ނެތި) ﷲ ގެ ރަސޫލާ صلى الله عليه وسلم އާ ސުވާލުކުރުން، ޤުރުއާނުގައި ތިމަންމެނަށް ނަހީ ކުރެވުނެވެ.” އަދި ކުރީގެ ރިވާޔަތާ އެއްފަދައިން ރިވާކުރެއްވިއެވެ.


Hamalaa ah fahun lanka in 70 meehaku hayyaru koffi\nހަމަލާއަށްފަހު ލަންކާއިން 70 މީހަކު ހައްޔަރުކޮށްފި\nމިދިޔަ އާދީއްތަ ދުވަހު އަވަށްޓެރި ސްރީލަންކާއަށް ދިނަ ސިލްސިލާ ބޮ،މުގެ ހަމަލާތަކަށް ފަހު އެޤައުމުގެ އަސްކަރިއްޔާއިން ހިންގަމުން ގެންދާ އޮޕަރޭޝަން ތަކުގައި މިހާތަނަށް 70 މީހުން ހައްޔަރުކޮށްގައިވާކަމަށް ރައީސް މައިތިރިޕާލަ ސިރިސޭނާ ވިދާޅުވެއްޖެ.އެވެ.\nނޫސްވެރިންނާއި ވާހަކަފުޅު ދައްކަވަމުން ސިރިސޭނާ މިއަދު ވިދާޅުވީ ލަންކާއަށް ދިން ހަމަލާތަކާއި ގުޅިގެންނާއި އިސްލާމިކް ސްޓޭޓްސް އައިއެސްއާއި ގުޅުން އޮންނަ ކަމަށް ބެލެވިގެން މިހާތަނަށް 70 މީހަކު ހައްޔަރުކޮށްފައިވާ ކަމުގައެވެ.\nސިރިސޭނާ ވިދާޅުވީ 2013 ވަނަ އަހަރުން ފެށިގެން ލަންކާގެ ބައެއް ޒުވާނުން އައިއެސްއާއި ގުޅުން އޮންނަ ކަމަށް ބެލެވޭ ކަމަށާއި އެގޮތުން އައިއެސްއާއި ގުޅުން އޮނަން ލަންކާގެ 140 ވަރަކަށް މީހުން މިހާރު ދެނެގަނެވިފައިވާ ކަމުގައެވެ. އަދި މިހާރު ހައްޔަރުކޮށްފައިވާ މީހުންގެ އިތުރުން ބާކީތިބި މީހުން ހޯދުމަށް މަސައްކަތް ކުރަމުން ގެންދާކަމަށްވެސް ސިރިސޭނާ ވިދާޅުވިއެވެ.\nއާދީއްތަ ދުވަހު ލަންކާގައި ދިން ހަމަލާގައި 259 މީހަކު ވަނީ މަރުވެފައެވެ. އަދި އެތައް ބަޔަކު ޒަހަމްވެ އަދިވެސް އަންނަނީ ހޮސްޕިޓަލް ތަކުގައި ފަރުވާ ދެމުންނެވެ.\nމިނިސްޓަރު ޒަހާ ސްޕެއިނަށް


Angolhitheemu Tourist Visitor Center ge bingaa alhaifi | ungoofaaru.com\nބަނޑޭރިގަނޑު/ޚަބަރު/އަނގޮޅިތީމު ޓޫރިސްޓް ވިޒިޓާ ސެންޓަރުގެ ބިންގާ އަޅައިފި\nއަނގޮޅިތީމުގައި ބިނާކުރާ ވިޒިޓަރސް ސެންޓަރުގެ ފޮޓޯއެއް / ފޮޓޯ އަބްދުﷲ އަލީ\nރ. އަނގޮޅިތީމުގައި ހަދާ ރާއްޖޭގެ ފުރަތަމަ ޓޫރިސްޓް ވިިޒިޓާ ސެންޓަރުގެ ބިންގާ އެޅުމުގެ ރަސްމިއްޔާތު އިއްޔެ ބާއްވައިފިއެވެ.\nމިނިސްޓްރީ އޮފް އާޓްސް ކަލްޗާ އެންޑް ހެރިޓޭޖާ ގުޅިގެން ޓޫރިޒަމް މިނިސްޓްރީން އަނގޮޅިތީމުގައި އަޅާ މި ސެންޓަރުގައި ދެ ގެލަރީ އާއި ކެފޭއެއް ހުންނާނެ އެވެ. ފުރަތަމަ ގެލަރީން، ރާއްޖެ ޑިމޮކްރަސީއަށް ކުރި ދަތުރު ދައްކުވައިދޭ އިރު ދެ ވަނަ ގެލަރީން ފެންނާނީ އަނގޮޅިތީމުގެ ތާރީހު ކަމަށް ސެންޓަރު އެޅުމުގެ މަސައްކަތްކުރާ މޯލްޑިވްސް ޓޫރިޒަމް ޑިވެލޮޕްމަންޓް ކޯޕަރޭޝަން (އެމްޓީޑީސީ) ގެ އެމްޑީ މުހައްމަދު ރާއިދު ވިދާޅުވި އެވެ.\nޓޫރިސްޓް ވިޒިޓާ ސެންޓަރުގެ ބިންގާ އެޅުމަށް ބޭއްވި ރަސްމިއްޔާތުގައި އަބްދުﷲ ރަޝީދުގެ ދަރިކަނބަލުން (ވ2) އަދި އަނބިކަނބަލުން (ވ3) ބައިވެރިވަނީ– ފޮޓޯ: ހުސައިން ވަހީދު/ މިހާރު\nއާޓްސް، ކަލްޗާ އަދި ހެރިޓޭޖް މިނިސްޓަރު ޔުމްނާ މައުމޫން ވިދާޅުވީ އަނގޮޅިތީމުގައި ހުޅުވާ ޓޫރިސްޓް ވިޒިޓާ ސެންޓަރަކީ ރާއްޖޭގެ ރަށްތަކުގެ ސަގާފަތް ދިރުވުމަށް ކުރާ މަސައްކަތްތަކުގެ ފެށުމެއް ކަމަށެވެ. ކުރިއަށް އޮތް ތަނުގައި ރާއްޖޭގެ އެކި ރަށްތަކުގައި މީގެ އިތުރު ސެންޓަރުތައް އަޅާނެ ކަމަށް ޔުމްނާ ވިދާޅުވި އެވެ.\nމިނިސްޓަރު އަލީ ވަހީދު ވިދާޅުވީ މި ސެންޓަރަކީ ސީއެސްއާރުގެ ދަށުން ބައި މިލިއަން ރުފިޔާ ހަރަދުކޮށްގެން ހަދާ ތަނެއް ކަމަށެވެ. މިތަން އަންނަ އަހަރު ހުޅުވޭނެ ކަމަށް ވެސް މިނިސްޓަރު ވިދާޅުވި އެވެ.\nމިނިސްޓަރު ވިދާޅުވި ގޮތުގައި ކުރީގެ ރައީސް މުހައްމަދު ނަޝީދު އަރުވާލި ރަށަށް އަނގޮޅިތީމު ވުމުން ބައެއް ސަރުކާރުތަކުން އެރަށަށް އިހުމާލުވެފައިވެ އެވެ. ނަމަވެސް މި ސަރުކާރުން އެރަށް އިހުމާލު ނުވާނެ ކަމަށް ވިދާޅުވި އެވެ.\nބިންގާ އެޅުމަށް ބޭއްވި ރަސްމިއްޔާތު ޝަރަފުވެރިކޮށްދެއްވީ މޭ ޑޭގެ މުޒާހަރާއިން ހައްޔަރުކޮށް ޖަލަށް ލާފައިވާ ވަނިކޮށް މަރުވި އަބްދުﷲ ރަޝީދުގެ ހުވަފަތް އަނބިމީހާ ޝެހެނާޒު އަބްދުއްރަހީމާއި އަންހެން ދަރިފުޅު އައިޝަތު ރަޝްމާ އެވެ.\nއަބްދުﷲ، 51، މަރުވީ މޭ 1، 2015 ގައި އިދިކޮޅު ފަރާތްތަކުން ބޭއްވި މޭ ޑޭ ބޮޑު އެއްވުމުގައި ފުލުހަކަށް ހަމަލާ ދިނުމުގެ ކުށް ސާބިތުވެ، ފަސް އަހަރުގެ ޖަލު ހުކުމެއް ތަންފީޒު ކުރަމުން ދަނިކޮށް ވަރަށް ބޮޑަށް ބަލިވެ އެކަށީގެންވާ ފަރުވާ ނުލިބި އެވެ.


ދެކުނު އިންޑިއާ ކަނޑުގައި އުފެދިފައިވާ ކޮޅިގަނޑުދަނީ ބާރުގަދަވަމުން، މޫސުން ގޯސްވާނެ ދެކުނު އިންޑިއާ ކަނޑުގައި އުފެދިފައިވާ ކޮޅިގަނޑުދަނީ ބާރުގަދަވަމުން، މޫސުން ގޯސްވާނެ\nދެކުނު އިންޑިއާ ކަނޑުގައި އުފެދިފައިވާ ކޮޅިގަނޑުދަނީ ބާރުގަދަވަމުން، މޫސުން ގޯސްވާނެ!\nޠޫފާން "ބުރެވި" އަދި ދެކުނު އިންޑިއާ ކަނޑުގައި އުފެދިފައިވާ ކޮޅިގަނޑު ދައްކުވައިދޭ ސެޓެލައިޓް ފޮޓޯއެއް / ފޮޓޯ: މޫސުމާބެހޭ ޤައުމީ އިދާރާ\nކުރިއަށްއޮތް 24 ގަޑިއިރު ރާއްޖޭގެ އެކި ހިސާބަށް ވިއްސާރަކުރާނެކަމަށާ، ބައެއް ރަށްތަކަށް ގުގުރުމާއެކު ބޯކޮށް ވާރޭވެހުން އެކަށީގެންވާކަމަށް މޫސުމާބެހޭ ޤައުމީ އިދާރާއިން ވިދާޅުވެއްޖެއެވެ.\nމޫސުމާބެހޭ ޤައުމީ އިދާރާއިން ވިދާޅުވީ، "ބުރެވި" ޠޫފާން މިހާރު ސްރީ ލަންކާގެ އިރުމަތީ އައްސޭރި ހުރަސްކޮށް އެ ޤައުމަށް އަރާފައިވާކަމަށެވެ. އަދި މި ޠޫފާން ހުޅަނގުއުތުރަށް ދަތުރުކޮށް،3ޑިސެމްބަރުގެ ހެނދުނު ކޮމޮރިން ސަރަޙައްދު ތެރެއަށްދާނެކަމަށް ލަފާކުރެވޭކަމަށެވެ. މީގެ އިތުރުން ރާއްޖޭގެ އިރުދެކުނުން، ދެކުނު އިންޑިއާ ކަނޑުގައި އުފެދިފައިވާ ކޮޅިގަނޑުވެސް އިތުރަށް ބާރުގަދަވަމުންދާކަމަށް އެ އޮފީހުން ހާމަކުރައްވާފައިވެއެވެ.\nއެހެންކަމުން ކުރިއަށްއޮތް 24 ގަޑިއިރު ރާއްޖޭގެ އެކި ހިސާބަށް ވިއްސާރަކުރާނެކަމަށާއި، ބައެއް ރަށްތަކަށް ގުގުރުމާއެކު ބޯކޮށް ވާރޭވެހުން އެކަށީގެންވާކަމަށް މޫސުމާބެހޭ ޤައުމީ އިދާރާއިން ވަނީ ވިދާޅުވެފައެވެ. އަދި ހުޅަނގާއި ހުޅަނގުއުތުރުން ގަޑިއަކު 13 މޭލާއި 23 މޭލާ ދެމެދުގެ ބާރުމިނުގައި ވައިޖެހޭނެކަމަށާއި ވިލާގަނޑުގައި ގަޑިއަކު 45 މޭލަށް ވައިގަދަވުން އެކަށީގެންވާކަމަށް އެ އޮފީހުން ވިދާޅުވެފައިވެއެވެ. މީގެ އިތުރުން ރާއްޖޭގެ ކަނޑުތައް ގަދަވާނެކަމަށާއި، ރާޅުގެ އުސްމިނުގައި4ފޫޓާއި7ފޫޓު ހުންނާނެކަމަށާއި، އުދައިގެ އަސަރުވެސް ބައެއް ސަރަޙައްދުތަކަށް ކުރާނެކަމަށް ލަފާކުރެވޭކަމަށް މޫސުމާބެހޭ ޤައުމީ އިދާރާއިން ވަނީ ވިދާޅުވެފައެވެ.\nޠޫފާން "ބުރެވި" އަދި ދެކުނު އިންޑިއާ ކަނޑުގައި އުފެދިފައިވާ ކޮޅިގަނޑުގެ ސަބަބުން މިމަހުގެ3އިން ފެށިގެން ކުރިއަށްއޮތް ހަފްތާ ބަންދާއެއްކޮށް ރާއްޖޭގެ ބޮޑު ބަޔަކަށް މޫސުން ގޯސްވާނެކަމަށް މޫސުމާބެހޭ ޤައުމީ އިދާރާއިން ހާމަކޮށްފައިވާއިރު، މޫސުން ގޯސްވެ ލިބިދާނެ ގެއްލުންތަކަށް ހުރިހާ ފަރާތްތަކަކުންވެސް ސަމާލުވުމަށް ކަމާބެހޭ ފަރާތްތަކުން އިލްތިމާސްކުރައްވާފައިވެއެވެ.\nއެގޮތުން ކަނޑު ދަތުރުކުރާ ފަރާތްތަކުން މޫސުމަށް ބަލައިގެން ދަތުރު ކުރުމަށް ސަމާލުވުމަށާއި، ދަތުރަށް ނުކުންނައިރު ސަލާމަތީ ކަންކަމާއި މުއާސަލާތީ ނިޒާމް ފުރިހަމަކަން ޔަޤީންކުރުމަށް އެމް.އެން.ޑީ.އެފުން ވަނީ އިރުޝާދުދީފައެވެ. އަދި ގަދަވައިގެ ސަބަބުން ގޭގެ ފުރާޅު އެއްލާލަފާނެ ކަމަށް ލަފާ ކުރެވޭނަމަ ކުރިޔާލާ ވައު ފަދަ އެއްޗެއް ބޭނުންކޮށްގެން ފުރާޅު އެއްލާނުލާފަދަ ގޮތަކަށް ހައްޔަރުކުރުމަށާއި، ގަދަވައިގެ ސަބަބުން އެއްލާލަފާނެ ތަކެތި ބަނދެ ރައްކާތެރިކުރުމަށްވެސް އިރުޝާދު ދީފައިވެއެވެ.


ދިނީ ޒަހަރު… 33 | Esfiya - Dhivehi Vaahaka Site\nހިތާމަ ލޯބި March 10, 2019\nދިނީ ޒަހަރު… 33\n32 ވަނަބައިގެ ތެރެއިން….\n“ނަނާ އޭނައަށް ރަނގަޅުގޮތަށް ކަންތައް ކުރާއިރު ކީއްވެ މާއިރާއާއި އޭނަގެ ދަރިންނަށް ދެވަނަ ފުރުޞަތެއް ނުދޭންވީ. ކީއްވެ؟ ބުނެބަލަ؟ މީހަކު މަރާލަން ކަރުގައި ވަޅި ޖެއްސި މީހާއާއި އެކަމަށް ހިތްވަރުދޭ މީހާއަކީ ﷲ ގެ ހަޟްރަތުގައި ހަމަހަމ ވެގެންވާ ދެމީހުން. ދެން ކީއްވެ އެ އަންހެންކުއްޖާ ސަލާމަތްކުރަން ތިއުޅެނީ؟ ކީއްވެ އޭނައަށް ތިގެއިން ޖާގަދިނީ. މަށަށް މިހާރު ވިސްނިއްޖެ. ނަނާ ޑްރާމާ ޖައްސަނީކަން. ޙަޤީޤަތުގައި ނަނާގެ ހިތުގައި ދާންއަށްޓަކައި ލޯތްބެއްނެތް. އެހެންނަމަ ދާންގެ ގާތިލު ތިގެއަށް ވައްދައިގެން ފޮރުވައިގެން ނުގެންގުޅޭނެ” ފައިޒަންގެ މޫނުމަތިން ފެންނަމުން ދިޔަ ހިތްހަމަނުޖެހުން ރުޅިވެރިކަމަށް ބަދަލުވަމުން ދިޔައިރު އޭނައަށް ނޭނގުނެވެ. ކަޅި ޖަހާވެސްނުލާ އޭނާއަށް ބަލަހައްޓައިގެން އިން ޔަނާލްގެ ދެލޮލަށް ޖަމާވަމުން ދިޔަ ކަރުނަތައް ފެނުމާއެކު ފައިޒަންއަށް ކާރުގެ ހުންގާނުގައި ދެއަތުން ބާރު އެތިފަހަރެއް ޖަހާލެވުނެވެ.\nގޭޓުން އެތެރެއަށް ވަދެގެން އައި ކާރު ގަރާޖުގައި މަޑުކޮށްލުމާއެކު ޔަނާލް ދުއްވައިގަތެވެ. ފައިޒަންއަށް ނިކުވުނު އިރު ޔަނާލް އެތެރެއަށް ވަދެގެން ގޮށްސިއެވެ. ހާރޫނާއި ޝާއިރާ މަޑުކޮށްގެން ތިބީ ޔަނާލް ގެއަށް އަންނާނެ އިރަކަށެވެ. އެދެމީހުން ކުރިމަތިން ބަހެއްވެސް ނުބުނެ ދުވެފައި ޔަނާލް އެދިޔައީ އެދެމަފިރިން ސުވާލުތަކެއްގެ ތެރެއަށް ދޫކޮށްލާފައެވެ. ވަދެގެން އައި ފައިޒަން ފެނުމުން ހާރޫން ގޮވާލިއެވެ.\n“ކަމެއްވީތަ….؟” ހާރޫން އަހާލިއެވެ. ފައިޒަން މޫނުމަތީގައިވަނީ ކަންބޮޑުވުމުގެ ކުލަވަރުތަކެވެ.\n“ނަނާ ރުޅިގަދަވީ ދެއްކުނު ވާހަކައަކުން…” ފައިޒަން ބުނެލިއެވެ.\n“އަޅާނުލާ… ހެނދުނު ހޭލާއިރު އެރުޅި ހުންނާނީ ފިލާފައި. އަވަހަށްދޭ ގެއަށް. ފައި ބޭނުމިއްޔާ މިގޭގައިވެސް މަޑުކުރެވިދާނެ” ފައިޒަންގެ ކޮނޑުގައި ޖަހާލަމުން ހާރޫން ބުނެލިއެވެ.\n“ނޫނޭ… އޭރުން އެގޭގަ މަންމަ އެކަނި އޮންނާނީ. މަންމަ އަޅުގަނޑަށް އިންތިޒާރުކުރާނެ… ދަނީ އިނގޭ… ގުޑްނައިޓް…” ފައިޒަން ވާހަކަދެއްކިއެވެ. ހާރޫނާއި ޝާއިރާ ހިނިތުންވުމެއް ދިނުމުން އޭނާ ނިކުންނަން ދިޔައީ އެތައް ފަހަރަކު ޔަނާލް އަރައިގެންދިޔަ ދިމާލަށް ބަލަން ހުރެފައެވެ.\nބަނޑުގައި ހެދިބޮޑުވަމުން އަންނަ ދަރިފުޅުގެ ފުރާނަ ދުއްވާލުމަށްޓަކައި މާއިރާ ދިޔައީ އެތައް މަސައްކަތެއް ކުރަމުންނެވެ. އެތައް ބޭހެއް ގަނެގެން ކައި ހުސްކުރިއިރުވެސް އެއްވެސް ނަތީޖާއެއް ނުނިކުތެވެ. އޭނާ ހަދާނެގޮތް ހުސްވިއެވެ. ހުރިހާ ރުޅިއެއް އަމާޒުވީ ގާސިމަށެވެ. ދުވަސްކޮޅަކުން އޭނާ މުޅި ދުނިޔެއަށް ބަދުނާމްވާނެއެވެ. އެތައް ގޮތަކަށް ވިސްނުމަށްފަހު އޭނާ ގޮތެއް ނިންމިއެވެ. އެދަރިފުޅު ހާރޫނުގެ ބޮލުގައި އަޅުވާށެވެ. އާއިލާތެރޭ ޙަޤީޤަތް ނުފޮރުވަސް އެގޮތަށް ކަންތައް ކުރުމުން ބޭރުގެ ކުރިމަތީގައި އޭނާ ބަދުނާމެއް ނުވާނެ ގޮތަށެވެ.\nވިސްނުމެއްނެތި ކޮށްފި ކޮންމެ ކަމަކުން ނިކުންނާނެ ނަތީޖާއެއްގެ ސަބަބުން ލިބިދޭ ހިތާމަތަކުގެ ޝިކާރައަކަށްވެ މީހާގެ ހަމަޖެހުން ގެއްލޭނެކަން އިފްނާ ފަދަ ދީނުން ބޭރުވެފައިވާ މީހަކަށް ނުވިސްނޭނެއެވެ. އެހެނޫންނަމަ އެގޮތަށް އޭނާ ކަރުނައޅާކަށް ނުޖެހޭނެއެވެ. ހޫދުގެ ދަރިއަކަށް އޭނާ ބަލިވެ އިނދެފާނޭ އޭނާގެ ހިތަށް ނިޔަތަށްވެސް ނާރައެވެ. އަދި ހާލަތު ކޮންމެގޮތަކަށް ބަދަލުވިނަމަވެސް ހޫދު އޭނާގެ އަތުން ދޫކޮށްލާފާނެ ކަމަށްވެސް އޭނާ ވިސްނާފައެއް ނެތެވެ. ނަމަވެސް މިއަދު މިވަނީ ހުރިހާކަމެއް ބަދަލުވެފައެވެ. އޭނާގެ ހަށިގަނޑުގައި ހޫދުގެ ލޯބީގެ ނިޝާން ގަރުބަގަނެއްޖެއެވެ. އޭނާ ދެކޭގޮތުގައި ހޫދު ދެކެ އޭނާވީ ހަޤީޤީ ލޯތްބެވެ. ހޫދު އޭނާގެ ބޭނުން ނާޖާއިޒް ގޮތުގައި ހިފީއެވެ. މިއަދު އޭނާއަށް ކުރެވޭނެ އެއްވެސް ކަމެއްނެތެވެ. އޭނާ އާކިންއަށް ދައްކާނީ ކޮން މޫނެއް ހެއްޔެވެ؟\n“އަހަރެން ނެތިން އިފޫ ދޫކޮށްލާކަށް…..” އާކިން ބުނެލިއެވެ. ކުރިމަތީގައި އިފްނާ ހުރީ އިސްޖެހިފައެވެ.\n“އަހަރެން… އަހަރެން ކީތްކުރާނީ އާކު….. އަހަރެން މިކަމުގެ ތެރެއަށް ވެއްދީ އާކުއެއްނު. އާކުގެ ކުށެއްވެސް އެބަވެއެއްނު..” އިފްނާ ވާހަކަދައްކަމުން ދިޔައެވެ. ދެލޮލުގައިވީ ކަރުނައެވެ.\n“އަހަރެން ތިކަމަކާއި ދެކޮޅެއް ނުވަމެއްނު….. އަހަރެން ގޮތެއް ނިންމައިފިން. އަހަރެން އިފޫ ދޫކޮށެއް ނުލާނަން. އެކަމަކު ކުރިން އުޅުނުގޮތަށް އަހަރެންނަށް ނުވެސް އުޅެވޭނެ. މާނައަކީ އަހަރެން އިފޫ ބޭޒާރެއް ނުކުރާނަމޭ….” އާކިން އިފްނާއަށް ފުރަގަސްދިނެވެ. އިފްނާ އާކިންއަށް ޝުކުރުވެރިވިއެވެ.\nދުވަހުގެ މެންދުރު ވަގުތެވެ. ޓައީއަށް ދޫކުރަމުން ގޭތެރެއަށް ވަދެގެން އައި ފައިޒަން ކޮޓަރިން ނިކުމެގެން ބަދިގެއާއި ދިމާލަށް ދިޔަ ކުލްޝޫމަށް ހިނިތުންވުމެއް ދިނެވެ. ކޮޓަރިއަށް ވަތްގޮތަށް ފައިޒަން ވަނީ ފާހާނާއަށެވެ. އޭނާ ފެންވަރައިގެން ނިކުމެ ޖަންގަލް ގްރީން ކުލައިގެ ޓީޝާޓަކާއި ގަދަ ނޫ ކުލައިގެ ޖީންސެއް ލީތަނާ ކުލްޝޫމް ދޮރުގައި ޓަކި ޖަހާލިއެވެ.\n“ކީކޭ މަންމާ…” އަތުކުރީގައި ގަޑި އަޅަމުން ދޮރު ހުޅުވާލި ފައިޒަން ކުލްޝޫމަށް ބަލާލަމުން ބުނެލިއެވެ.\n“ބަޔަކު އައިސް އެބަތިބި…” ކުލްޝޫމް ބުނެލިއެވެ. ފައިޒަންގެ ތުންފަތްމަތިން ހިނިތުންވުމެއް ފެނުނެވެ.\n“ދަރިފުޅަށް އިނގޭތަ އެއީ ކޮންބައެއްކަން…” ފައިޒަންގެ ތުންފަތްމަތިން ފެނުނު ހިނިތުންވުން ފެނުމުން ކުލްޝޫމް އަހާލިއެވެ.\n“އާނ… މަންމައަށް ވެސް އިނގިދާނެ… ހިނގާބަލަ ކުޅި ބަލާލަންދާން…” ކުލްޝޫމްގެ ކޮނޑަށް އަތް އެއްލައިގެން ހުރެ އޭނާ ހިނގައިގަތެވެ.\nބޯއަނބުރާވަރުން އެނދުގައި އޮތް މާއިރާ ނިކުތީ އިފްނާ އައިސް ގޮވާލުމުންނެވެ. ބަޔަކު ބައްދަލުކުރަން އައި ވާހަކަ ބުނުމުން އޭނާގެ ނިތަށް ރޫއަރައިގެން ދިޔައެވެ. އިފްނާއާއި އެކުގައި އޭނާ ހިނގައިގަތްއިރު މޫނުމަތީގައި ވަނީ ވަރުބަލިކަމުގެ ނިޝާންތަކެވެ.\n“މިއީ ކޮންބައެއް…؟ ކީތްކުރަން އަހަރެން ހޯދަނީ…” މާއިރާ އަހާލީ ރުންކުރު ރާގެއްގައެވެ.\n“ވަކި މާއިރާއަކާ ނޫން. ތީވެސް މިގޭ އުޅޭ މީހަކަށްވާތީ ގޮވާލީ…” ކުލްޝޫމް ވާހަކަދެއްކިއެވެ. މާއިރާ ކުލްޝޫމަށް ދެލޯ އަޅާލަމުން ކުރިމަތީގައި ރަސްމީކޮށް ތިބި ދެ ފިރިހެނުންނަށް ބަލާލިއެވެ. އޭރު އެތަނަށް ޒާކިންއާއި އާކިން އައިސް ހުއްޓެނީއެވެ. އާކިން ލޮލުން ކިހިނެއްވީތޯ އިފްނާ ކުރެން އަހާލިއެވެ. އިފްނާ ނޭނގެއޭ ބުނުމުގެ ގޮތުން ދެކޮނޑު އަރުވާލުމުން އޭނާ ޒާކިންއާއި ނަޒަރެއް ބަދަލުކޮށްލިއެވެ.\n“ކޮބާތޯ ފައިޒަންއަކީ…؟” އެތަނުން އެކަކު އަހާލިއެވެ.\n“އަޅުގަނޑަކީ ފައިޒަން. ކިހިނެއްވީތޯ…؟؟ ކުރިއަށް ޖެހިލަމުން ފައިޒަން ބުނެލިއެވެ. މާއިރާ ބަލަހައްޓައިގެން ހުރީ ފާޑަކަށެވެ.\n“މިއައީ ނޯޓެއް ހަވާލުކޮށްލަން. ކުރިއަށް މިއޮތް ހަފްތާއެއްހާ ދުވަސްތެރޭގައި މިތަން ހުސްކުރަން ޖެހޭނެ. އަޅުގަނޑުމެންގެ ކުންފުނިން މި އިމާރާތް މިވަނީ ވަރަށް ބޮޑު އަގެއްގައި ގަނެފައި. މިތަނުގައި ގެސްޓްހައުސްއެއް އެޅުމުގެ މަސައްކަތް ފަށައިގަންނަން ހުރިހާ ލިޔެކިޔުމެއް މިހާރު މިވަނީ ނިމިފައި. ރޭގައި ކޮންޓްރެކްޓުގައި ވަނީ ސޮއިކޮށްފައި…” އެތަނުން އެކަކު އޮޅުންފިލުވައިދިނެވެ. ފައިޒަންގެ މޫނުމަތިން އެއްވެސް ކަންބޮޑުވުމެއް ނުފެނެއެވެ. މާއިރާ ހުރީ އިވުނު ވާހަކަތައް ޤަބޫލުކުރަން ދަތިވެފައެވެ.\n“ކީކޭ….؟؟؟؟ މި އިމާރާތް ގަތީއޭ…؟ ކާކު ގަތީ…؟ މިތާނގެ ވެރިފަރާތަކީ މަގޭ ފިރިމީހާ…. ތިހެން އަދި ބަޔަކު އައިސް ވާހަކަތަކެއް ދެއްކިޔަސް އަހަރެމެން ޤަބޫލެއް ނުކުރާނަން. އަހަރެމެން ނުނިކުންނާނަން މިގެއަކުން…” މާއިރާ ކުރިއަށް ޖެހިލަމުން ވާހަކަދެއްކިއެވެ.\n“ޤަބޫލުނުކުރެވެންޏާ މި ލިޔުން ކިޔާލަބަ…” އެތަނުން އެކަކު ބުނެލިއެވެ.\n“އެކައްޗެއް ކިޔާކަށްވެސް ބަލާކަށްވެސް ނުޖެހޭނެ… ކާކުތަ މޮޔަވެގެން ލާރިތަކެއް ހޭދަކޮށްފަ ބަޔަކު އުޅެނިކޮށް މިތަން ގަނެލީ… ގަމާރަސް ބޮޑުވަރެއްނު…” މާއިރާ ހިތްހަމަނުޖެހިފައި ވާހަކަދެއްކިއެވެ.\n“ތިޔަބުނާ ގަމާރު މީހާއަކީ އަހަރެން. އަހަރެން ގަތީ…” އަޑު އައި ދިމާލަށް މާއިރާ ބަލާލިއެވެ. ދޮރުން ވަދެގެން އައި ފިރިހެނަކު ބުނެލިއެވެ. ކޮންމެސް ތަނަކުން ފެނުނު މީހަކާއި ވައްތަރެވެ. އާދައިގެ އިސްކޮޅެއް ލިބިފައިވާ މީހެކެވެ. ތުނބުޅި ބޮލަސް މަތިމަހާއެކު ވަނީ ވަރަށް އެއްވަރުކޮށް ކޮށާލާފައެވެ. ލޮލުގައި އޮތީ ނަންބަރު އައިނެކެވެ.\n“އައްޔުބެތަ….؟؟؟” އައްޔުމަން ދެނެގަތީ ތަންކޮޅެއް ދުރުގައި ހުރި އާކިންއާއި ޒާކިންއެވެ. މާއިރާ ދެދަރިން މޫނަށް ބަލާލިއެވެ. ދެން ބަލާލީ އައްޔުމަންގެ މޫނަށެވެ.\n“އައްޔުމަން ކަލޭތަ…؟ ހާރޫންގެ ޑްރައިވަރަކަށް އުޅެފަ ހުރި މީހެއް. މި ބޮޑު ގަނޑުވަރެއްފަދަ އިމާރާތް ގަންނަން ކޮބާތަ ކަލޭގެ ހައިސިއްޔަތަކީ…” މަލާމާތުގެ ރާގެއްގައި މާއިރާ އަހާލިއެވެ.\n“ހައިސިއްޔަތަކީ ކޮންމެ އެއްޗަކަސް މިހާރު މިގޭ ވެރިފަރާތަކީ އަހަރެން. ލިޔުމުގައި ބުނެފައިއެވާ ފަދައިން ތަން ހުސްކުރަން ކަލޭމެންނަށް ހަފްތާއެއްގެ މުއްދަތެއް ދީފައި އިންނާނީ…” ދެއަތް ފުރަގަހަށްލަމުން އައްޔުމަން ބުނެލިއެވެ.\n“ކަލޭގެ ފެންވަރު އެބަހުރިތަ…؟” މާއިރާ ދޫކުރުރާކަށް ބޭނުމެއް ނުވިއެވެ.\n“ހާރޫނަކީ އަހަރެންގެ އެއް އަތް. ހީކޮށްލާ މިއީ އަހަރެން ކޮށްދިން ކަމުގެ ބަދަލުގަ ހާރޫން ވެދިން އިހުސާންތެރިކަމެކޭ…” އައްޔުމަން ވާހަކަދެއްކިއެވެ. މާއިރާ ކަންފަތް ދަށުގައި އާކިން އެއްޗެއް ބުނެލިއެވެ. މާއިރާ ވިސްނާލިއެވެ. ތެދެކެވެ. ޔަނާލް ކަނޑުފެއްތި ރޭގައި ސަފާރީގައި ހުރީ އައްޔުމަންއެވެ. އައްޔުމަންއަށް ކަންތައްވީގޮތް އެނގުނީ ހެއްޔެވެ؟\n“ބަޔަކު ތަނެއްގަ ހަމަޖެހިގެން އުޅުއުޅެ ތިއްބާ ތިގޮތަށް ތަންހުސްކުރަން ބުނާއިރު ވިސްނާލަންވާނެ… ފައިޒަން ކަލޭ އޭގައި ސޮއި ކުރާއިރު ނޭނގޭތަ އަހަރެމެންވެސް މިއީ އިންސާނުންކަން. ތިއީ ކޮންކަހަލަ ބައެއް…” މާއިރާގެ ލޮލުން ކަރުނަ ނީރާލިއެވެ.\n“އަހަރެން މިޔަކު ސޮއެއް ނުކުރަން…” ފައިޒަން ބުނެލިއެވެ.\n“ކާކުތަ ސޮއިކުރީ….؟” މާއިރާ އަހާލިއެވެ.\n“މިގޭ ވެރިފަރާތް. އަބްދުﷲ ހާރޫން” އައިސް ތިބި ދެމީހުންގެ ތެރެއިން ލިޔުން ހިފައިގެން ހުރި މީހާ ލިޔުމުގައިވާ ނަމަށް ބަލާލަމުން ކިޔާލިއެވެ. ވަގުތުން މާއިރާގެ ދެލޯ ނިތަށް އަރައިގެން ދިޔައެވެ. އޭނާގެ ދެފައިގާ ތުރުތުރުލުމެއްވެސް އުފެދިއްޖެއެވެ. މޫނުމައްޗަށް އަނދިރިވެގެން ދިޔަ ވަގުތު އަރިއަޅާލިއެވެ. އާކިން މާއިރާގެ ގައިގާ ހިފަހައްޓާލިއެވެ. ސޯފާ ގޮނޑީގައި ބައިންދަމުން އިފްނާ ކައިރީގައި ފެންތައްޓެއް ގެންނަން ބުނެލިއެވެ.\nއައިސް ތިބި ދެމީހުންނާއެކު އައްޔުމަން ދިޔުމާއެކު ސޯފާގައި ފައިޒަންއާއި ކުލްޝޫމް އިށީނެވެ. އިފްނާ ދިން ފެންތަށި ހުސްކޮށްލުމަށްފަހު މާއިރާ ހަމަޖެހުމުގެ ނޭވައެއްލިއެވެ. އޭނާ ނަޒަރު ސީދާކޮށްލީ ކުރިމަތީގައި އިން ކުލްޝޫމާއެވެ.\n“ހާރޫން އަތުވެއްޖެ. އޭނަ މާއިރާއާއި ވަރަށް އަވަހަށް ބައްދަލުކުރާނެ…” ކުލްޝޫމް ބުނެލިއެވެ. މާއިރާއަށް ވީގޮތެއްވެސް ނޭނގުނެވެ. ރޮއެގަންނަންވެސް ހީގަންނަންވެސް އޭނާއަށް ނުކެރުނެވެ.\n“މާއިރާ އުފަލެއްނުވޭތަ…؟ ކުލްޝޫމް އަހާލިއެވެ.\n“އަހަރެން ކީކޭ ބުނާނީ… އޭނާ އެވިސްނީ އަހަރެމެން މިގެއިން ނެރޭކަށްނު…” މާއިރާ ބުނެލިއެވެ.\n“މާއިރާދެކެ ވަރަށް ހިތްހަމަނުޖެހިފަ ކަންނޭނގެ. އަނެއްކާ ކީތްކުރީ މާއިރާ…؟؟؟” ކުލްޝޫމް އަހާލިއެވެ.\n“އަހަރެން އެއްވެސް ކަމެއް ނުކުރަން…. އޭނަ އަހަރެންނާއި ބައްދަލުކޮށްލަންވެސް ނައެއްނު…” ދެލޮލުން އައި ކަރުނަތައް ފޮހެލަމުން މާއިރާ ބުނެލިއެވެ.\n“މިހާރު ކޮންމެހެން މިތަނުގައި އިނދެ ކެހިވެރި ކަރުނަތަކެއް ލޮލުން ބާލާނެކަމެއް ނެތް. ކަންކޮށްފަ މިހާރު ކޮންވާހަކައެއް ތިދައްކަނީ…؟” ފައިޒަން ބުނެލިއެވެ. ސިހުމަކާއެކު މާއިރާ ފައިޒަންއަށް ބަލާލިއެވެ. އޭނާ އެއްޗެއް ބުނުމުގެ ކުރިން ފައިޒަން ތެދުވެގެން ހިނގައިގަތެވެ.\nޓެރަސްމަތީގައި ރެއިލިންގައި އަތް އަޅުވާލައިގެން މަގުމައްޗަށް ނަޒަރު ހުއްޓާލައިގެން ހުރި ޔަނާލަށް ގޭޓުން ވަދެގެން އަންނަ ފައިޒަން ފެނުނެވެ. އޭނާ ހަމަ އަޅާވެސްނުލާ ހުއްޓެވެ. އޭގެ އިރުގަނޑެއްފަހުން އޭނާގެ ނޭފަތުގައި ޖެހުނީ ފައިޒަން އާންމުކޮށް ޖަހާ ސެންޓުގެ ވަހެވެ. އެތަނަށް ފައިޒަން އަންނާނެކަން މާކުރިންވެސް އޭނާއަށް އިނގެއެވެ.\n“އަނހަ ބައްޕަ ދޫނީ…” އޭނާގެ ފައިގައި ބައްދައިގަތް ޔާޒް އުރާލާ ދޮނެއް ދެމުން ފައިޒަން ބުނެލިއެވެ. ޔަނާލް ހަމަ އެހުރި ގޮތަށް އަޅާވެސްނުލާ ހުއްޓެވެ.\n“ބަލާބަ. ދަރިފުޅު މަންމަ. އެހުންނަނީ ބައްޕިދެކެ ރުޅިއައިއްސަ. ބައްޕި މިއަދު ތައުޒަން ޓައިމްސް ގުޅިން. އެންގްރީ ބާރޑެއް ދޯ….” ޔާޒް އުރާލައިގެން ހުރެ ޔަނާލާއި ކުރިމަތިވާނެހެން ރެއިލިންގްގައި ބުރަކަށި ޖައްސާލަމުން ފައިޒަން ހުއްޓުނެވެ. ޔަނާލް އެއްފަހަރު ފައިޒަންއަށް ބަލާލިއެވެ. ފައިޒަން ހީލުމުން ޔަނާލް ހީ ނުލިއެވެ.\n“މަންމި ރުޅިއައިމަ ކާކާ އެންމެ ވައްތަރީ… ތުންބިބީއަކާ ދޯ….” ފައިޒަން ބުނެލިއެވެ. ޔަނާލް ރިއެކްޓެއް ނުކުރިއެވެ. ތުންބިބީއަކީ ކޮލެޖު ދުވަސްވަރުގައިވެސް ޔަނާލް ކަމަކާއި ރުޅިއައިއްސިނަމަ ފައިޒަން ކިޔާ އުޅުނު ނަމެކެވެ. ފައިޒަން ވަރަށް ފުން ނަޒަރަކުން ޔަނާލަށް ބަލާލިއެވެ. ޔަނާލްގެ ދެލޮލުން ވެއްޓެން ތައްޔާރުވި ކަރުނަތިކި އޭނާ އަވަސް އަވަހަށް ފޮހެލިއެވެ. އެމަންޒަރު ފައިޒަންއަށް ފެނުމުން ހިތުގައި ރިއްސާލިއެވެ. ބޯޅައެއްދީ ޔާޒް ތިރިއަށް ދޫކޮށްލުމަށްފަހު ފައިޒަން ޔަނާލް ކައިރީގައި ހުއްޓިލިއެވެ. އަދި ފަހަތުން ޔަނާލްގެ ހަށިގަނޑުގައި ބައްދާލިއެވެ.\n“އައިމް ސޮރީ ފޯރ ވަޓް އެވަރ އައި ސެއިޑް….. ޕްލީޒް ޕްލީޒް….. ފޮރގިވް މީ…” ޔަނާލްގެ ބޮލުގައި ބޮސްދެމުން ފައިޒަން ބުނެލިއެވެ. ޔަނާލްގެ ދެލޮލުން ފައިބަމުންދިޔަ ކަރުނަތަކުގެ ސްޕީޑްވީ އަވަހެވެ.\n“ކޮންމެސް އެއްޗެއް ބުނެބަލަ. ނަނާ ތިގޮތަށް ކަންތައް ކުރީމަ އަހަރެން ވަރަށް ދެރަވާނެކަން އިނގެއެއްނު. މިހާރު ރުޅިންވެސް ހުރެވިއްޖެއްނު…” ފައިޒަން ބުނެލިއެވެ. ޔަނާލް ފައިޒަންގެ އަތު ތެރެއިން ނެއްޓިގެން ދުރަށް ޖެހިލިއެވެ.\n“އަހަންނަކަށް ނޭނގޭ އަހަރެން ކަހަލަ ޑްރާމާ ކުޅޭ މީހަކުދެކެ ފައި ތިހާ ލޯބިވަނީ ކީއްވެ ކަމެއް…؟” ޔަނާލް ބުނެލިއެވެ. ފައިޒަން ހަނދާންވިއެވެ. އެރޭ އޭނާ ޔަނާލް ޑްރާމާ ކުޅޭކަމަށް ބުނެވުނެވެ.\n“ސޮރީ އޭ… ދެން ދުވަހަކުވެސް އެހެން ނުބުނާނަން” ފައިޒަން ބުނެލިއެވެ. ޔަނާލް ފައިޒަންގެ މޫނަށް ބަލާލިއެވެ.\n“ފައި އެކަނިތަ ދެރަވަނީ. ދުވަހަކުވެސް ނަމުން އަދި ނުކިޔާ. އެކަމަކު އެރޭގަ ފުރިހަމަ ނަމުން ވެސް ކިއީ…” ޔަނާލް ވާހަކަދެއްކިއެވެ.\n“އޯވް… އެއީ ދޯ އަސްލު ސަބަބަކީ…. ކިހިނެއްތަ ސޮރީއޭ ބުނާނީ…. އޯކޭ މަޑުކުރޭ….” ދެކަންފަތުގެ ކުޑަފޫޅުގައި ހިފައިގެން ފައިޒަން އިށީނދެފައި ތެދުވިއެވެ. ޔަނާލް އެއްޗެއް ނުބުނުމުން ތަކުރާރު ކުރިއެވެ. ފައިޒަންގެ އަތުގައި ހިފާ ނަގަމުން ޔަނާލް ހީލިއެވެ.\n“އިޓްސް އޯކޭ…” ޔަނާލް ބުނެލިއެވެ.\n“ތޭންކް ގޯޑް…” ފައިޒަން ބުނެލިއެވެ.\nއެހެންނޫނަސް މެރީ ކުރުމުގެ ކުރިން ފިރިހެނެއްވިއްޔާ ޖެހޭނެ ގިނަގިނައިން ސޮރީ ކިޔަން ދަސްކުރަން…..” ފައިޒަން މަޑުމަޑުން ބުނެލިއެވެ.\n“ކީކޭ….؟؟؟ އެއްޗެއް ބުނިންތަ….؟” ޔަނާލް އަހާލިއެވެ.\n“ނުބުނަން….” އަވަސް އަވަހަށް ފައިޒަން ބުނެލިއެވެ.\n“ދެން ކޮބާތަ ފަހުގެ ހަބަރަކީ…؟” ކުރިމައްޗަށް ނަޒަރު ހުއްޓާލަމުން ޔަނާލް އަހާލިއެވެ.\n“އިނގޭތަ! މާއިރާއަށް އިނގިއްޖެ ހާރޫންބެ މިކޮޅުގަ އުޅޭކަން. މިއަދު ގެ ހުސްކުރަން އަންގައިފި” ފައިޒަން ވާހަކަދެއްކިއެވެ. އެވާހަކަތަކާއި ޔަނާލް ގަޔާވިއެވެ. އެގޭތެރޭގައި ވީ ހުރިހާ ކަމެއް ފައިޒަން ޔަނާލަށް ކިޔާދިނެވެ. ޔަނާލްގެ ތުންފަތްމައްޗަށް ވެރިވީ ހިނިތުންވުމެކެވެ. ޔަނާލްގެ ތުންފަތްމަތިން ފެނުނު ހިނިތުންވުން ފައިޒަންގެ ހިތަށް ހިތްހަމަޖެހުން ގެނުވިއެވެ. ޔަނާލާއި ލާނެއް ސަމާސާއެއް ކޮށްލަން ފައިޒަންގެ ހިތަށް އެރީ ހަމަ ކުއްލިއަކަށެވެ. އޭނާ ތައްޔާރުވެލިއެވެ.\n“އަހަރެން ދީފާނަން ނަނާއަށް ގިފްޓެއް. ޤަބޫލުކުރާނަންތަ…؟” ފައިޒަން އަހާލިއެވެ.\n“އޮފްކޯޒް ޤަބޫލުކުރާނަން. ފައި ދިން ކޮންމެ އެއްޗެއްވެސް ޤަބޫލުކުރާނަން…” ޔަޤީންކަމާއެކު ޔަނާލް ބުނެލިއެވެ.\n“އެހެންވިއްޔާ ބަލާބަ. ކުރިމަތީ އެހުރިގޭ ބެލްކަންޏަށް. ކޯޗެއްތަ ނަނާއަށް ފެންނަނީ…” ފައިޒަން ކުޑަކޮށް އިނގިލިން އިޝާރާތްކޮށްލަމުން ބުނެލިއެވެ. ޔަނާލް އެދިމާ ބަލާލިއެވެ. އެތަނުގައި ހުރީ ހުސްގަޔާ ހުރި ފިރިހެނެކެވެ. ބޮޑު ބަނޑެއްލާފައިވާ އުމުރުން ދުވަސްވީ މީހެކެވެ. ހުރީ ސިނގިރެޓް ބޯށެވެ. ބޮލުގައި ވަނީ ނުރަ އިސްތައްޓެވެ. ޔަނާލް ބަލާލުމުން އެމީހާ ހީލިއެވެ. އަނގައިގާ ހުރީ ދެތިން ދަތެވެ.\n“ސާބަސް. އެއީ މުސްކުޅި ކާފައެއްނު. އެއީ އެގޭ އުޅޭ މީހެއް. ވަރަށް ހިތްހެޔޮ ކާފައެއް އެއީ.. ފެންނައިރަށް ހީލާނެ…” އެމީހާއަށް ބަލަން ހުރެ ޔަނާލް ވާހަކަދެއްކިއެވެ.\n“އެހެންތަ. އެމީހާ ނަނާއާއި ވަރަށް ގަޔާވޭ ކަންނޭނގެ. ނަނާއަށް އެމީހާ ހިބައިން ދީފިން. އަވަހަށް ކައިވެނިކުރޭ…” ފައިޒަން ބުނެލިއެވެ. ޔަނާލް އައި ރުޅިން ފައިޒަންގެ ގައިގާ ޖަހަން އަތް ނެގިއެވެ. އޭގެކުރިން ހިނިގަނޑަކާއެކު ފައިޒަން ދުރަށް ޖެހުނެވެ. ޔަނާލް ފައިޒަން ފަހަތުން މުޅި ޓެރަސްގައި ދުވުނެވެ. އޭނާ ހުރީ ހިނިވެސް އައިއްސައެވެ. މަންމައާއި ބައްޕަ ޖަހާ ސަކަރާތް ބަލަން ހެވިފައި ޔާޒް އިނީ މަޖާވެފައެވެ.\nއަބަދުހެން މާއިރާ ހުންނަނީ ސިހިސިހިއެވެ. މީހަކު އޭނާއަށް ގޮވާލިޔަސް ހުންނަނީ ބިރުންނެވެ. އޭނާގެ ވަގުތު ހަމަވާން އުޅޭކަން މިހާރު އޭނާއަށް ކަށަވަރު ވެއްޖެއެވެ. ފިލައިގެން ދިޔަސް އޭނާ ހޯދާނެއެވެ. އޭނާ އިނީ ކޮޓަރީ ސޯފާގައެވެ. ވިސްނާ ވިސްނާ ބޮލުގައި ވަނީ ރިހުމެއް އުފެދިފައެވެ. ހުރިހާކަމެއް ލައިގަންނަނީ އެކީގައި ހެއްޔެވެ؟ އޭނާ އަތުން ނިތްކުރި މަތީގައި އަތް ހިންގާލިއެވެ.\n“ދެން ކީތްކުރެވޭނީ…؟ ލައްކަ ދުވަހު އުފަލާ އަރާމުގަ އުޅެވިއްޖެ” މާއިރާ ހިތާހިތުން ކިޔާލިއެވެ.\n“މަންމާ….” ވަދެގެން އައި އިފްނާ މާއިރާއަށް ގޮވާލިއެވެ.\n“ކީކޭ…. ދާންވީތަ؟ ފުލުހުން އައީތަ….؟؟” ސިހިފައި ހަށިގަނޑު ސީދާކޮށްލަމުން މާއިރާ ބުނެލިއެވެ.\n“ސާބަސް މަންމާ… އަދި ތިކަހަލަ ނުރައްކަލެއް ނެތެއްނު. އެހެންނޫނަސް ހާސްނުވެބަލަ. އަޅުގަނޑު ބައްޕައާއި ވާހަކަދައްކައިގެން ލޯޔަރެއް ހަޔާ ކޮށްފިން” މާއިރާއާއި ދާދި ގާތުގައި އިށީންނަމުން އިފްނާ ވާހަކަދެއްކިއެވެ.\n“ހަމަ ރަނގަޅަށްތަ ދަރިފުޅާ…” ރޮވިފައި އިން މާއިރާ އަހާލިއެވެ.\n“ކިތަންމެ ބޮޑު އަގެއް ދީގެން ވިޔަސް ޖަލުން ސަލާމަތްވެވޭނެ. އެހެންނޫނަސް މިޒަމާނުގަ ފައިސާގެ ބާރުން ނުކުރެވޭނެ ކަމެއް ނޯންނާނެ. އަހަރެމެންގެ އާކު އަތުގަވެސް އަދި ޒާކު އަތުގަވެސް މިހާރު ފައިސާ ހުންނާނެ” އިފްނާ ޔަޤީންކަން ދިނެވެ. މާއިރާގެ ހިތަށް ކުޑަ ލުޔެއް ލިބުނެވެ.\nރޭގަނޑުގެ ކެއުމުގައި ޔަނާލްގެ އާއިލާއާއި އެކު ފައިޒަންއާއި ކުލްޝޫމް ބައިވެރިވިއެވެ. އެމީހުން ކުރިއަށް ރާވާފައިވާ ކަންތައްތަކުގެ ވާހަތަކާއި ބެހޭގޮތުން ސުފުރާމަތީގައި މަޝްވަރާ ކުރިއެވެ. އޭގެތެރެއިން ހާރޫނާއި ޝާއިރާ އެގެއަށް މާއިރާއާއި ބައްދަލުކުރަން ދާނެ ވާހަކަވެސް ދެކެވުނެވެ. ކައި ނިމިގެން ޝާއިރާއާއި އެކުގައި ތަށިތައް ނެގުމުގައި ކުލްޝޫމްވެސް ބައިވެރިވިއެވެ. ޔަނާލް އަތަށް އެއްވެސް ކަމެއް ކުރަން ޝާއިރާ ނުދިނެވެ. އެކަމާއި ޔަނާލް ހުރީ ކުޑަކޮށް ހިތްހަމަނުޖެހިފައެވެ.\nބޮޑުކޮޓަރީގެ ސޯފާގައި ޓީވީ ހުޅުވައިގެން އިން ހާރޫނު އަތަށް ދުފާ ތަބަށް ދިއްކޮށްލަމުން ޖެހިގެން ހުރި ސޯފާގައި ޝާއިރާ ޖައްސާލިއެވެ.\n“ހާރޫންބެ އެ އިމާރާތް އައްޔުބެއަށް ދިނީތަ…؟” ފައިޒަން އަހާލިއެވެ.\n“އައްޔުމަންއަކީ އަނބި މަރުވެފައިވާ ނިކަމެއްޗެއް. އަދި އިޚުލާސްތެރިއެއް. އަހަރެންގެ ނާލް މަރުގެ ތުންފަތްމަތިން ސަލާމަތްކޮށް އޭނާ އެކޮށްދިން ކަންތައް ދުނިޔަ ޤިޔާމަތަށް ދިޔަސް އަހަރެން ހަނދާންނައްތާ ނުލާނަން” ހާރޫން ވާހަކަދެއްކިއެވެ.\n“އެ ލިޔުމުގައިވާ ގޮތުން އެ އިމާރާތް އައްޔުބެ ގަތީ. އަނެއްކާ މައްސަލައެއް ނުޖެހޭނެތަ..؟ އެލިޔުން ހުށައަޅަންޖެހޭ ވަރަށް ބައިވަރު ތަންތަން އަދި އެބަހުރި” ފައިޒަން ވާހަކަދެއްކިއެވެ.\n“ފައިއަށް ރަނގަޅަށޭ ތިފެނުނީ. އައްޔުމަންއަށް އަހަރެން ވިއްކީ. އަދި އޭނާ އިމާރާތް ގަތީ އަހަރެން އޭނާއަށް ދިން ފައިސާއިން. ލޯނެއްގެ ގޮތުގައި. އޭގައި އެއްވެސް މައްސަލައެއް ނުޖެހޭނެ. އަހަރެން އޮންނާނީ އެކަމާއި ގުޅުންހުރި ކިތަންމެ ބަޔަކާއި ވާހަކަދައްކާފަ” ހާރޫން ވާހަކަދެއްކިއެވެ.\n“ލޯނެއްގެ ގޮތުގަ ދިނީޔޭ.. ކީއްވެތަ ބައްޕާ… އަޅުގަނޑު ބޭނުމެއްނޫން އެބައްޕައަށް އަގަކަށް އެއްވެސް ކަމެއް ކޮށްދެން” ޔަނާލް ވާހަކަދެއްކިއެވެ. ހާރޫން ޔަނާލަށް ބަލާލިއެވެ.\n“ބައްޕަގެ ފުރާނަޔާ! ބައްޕަ ވަކި ބޭނުންވެގެނެއްނޫން ލޯނެއް ގޮތުގަ ދިނީ. ބައްޕަ އެއްވެސް އަގަކާއިނުލާ ދިނީ. ހަމަހިލާ އެއްބަހެއް ނުވިއެއްނު. ބުނީ ނާލް ސަލާމަތްކޮށްދިނީ ބަދަލުގަ އެއްވެސް އެއްޗެއް ބޭނުންވެގެނެއްނޫނޯ… އިރާދަކުރެއްވީތީ ﷲ ވަނީ ބައްޕައަށް ތަނަވަސްކަން ދެއްވާފައި. އެތަނަވަސްކަމުން އައްޔު ފަދަ ނިކަމެއްޗަކަށް ބައެއް ދިނުމަކީ ބައްޕައަށް ބޮޑުކަމެއްނޫން. ލޯނެކޭ ބައްޕަ ބުންޏަސް އައްޔު ދޭ އެއްވެސް އެއްޗެއް ބައްޕަ ނުހިފާނަން” ހިނިތުންވުމަކާއެކު ހާރޫން ވާހަކަދައްކަމުން ދިޔައެވެ.\n“އައި ލަވް ޔޫ ބައްޕާ…” ޔަނާލް ދެލޮލުން ކަރުނަ ނީރާލިއެވެ.\n” ﷲ އިރާދަކުރެއްވިއްޔާ މިކަންތައް ނިމުނީމަ މި ރާއްޖޭގައި ބޮޑެތި ބަލިތަކުގެ ޝިކާރައަކަށްވެ އެހީތެރިކަމަށް އެދި އާދޭސް ކުރަމުން އެދާ އަތްތަކުގައި ބައްޕަ ހިފާނަން. ކިތަންމެ ބޮޑު އެއްޗެއް އަތުން ހޭދަވިޔަސް ބައްޕަގެ ފަރުވާލެއްނެތް. މާތް ﷲ ގެ މަގުގައި ހޭދަކުރާ އެއްޗަކީ ގެއްލިގެން ދާނެ އެއްޗެއްނޫން” ޔަނާލްގެ ބޮލުގައި ފިރުމާލަމުން ހާރޫން ބުނެލިއެވެ.\n“ގޯޑް ބްލެސް ޔޫ ބައްޕާ…” ޔަނާލް ބުނެލިއެވެ.\n“ދެން އެހެންވިއްޔާ ކީއްވެތަ އެއް ކަންތައް އަޅުގަނޑަށް ތި ސިއްރު ކުރަނީ..” ޔަނާލް އަހާލިއެވެ. ހުރިހާ އެންމެންގެ ނަޒަރު ހާރޫނަށް ހުއްޓުނެވެ.\n“އެއީ ދަރިފުޅުގެ މަންމަ ބޭނުންވެގެން. އެވާހަތައް ދަރިފުޅަށް ޙިއްސާކޮށް ދަރިފުޅު ދެރަކުރަން މަންމަ ބޭނުންނުވާތީ…” ހާރޫން ޖަވާބުދިނެވެ.\n“ކަމްއޯން މަންމާ… މިއީ ކުރީގެ ޔަނާލެއްނޫން މިހާރު. ކަންތައްތަކުގެ ކެތްކުރަން އިނގޭ އަންހެނެއްމީ….” ޔަނާލް ވާހަކަދެއްކިއެވެ.\n“އެކަމަކު….” ޝާއިރާ އެއްޗެއް ބުނަން އުޅުނެވެ.\n“ޕްލީޒް …ޕްލީޒް…..” ކުޑަކުއްޖެއްހެން ޔަނާލް ކުސްތަޅާލިއެވެ.\n“ޕްލީޒް ޝާއްތާ…” ފައިޒަންވެސް ޔަނާލާއި އެއްބައި ވެލިއެވެ.\n“ކޮންކަމެއްގެ ވާހަކަތަ އެންމެން މިދައްކަނީ…” ކުލްޝޫމް އަހާލިއެވެ.\n“މާއިރާ އަހަރެންނާއި މެދު ކަންތައް ކުރި އިހާނެތި ގޮތްތަކުގެ ވާހަކަ. އަހަރެން ނުކުޅެދޭ މީހަކަށް ހަދާލި ނިކަމެތި ގޮތުގެ ވާހަކަ” ހާރޫން ވާހަކަދެއްކިއެވެ.\n“އެކުދިން އެކަންޏެއްނޫނޭ… އަހަރެންވެސް ނުލާހިކު އެނގެން ބޭނުން ކަމެއް ތިއީ…” ހީލަމުން ކުލްޝޫމް ބުނެލިއެވެ.\n“ތިވީ ދެން ކިޔައިދޭންތާ ދޯ…. ހެހެހެ…” ހިނިގަނޑަކާއެކު ހާރޫން ބުނެލިއެވެ.\n“ނާލްގެ މަރުގެ ހަބަރު ލިބުނުއިރު އަހަރެން ހުރީ އިންޑޮނޭޝިޔާގަ. އަހަރެން ވީ އެންމެ އަވަހެއް ކޮށްފަ މާލެ އައިން. ފުލުހުންނަށް މައްސަލަ ރިޕޯޓް ކުރަން އުޅުމުން މާއިރާގެ މޮޅެތި ވާހަތަކުން އަހަރެން ލައްވާ އެކަން ހުއްޓުވައިފި. އަހަރެން ހިތަކަށްވެސް ނާރާ ވިއްޔާ އެހުރިހާކަމެއްގެ ފަހަތުގައި ވާނީ މާއިރާއާއި އޭނާގެ ދަރިންނޭ. އޭގެފަހުން އަހަރެން މުޅި ދުނިޔެމަތިންވެސް ފޫހިވެ ކެއިން ބުއިން އެއީ އަހަރެން ދަންނަ ކަންތައްތަކެއްނޫން. ނިންޖާއި އަރާމަކީ އަހަރެންނަށް ބީރައްޓެހި ކަންތައްތައް. އަހަރެން އެންމެ ހިތާމަކުރަނީ ޔާޒް ފަކީރަށް ޖައްސާ ނިކަމެތި ހާލުން. އެކުއްޖާ ބަނޑަށް ރޮއެރޮއެ އޮތަސް އެއިން މީހެއްގެ ހިތަށް އެއްވެސް އަސަރެއްނުކުރޭ. އަހަރެން ބުނަންވެސް ބުނިން އެހެން އެސޮރަށް ނަހަދާށޭ. އެއީ މާއިރާގެ މާމަ ދަރިއެއްނޫންހޭ. ދެން އުޅޭނެ ވަރަށް ލޯބިން. އެއްދުވަހު އަހަރެން ކޮޓަރީގައި އޮވެފައި ނިކުތީ ވަރަށް ގަދަޔަށް ޔާޒް ރޯއަޑު އިވޭތީ. އާކިންގެ ކޮޓަރިއާއި ހަމަވެފައި އަހަރެން ބަލާލިއިރު އާކިން ޔާޒްގެ މޫނަށް ފެންތަށި ޖަހަނީ. އަހަރެންނަށް ހުރެވުނުތަންވެސް ނޭނގުނު. އެކުޑަކުޑަ ދަރިފުޅުގެ ނޯށަށް ފެންތައް އަރައިގެން ގޮސް ނޭވާ ނުހުއްޓުނީ ހަމަ ކިރިޔާ. އެދުވަހު އަހަރެން އާކިންގެ މޫނުމަތީގައި ޖެހޭނެ އެންމެ ބާރަކަށް ޖަހާލިން. އެކަމާއި މާއިރާ ރުޅިއައީ. އެރުޅިގަނޑުގަ އޭނާގެ އަމިއްލަ އަނގައިން ހުރިހާ ވާހަކަތަކެއް ކިޔާދިނީ. އަހަރެން ފިރިހެނަކަށްވެ ހުރެ ފިނޑިވާން ބޭނުންނުވާތީ ވަގުތުން މާއިރާ ވަރިކުރީ. އަދި ޔާޒް ގޮވައިގެން އަހަރެން ދިޔައީ ފުލުހުންނަށް ރިޕޯޓްކުރަން. އަހަރެން ސިޑިން ފައިބައިގެން އަންނަނިކޮށް އަހަރެންގެ ކުރި ބެއްދީ އާކިން. އިފްނާ ގަދަކަމުން ޔާޒް އަތުލީ. އަހަރެން މޫނުމަތީގައި އާކިން އަޅުވާލި އެތިފަހަރެއްގެ ސަބަބުން އަހަރެންގެ މޫނުމަތިން ކަނި ބުރައިގެން ދިޔައީ. އޭރު ޔާޒް ރޯ އަޑު އިވިއިވި ހުރި. ބޮލަށް އަރާފައި ހުރި އެނބުރުން ނުފިލަނީސް މާއިރާ އަހަރެންގެ ބޮލުގައި އެއްޗަކުން ޖެހީ. އަހަރެން ކޮށްޕާލީ އާކިން. އޭރުވެސް އަހަރެންގެ ހޭހުރި. ބޯޅައެއްގައި ފައިންތަޅާހެން މާއިރާ އަހަރެން މުޅި ގައިގަ ފައިން ތެޅީ. އަހަރެން ހަބަރު ހުސްވަމުން ދިޔަ ވަގުތު މާއިރާ ކިޔާ އަޑުއިވޭ މަރުވަންދެން ބާއްވާށޭ…. އެއީ…. އުމުރުގެ ބާކީ ތަން ހުރީމަ ސަލާމަތްމިވީ…. ކުލްއާއި ފައިޒަން ރާއްޖެއިން ބޭރުން އެނބުރި އައިރު އަހަރެންނަށް ވާނެ އެއްޗެއް ވެފަ އިނީ. އެމީހުން އަހަރެންނާއިމެދު ކަންތައް ކުރާގޮތް ކިޔާދޭން ވަރަށް ބޭނުންވި. ހިތަށް ވަރަށް އަސަރުކުރި. މާއިރާ އަތުން ގަދަކަމުން ޔާޒް އަތުލައިގެން ކުލް ގެންދިޔައިމަ ކުޑަވެސް ހިތްހަމަޖެހުމެއް ހިތަށް ލިބުނީ….” ހާރޫންގެ ވާހަކަތައް ނިންމާލިއިރު ޔަނާލް އިނީ ރޮވިފައެވެ. ކެތްކުރަން އޭނާ ވަރަށް މަސައްކަތްކުރިއެވެ. އެކަމަކު އޭނާގެ ކުޑަ ދަރިފުޅާއިމެދު އެމީހުން ކަންތައްކުރި އިހާނެތި ގޮތްތައް އެނގުމުން އިހުސާސްތައް ނުހިފެހެއްޓުނީއެވެ.\nއަރައިގެން އައި އިރާއެކު މާއިރާއަށް އިވިގެންދިޔަ ހަބަރަކުން ރިހޭ ފައި މައްޗަށް ފޮއި ވެއްޓުނު ކަހަލައެވެ.\n…finaly mi bai up kurevuneemi. alhamdhulillah\nummydhu kuran ves mi bai ves kiyuntherinnah kamudhaane kamah\nvv rythi mi part ves….. mihaaru genesdhey ehme rythi story mee…..keep it up waiting for the next part\nthankyou so much… vr happi vehjje… keep reading\nfirts dhw mifaharu\nMashaa Allah varah reethu. Me first dhw. Varah happy vehji. Hope to see the next part soon. ???\n🙂 thankyu so much Sid\ntomorrow i will try to up next episode ingey\nMashaa Allah varah reethu. Me first dhw. Hope to see the next part soon. ???\nwowww… jiat wow\n. eagerly waiting for the next part\n🙂 thankyou so much amin\nV reethi masha allah\n🙂 thankyou so much Scarlet\nUshaali ge ‘ furaanadhandhen ‘ story ge 7th vana bai kiyaani kihineh??? Engey kujjaku buneladheeba\n7 vana episode innaany one ah fonuvaafa. heevany maadhama kollaanehen. ekudhin vr slow koh dhw ulheny\nfinally up vejje dhww..vaahaka up vaane irakah inthizaaru miinnanee..???mashah allah.???. v reethi.. avahh aneh part up kohdhehche\n🙂 thankyou so much yaaanaa\ni will try ingey maadhama up kollan\nv lowbi mi part vx… thankolheh lahee up kohlaalen… plxxx plxxx maadhan next part up kohdhyba… ❤❤???\n🙂 thankyou so much ainth\n34 vana bai maadhama morining ga up kolla dheynan. insha allah 🙂\n🙂 keep waiting\nMi story feshigen kiyaalan libeyne gotheh nehtha.\nMi story is the best Mashah Allah\nހިތާމަ ލޯބި January 27, 2017\nމިހިތުގެ ލޯތްބޭ ތީ 13\nލޯބި April 5, 2016\nލޯބި March 15, 2019\nބޭނުންވަނީ ކަލާ ( ތިންވަނަ ބައި)\nލޯބި May 25, 2016\nހަޔާތަށް ދިރުން ގެނެސްދިނީ ކަލާ (6)\nލޯބި December 2, 2015\nހިތާމަ އެހެނިހެން ލޯބި June 23, 2017\nމައި ނޭމް އިޒް ޚާން (ތިންވަނަބައި)\nލޯބި September 15, 2013


ނިލަންދޫ ބަލިކޮށް ދަ ގްރާންޑޭ އަށް އުއްމީދީ ފެށުމެއް | Jazeera\tނިލަންދޫ ބަލިކޮށް ދަ ގްރާންޑޭ އަށް އުއްމީދީ ފެށުމެއް - Jazeera\nނިލަންދޫ ބަލިކޮށް ދަ ގްރާންޑޭ އަށް އުއްމީދީ ފެށުމެއް\nމުޙައްމަދު ޤާސިމް June 15, 2019 87 views0\nދިރާގު ދިވެހި ޕްރިމިއާ ލީގުގައި ރޭ ކުޅުނު ފުރަތަމަ މެޗުގައި މި އަހަރު ފުރަތަމަ ޑިވިޝަނަށް އަލަށް ނިކުތް ދަ ގްރާންޑޭ އިން 2-0 ގެ ނަތީޖާއަކުން ފ. ނިލަންދޫ ބަލިކޮށްފިއެވެ.\nރޭގެ މެޗު ފެށިގެން ދެވަނަ މިނެޓުގައި ދަ ގްރާންޑޭ އަށް ލީޑް ނަގައިދިނީ އަހުމަދު ވިޖުދާން (ވިޖޫ) އެވެ. މިއީ އެ ޓީމުގެ އަހުމަދު އިމާޒް (އާއްކޮ) ތަނަވަސްކުރި ފުރުޞަތަކުން އޭނާ ކާމިޔާބުކުރި ގޯލެކެވެ.\nމި މެޗުގެ ފުރަތަމަ ހާފުގައި ދަ ގްރާންޑޭ އަށް އިތުރު ގޯލެއް ކާމިޔާބުކުރެވިފައިނުވީ ނަމަވެސް، އެ ޓީމުގެ ޔަސްފާދު ހަބީބު (މުލަކޭ) އާއި އަލީ އިފާޒްގެ އިތުރުން އާއްކޮ އަށް ވެސް ރަނގަޅު ފުރުޞަތެއްލިބި ބޭނުންހިފޭގޮތެއްނުވިއެވެ. އެގޮތުން، ފުރަތަމަ ހާފު ނިމެންދަނިކޮށް، ކުރީން މާޒިޔާ އަށް ކުޅުނު އާއްކޮ ފޮނުވާލި ބޯޅަ އަމާޒުވީ ގޯލްގެ ދަނޑިއަށެވެ.\nދެވަނަ ހާފުގައި ވެސް ދަ ގްރާންޑޭ އިން ލަނޑުޖެހުމަށް ފުރުޞަތުތަކެއް ތަނަވަސްކުރިއެވެ. ނަމަވެސް، އެ ޓީމަށް ދެވަނަ ފަހަރަށް ނިލަންދޫގެ ގޯލް ފޫއަޅުވާލެވުނީ މެޗު ނިމެން 8 މިނެޓަށްވެފައިވަނިކޮށް މި މެޗުގައި މޮޅު ކުޅުމެއް ދެއްކި ތޮލާލް ނަސީރު ކާމިޔާބުކުރި ގޯލުންނެވެ.\nއަމިއްލަ ރަށަށް ނިސްބަތްވާ ގިނަ ކުޅުންތެރިންނާއެކު މި މުބާރާތަށް ދަތި އުނދަގުލާއެކު ކުރިމަތިލި ނިލަންދޫ ޓީމުން ރޭގެ މެޗުގައި ދެއްކި ކުޅުމަށް ތައުރީފް ހައްގެވެ. ހާއްސަކޮށް އެ ޓީމުގެ ކޯޗު އަހުމަދު މުޖުތަބާ (ފެސްކޯ) ފާހަގަކުރިގޮތުގައި ވަރަށް މަދު ޕްރެކްޓިސްތަކަކަށްފަހު ރޭގެ މެޗަށް އެ ޓީމު ނިކުމެ ދަ ގްރާންޑޭއާ ދެކޮޅަށް ޖުމްލަކޮށް ރަނގަޅު ކުޅުމެއް ދެއްކިއެވެ.\nމި މުބާރާތުގައި މިއަދު ކުޅޭ މެޗުގައި އެންމެފަހުގެ ޗެމްޕިއަން ޓީސީ ސްޕޯޓްސް ކްލަބް ނިކުންނާނީ ވިކްޓްރީ ސްޕޯޓްސް ކްލަބާ ދެކޮޅަށެވެ. މާދަމާ ރޭ ކުޅޭ މެޗުގައި ބައްދަލުކުރާނީ ށ. ފޯކައިދޫ އާއި ޔުނައިޓެޑް ވިކްޓްރީ އެވެ.


އަވަހަށް ފަރުވާ ހޯދާ! ނުރައްކާ ވަރަށް ބޮޑު\nތަހާރަތު މުހައްމަދު ވަހީދު 13 ފެބްރުއަރީ 2020\nޖިންސީ ގުޅުން ހިންގުމުން ޖެހޭ ބަލިތަކަކީ ވަރަށް ނުރައްކާތެރި ބަލިތަކެވެ.\nމިބަލިތަކުގެ އަލާމާތްތައް ބައެއް ފަހަރު ނުފެނި ވެސް ހިގައިދެއެވެ. މިފަދަ ހާލަތުގައި ބަލި، ހަށިގަނޑު ގައި އަށަގެންފައި ހުރިކަން ނޭގޭ ހިނދު އެހެންމީހުންނަށް ބަލި ފަސޭހައިން ފެތުރިގެންދާ ގޮތް މެދުވެރި ވެއެވެ. ގިނަ ފަހަރު މިބަލިތައް ޖެހެނީ ޒުވާނުންނާއި މެދުއުމުރުގެ މީހުންނަށް ކަމަށް ދިރާސާއިން ދައްކައެވެ. ފިރިހެނުންނަށް ބައެއް ބަލިތައް ޖެހޭ ނިސްބަތް މަތިއިރު އަނެއްބައި ބަލިތައް އަންހެނުން ޖެހޭ ނިސްބަތް އިތުރެވެ. މިފަދަ ބަލިތައް އިތުރަށް ފެތުރިގެން ދިއުމަށް މަގުފަހިވާ އަނެއް ސަބަބަކީ ބައްޔެއްގެ އަލާމާތެއް ފެނުނު ނަމަވެސް ގިނަބަޔަކު ޑޮކްޓަރުން ނުވަތަ ޞިއްހީލަފާ ދެއްވާ މީހެއްގެ މަޝްވަރާ ނުހޯދުމެވެ. މިކަމުގެ ސަބަބުން ބަލިތައް އިތުުރުވެ، ނުރައްކާތެރި ދަރަޖައަށް މީހާގެ ޞިއްޙީ ހާލަތު ބަދަލު ކުރުވައެވެ.\nޖިންސީ ގުޅުން ހިންގުމުން ޖެހޭ ބަލިތައް މީހުން ގިނަ މުޖުތަމައު ގައި އިތުރުކަން ފާހަގަކުރެވެއެވެ. މާގިނަ މީހުން އެއްތަނެއްގައި އުޅެންޖެހުމަކީ އަޚްލާގީ މައްސަލަތައް ފެންމަތިވެ، މިފަދަ ބަލިތަކަށް މަގުފަހި ކުރުވާ ކަމެއްކަމަށް އެމެރިކާގެ ބެކަރ ހޮސްޕިޓަލްގެ އެތެރެހަށީގެ ޑޮކްޓަރުންގެ ޓީމް ބަފްލޯ މެޑިކަލް ގްރޫޕުން ބުނެއެވެ.\nމި މުޖުތަމައަށް ބަލާއިރު ވަރަށް ގިނަ ބަޔަކު ދަނީ ، ބޭސްފަރުވާ ކުރުމަށާއި އެހެން ކަންކަމުގައި ބެންކޮކް، މެލޭޝިޔާ ފަދަ ގައުމުތަކަށް ޒިޔާރަތް ކުރަމުންއެވެ. ބެންކޮކް ފަދަ ގައުމުތަކަކީ ނިސްބަތުން މިފަދަ ބަލިތައް އިތުރުކަން ޚާއްޞަކޮށް އޭޑްސް ފަދަ ބަލިތައް ވަރަށް ހަލުވި ކަމާއި އެކު ފެތުރެމުން އަންނަ ގައުމުތަކެވެ. ހަމަމިހެން ދުނިޔޭގެ އެކި ހިސާބުތަކުގައި ބޯޓުދަތުރުކުރުން ފަދަ ކަންކަމުގައި ގޮސް އުޅޭ ދިވެހިން އުޅެއެވެ. އެގޮތުން ބައިބޯ މީހުން، ގިނަތަންތާ މިފަދަ ބަލިތައް ފަސޭހައިން ފެތުރެމުންދާ އިރު، އިސްލާމްދީނާއި ޚިލާފުނުވާ ގޮތުގެ މަތީން ތިމާގެ ޖިންސީ އަމަލުތަކާއި އެހެނިހެން ކަންތައްތައް ބެހެއްޓުމަކީ މިފަދަ ބަލިތަކުން ސަލާމަތްވުމަށް އެޅިދާނެ ފިޔަވަޅެކެވެ.


Vakivumuge kurin | Safuhaa\nޚަރީފު މޫސުމުގެ ދުވަސްތަކުން ދުވަހެކެވެ. ވަށައިގެން ފެތުރިފައިވާ ގަސްތަކުގައި އެކި ކުލަކުލައިގެ މާތަކުގެ ބަދަލުގައި، ރަނިކަން ކުރަމުން ދިޔައީ ރަތް، އޮރެންޖު އަދި ރީނދުލުގެ އެކިއެކި ކުލަތަކުގެ ފަތްތަކެވެ. ޖެހޭ ފިނިފިނި ވައި ރޯޅިއާއެކު ނަށަމުން ފައިބަމުންދާ ފަތްތައް ބިމުގެ ސަޠުޙު ފަޅުފިލުވައި ދެމުން ގެންދިޔައީ ބިންމަތީގައި ހުރި ހިކި ފަތްތަކާވެސް އެއްބައި ވަމުންނެވެ. ހިކިފައި ހުރި ފަތްތައް އަހަރެންގެ ފިޔަވަޅު ތަކުން މުރުމުރުވާ އަޑަށްވުރެ ބޮޑަށް އަހަރެންގެ ކަންފަތުގައި ގުގުމަމުން ދިޔައީ މީގެ ހަފުތާއެއްގެ ކުރިން ދިމާވި އެކްސިޑެންޓެއްގައި ނިޔާވި މަންމަ އަހަރެންގެ ގާތު ބުނި ޖުމްލަތަކެވެ.\n"ދަރިފުޅާ މާނީ! މަންމައަށް މަޢާފް ކުރާތި" ނޭވާ އުފުރި އަރަމުން ދިޔަ މަންމަ ހުއްޓަ ހުއްޓާފައި ބުނި އެންމެ ފަހުގެ ޖުމްލައަކީ މިއެވެ. އޭގެ ކުރިން މަންމަ އަބަދު ތަޅުލައިގެން ގެންގުޅޭ ވަތްގަނޑެއްގެ ތަޅުދަނޑި އޮންނާނެ ތަން ބުނެދިނެވެ. މަންމަގެ ކުއްލި ވަކިވެދިޔުމުގެ ހިތާމައިން އަހަރެންގެ ހިއްސުތައް ގަނޑުވިއެވެ. ރޯން ވެސް ނޭގިފައި އެތައް އިރަކު އިނދެވުނެވެ. އަހަރެން މަންމައަށް އެންމެ ބޭނުންވި ވަގުތު މަންމަ ވެސް އަހަރެން އެކަނި ދޫކޮށްލާފައި ދިޔައީއެވެ. ވަޔާ ދެފަރާތަށް ހެލިހެލި ވެއްޓެން ކައިރިވެފައިވާ ދޮންފަތެކޭ އަހަރެންނެކޭ ތަފާތެއްނެތެވެ. އެހެނަސް ބައްޕައެއްގެ ލޯބިން މަޙްރޫމްވެފައިވާ އަހަރެންގެ ކުޑަކުޑަ ދަރިފުޅު އީޝްއަށް ޓަކައި އަހަރެން ހިތްވަރު ކުރަން ޖެހެއެވެ.\nގެއަށް އާދެވުނުއިރު އަހަރެން ހުރީ ވަރުބަލި ވާގޮތްވެފައެވެ. ރަތް ކުލައިގެ އީޓުން ހިޔާކޮށް ފައިވާ ހުދު ކުލައިގެ އެގެއަކީ އަހަރެންގެ ޙަޔާތުގެ ބޮޑުބައި ހޭދަކުރި ތަނެވެ. އަހަރެން ކުޑައިރު މަންމަ އާއި ބައްޕަ، ނިއުޒިލެންޑަށް ދިރިއުޅުން ބަދަލު ކުރުމަށްފަހު އުޅެން ފެށީ އެގޭގައެވެ. ބައްޕަ ނިޔާވުމުން ވެސް އެނބުރި މާލެދާ ޚިޔާލެއް މަންމައެއް ނުކުރިއެވެ.\nފުން ނޭވާއެއް ލުމަށްފަހު އަހަރެން އެތެރެއަށް ވަނީ މިއަދު މަންމަ އެބުނި ވަތްގަނޑު ހުޅުވުމުގެ ނިޔަތުގައެވެ. މަންމަގެ ކޮޓަރިއަށް ވަނުމާއެކު އަހަރެންގެ ލޮލަށް ކަރުނަތައް ޖަމާވެގަތެވެ. ނަމަވެސް ހިތްވަރުކޮށްފައި ތުރުތުރު އަޅާ އަތަކުން އަހަރެން އެވަތްގަނޑު ހުޅުވާލީމެވެ. އޭގެ ތެރޭގައި އޮތީ ފޮތަކާއި ގަނޑުތަކެކެވެ. ފޮތުގެ ފުރަތަމަ ޞަފްޙާގައި ދިވެހި ރާއްޖޭގެ ރަށެއްގެ ނަމާއި އެޑްރެސް އަދި މީގެ 25 އަހަރުގެ ކުރީގެ ތާރީޚެއް ޖަހާފައި އޮތެވެ. ތެޅި ތެޅި އޮތް ހިތަކާއެކު އަހަރެން އެފޮތް ނަގާ ކިޔަން ފެށީ ދިވެއްސަށް ކޮށިވީމާ ލަސް ލަހުންނެވެ. ހީވީ ވާހަކައެއް ކިޔަން ފެށުނު ހެންނެވެ.\nސާދަ އަހަރުގެ އަފާފް ބަދިގޭގައި ކުރަންހުރި ކަންތައްތައް ނިންމާލުމަށްފަހު އަވަސްވެގަތީ މަންމަ، މަސައްކަތުން އައުމުގެ ކުރިން ކޮއްކޮ މެން ފެންވަރުވާ ކާން ދިނުމަށެވެ. ގޯތި ތެރެއަށް ނުކުތްއިރު އަންހެން ދެކޮއްކޮގެ ހުނުމުގެ އަޑުއިވެއެވެ. ބަލާލިއިރު ދެ އަހަރަށްދާ އީއްކޮ އިނީ އަހަކަށް ސަވާރުވެގެން އިންނަހެން އީނާޝްގެ ބުރަކަށި މަތީގައެވެ. އެވަގުތު ފިރިހެން ކޮއްކޮ ހޫދު، ވަލުތެރޭގައި އުޅެފައި އައިސް ގެއަށް ވަނީ ދޮން މުރާކި ތަކެއް ހިފައިގެންނެވެ. މިތަން ފެނުމުން އީއްކޮ، އީނާޝްގެ ބުރަކަށި މަތިން ފުންމާލައިގެން ގޮސް މުރާކި ކާން ފެށިއެވެ. އީއްކޮއަށް މުރާކި މީރުވީމާ ހޫދު ވަލަށްދާ ކޮންމެ ފަހަރަކު މުރާކި ލިބޭތޯ ބަލާނެއެވެ.\nއަފާފަށް ހިނިތުން ވެލެވުނެވެ. ކިތަންމެ ދަތިހާލުގައި އުޅެން ޖެހުނު ނަމަވެސް އެދެމެދުގައި އޮންނަ ލޯތްބާއި ކުލުނުގެ ސަބަބަން އެދަތިކަން އެއީ މާބޮޑު ކަމަކަށް އެހަތަރު ބެއިންނަކަށް ނުވެއެވެ. އަފާފް ހަމައެކަނި ދެރަވަނީ ބައްޕަ ދުނިޔޭގައި ނެތުމުން، ބަލިވެ އުޅޭ މަންމަ ގޭގެއަށް ގޮސް މަސައްކަތް ކޮށްދޭން ޖެހޭތީއެވެ.\nއަފާފް ތިން ކުދިން ފެންވެރުވުމަށްފަހު ކާން ބޭތިއްބިއެވެ. ނަސީބަކުން މިއަދު ޖެހިގެން ހުރިގޭ ކަތްދައްތަ ގެނެސްދީފައިހުރި ގަރުދިޔަ ފޮދަކާއި ކަށިފައްޗެއް އޮތެވެ. ކާންދީ ނިމުމުން އަފާފް އީއްކޮ ގޮވައިގެން ފެންޑާގައި ހުރި އުނދޯއްޔަށް އަރާ ނާނާއެއް ކިޔަންފެށިއެވެ. އީއްކޮގެ ދިގުދިގު އެސްފިޔަތައް މެރެމުން ދިޔައިރު އަފާފްގެ ހިތް ލޯބިން ފުރުނެވެ. އީއްކޮއަށް ނިދުމުން ނިތްކުރީގައި ބޮސް ދިނުމަށްފަހު އުނދޯލީގައި ބޭއްވިއެވެ. އެވަގުތު ކަތްދައްތަ ދުވަމުން އައިސް ދިން ޚަބަރަކުން އަފާފަށް ރޮއިގަނެވުނެވެ. ފަޔަށް ލެވުނުހާ ބާރެއްލާފައި ދުވަމުން ސިއްޙީ މަރުކަޒަށް ދެވުނުއިރު ލޯބިވާ މަންމަ މިދުނިޔެއާ އަލްވަދާޢު ކިޔައިފިއެވެ. ހަތަރު ބެއިން އެކަނިވެ ބިކަހާލުގައި ޖެހިއްޖެއެވެ.\nއެކުދިންގެ ބަލަދު އަރާ ބޮޑުބެއަކީ މަންމަ ދުނިޔޭގައި، ދަތިހާލުގައި އުޅުނު އިރުވެސް އަޅާލި މީހެއްނޫނެވެ. އެހެންގޮތެއް ނެތިގެން ހުރިހާ ކުދިން ބޮޑުބެގެ ގެއަށް ގެންދިޔަ ނަމަވެސް ބޮޑުބެދައްތަ ހުރިހާކުދިން ބަލަން އިންކާރު ކުރިއެވެ.\nމަންމަ ނިޔާވިތާ ހަފްތާއެއްގެ ފަހުން ބޮޑުބެ ދައްތަ އައިސް އީއްކޮ ފެންވަރުވައި ރީތި ކޮށްގެން ބޭރަށް ނެރުމަށް ބުންޏެވެ. ހައިރާންވެ ހުރެގެން އަފާފް އީއްކޮ ރީތި ކުރުމަށްފަހު ކޮލަށް ދޮނެއް ދެމުން ގޯތިތެރެއަށް ނުކުތެވެ. އޭރު ޖޯލިފަތީގައި އަންހެނަކާއި ފިރިހެނަކު ތިއްބެވެ. ލައިފައި ތިބި ހެދުމުން އަފާފަށް ބޮޑަށް ވައްތަރުވީ މާލެ ބަޔަކާއެވެ. ބޮޑުބެދައްތަ އަފާފް އަތުން އީއްކޮ އަތުލުމަށްފަހު ގެނެސް އެ އަންހެންމީހާގެ ގާތު ބެހެއްޓިއެވެ.\nއީއްކޮ އުނގަށް ލައިގެން އިރުކޮޅަކު ވާހަކަ ދައްކަން އިނުމަށްފަހު ދެން ދަނީއޭ އެއަންހެން މީހާ ބުންޏެވެ. އީއްކޮ އެތެރެއަށް ގެންދިޔުމަށް އަފާފް އަތްދިއްކޮށްލި ތަނުން ބޮޑުބެދައްތަ އަފާފްގެ އަތުގައި ހިފެހެއްޓިއެވެ. ބޮޑުބެ އަތަށް ދަބަހެއް ދިނުމަށްފަހު އެއަންހެންމީހާ ހިނގައިގަތީ އީއްކޮ ގޮވައިގެންނެވެ. މިވަނީ ކީއްކަން އަފާފަށް ރޭކާލީ އިރުކޮޅެއްގެ ފަހުންނެވެ. އެވަގުތު ފައިދަށުން ބިންގަނޑު ދެމިގެން ދިޔަހެން އަފާފަށް ހީވިއެވެ. ބޮޑުބެދައްތަގެ އަތް ފޮޅުވާލަމުން ދުވެފަ ގޮސް އެއަންހެންމީހާ އަތުން އީއްކޮ އަތުލަން މަސައްކަތް ކުރި ވަގުތު ބޮޑުބެ އައިސް އަފާފް ދުރަށްލިއެވެ. އަފާފް ބޮޑުބެގެ އަތުތެރޭގައި އޮވެގެން ތެޅިފޮޅުނެވެ. ރޮމުން ގިސްލަމުން އީއްކޮ ފޮނުވާ ނުލުމަށް އެދި އާދޭސް ކުރިއެވެ. އޭރު އީއްކޮ ވެސް އަތް ދިއްކޮށްގެން އޮވެ ދޮންތީ ދޮންތީއޭ ގޮވަމުން ރޮމުން ގެންދިޔައެވެ. އެކަމަކު ބޮޑުބެގެ ހަރު ހިތަކަށް ރަޙްމެއް ނުވަނެވެ. އީނާޝް އާއި ހޫދު ވެސް ދޮންތިގެ ރުއިމުގެ އަޑަށް އެތަނަށް އަތުވެއްޖެއެވެ. އޭރު އެމީހުން އީއްކޮ ގޮވައިގެން ނުކުމެއްޖެއެވެ. ކުއްލި އަކަށް ބޮޑުބެގެ އަތުގައި ދަތް އެޅުމަށްފަހު ވީއްލި ގަނެގެން އަފާފް ދުއްވައިގަތެވެ. ވާނުވާއެއް ނޭނގި ތިބެ އީނާޝް އާއި ހޫދު ވެސް ރޮމުން ދޮންތި ފަހަތުން ދުވިއެވެ. ތިން ކުދިންނަށް ފާލަމާ ހަމައަށް ދެވުނު އިރު އީއްކޮ ގޮވައިގެން އެމީހުން ލޯންޗްގައި ނައްޓާ ލައިފިއެވެ. އަފާފްގެ ފައިން ވަރު ދޫ ވެގެން ދެ ކަކޫ މައްޗަށް ތިރި ވެވުނު އިރު މޫނު މައްޗަށް އަނދިރި ވެއްޖެއެވެ.\nއޭގެ އަނެއް ދުވަހުމެ އެކުދިންގެ އާދޭސްތަކާ ރުއިމުގެ އަޑު އެހުމެއްނެތި އީނާޝްއާއި ހޫދު އެ އަތޮޅުގެ ދެރަށަކަށް ފޮނުވާލިއެވެ. އަފާފް ރޮއިރޮއި ހަލާކު ވާވަރު ވިއެވެ. އެތިން ކުދިންނަކީ އޭނަގެ ހިތުގެ އެތިކޮޅުތަކެވެ. މަންމަ ނިޔާވުމުން އޭނާއާ ޙަވާލު ވެފައިވާ އަމާނަތެވެ. އެކުދިންނާ ނުލައި ދިރިއުޅުމަކީ އޭނާއަށް ވާވަރުގެ ކަމެއްނޫނެވެ. ދަންނަ އެކި ގޭގެއަށް ގޮސް އަފާފް ސަލާންޖެހިއެވެ. ހުރިހާ ކުދިން އެއްކޮށް އެއް ގެއެއްގައި ބަހައްޓާ ދިނުމަށް އެދި އާދޭސް ކުރަމުންނެވެ. އެހެނަސް އެ އާދޭސްތައް އަޑު އަހާނެ މީހަކު ނުވިއެވެ.\nފަސް އަހަރު ފާއިތުވެގެން ދިޔައިރު އަފާފް ކޮއްކޮ މެންނަށްޓަކައި ކަރުނަ ނާޅައި އެންމެ ދުވަހެއް ވެސް ނުދެއެވެ. ފަސޭހަނުވާ ރިހުމެއް އަބަދުވެސް ހިތުގައިވެއެވެ. އީނާޝްއާއި ހޫދު ބައެއް ފަހަރު ރަށަށް އާދެއެވެ. މީގެ އިތުރުން ރަށުގެ ފޯނު ބޫތުން ގުޅައިގެން ވަރަށް މަސައްކަތުން އެކުދިންނާ ފޯނުން ވާހަކަ ދައްކާ ހެދެއެވެ. އެކަމަކު މިވީ ފަސް އަހަރު ތެރޭގައި އީއްކޮގެ އެއްވެސް ޚަބަރެއް ނުވެއެވެ. އަފާފް ގެ އަބަދުގެ އުންމީދަކީ އަދި ދުޢާ އަކީ ހުރިހާ ކުދިން އެއްތަންވެ އެއްކޮށް އުޅުމުގެ ފުރުސަތު ލިބުމެވެ.\nބޮޑުބެގެ ނިމުން ގާތް ވެއްޖެހެން ބޮޑުބެއަށް ހީވީ ކަންނޭގެއެވެ. މިވީ ހުރިހާ ދުވަހު ބީރު ކަންފަތެއް ދީފައި މިއަދު އީއްކޮ ގެންދިޔަ މީހުންގެ ނަމާއި އެޑްރެސް ދީފިއެވެ. އަދި އީނާޝް އާއި ހޫދު ރަށަށް ގެނައެވެ. އަފާފް، އެ ކުދިން ގޮވައިގެން މާލެ ދިޔައީ އީއްކޮ ދެކޭ ހިތުން ކެތް މަދުވެފައިވާ ހާލުއެވެ. މާލެ ފޭބި ގޮތަށް ޓެކްސީއެއް ނަގައިގެން އެގެއަށް ދިޔައިރު ހިތް އަވަސް ވެފައިވެއެވެ. ދެބުރިއަށް ނަގާފައި ހުރި ރީތި ބޮޑު ގެއެއްގެ ކުރި މައްޗަށް ހުއްޓާލުމުން 10 ރުފިޔާ ދީފައި އަފާފްމެން ކާރުން ފޭބިއެވެ. މަލުން ބަރާވެފައި އޮތް ބޯގަންވިލާ ގަހެއްގެ އޮފިތައް ހުދު ފާރުގެ މަތިން އެލިފައި އޮތް އިރު ގޭގެ ހައިބަތު އިތުރަށް ފުރިހަމަ ކަމަށް ދައްކައެވެ. ޖެހިލުންވެ ތިބެ ގޭގެ މައި ދޮރާށި ހުޅުވާލުމަށް ފަހު އަފާފް ސަލާމް ގޮވާލިއެވެ. އެވަގުތު ގޭ ތެރެއިން މީހަކު ނުކުމެ ކީއްކުރާ ކުދިބައެއްތޯ އެހިއެވެ.\n"އީއްކޮ އާއި ބައްދަލު ކޮށްލަން." އުންމީދުން ފުރިގެންވީ އަޑަކުން އަފާފް ބުންޏެވެ\n"މިގެއަކު ތިހެންކިޔާ ކުއްޖަކު ނޫޅޭ" ރުންކުރުކޮށް ޖަވާބުދިނުމަށް ފަހު އެމީހާ ހިނގައިގަތެވެ.\nއެވަގުތު ހަތް އަހަރުގެ އަންހެން ކުއްޖެއް އެތަނަށް ނުކުތެވެ. ނުފެންނަތާ ކިތަންމެ ގިނަދުވަހެއް ވިޔަސް އެއީ އީއްކޮ ކަން އަފާފަށް ޔަޤީން ވިއެވެ. އެ ލޯބި ލޯބި ފަން އިސްތަށި ކޮޅާއި ނިތްކުރި މަތީގައި އިން ބޮޑު ކަޅުތިލަ އެކަމަށް ހެކިދެއެވެ.\n"އީއްކޯ" ބެދިފައިވާ އަޑަކުން އަފާފް ގޮވާލިއެވެ. އަދި އަތް ދިއްކޮށްލިއެވެ.\n"އަޅުގަނޑަށް ކިޔަނީ މާނީ." ފަހަތަށް ޖެހެމުން އެކުއްޖާ ބުންޏެވެ. އެލޮލުގައިވީ ބީރައްޓެހި ކަމުން އަފާފްގެ ހިތް ތެޅެން ފެށިއެވެ.\n"މިގޭ ދައްތަ އީއްކޮއަށް ކިޔަނީ މާނީތަ؟ މިއީ އީއްކޮގެ ދޮންތީއޭ، މިހިރީ ތިއްތަ އާއި ދޮންބެ ވެސް." އަފާފް އޯގާތެރި ކަމާއެކު ބުންޏެވެ.\n"މާނީ! ތިވާހަކަ ދައްކަނީ ކާކާތަ؟" އެތެރޭން އަންހެނަކު ނުކުންނަމުން އަހާލިއެވެ. އެއީ މީގެ ފަސް އަހަރު ކުރިން އެރަށުން އީއްކޮ ގެނައި މީހާއެވެ. އަފާފަށް އެމީހާ ދުވަހަކު ވެސް ނޯޅޭނެއެވެ.\n"ނޭގެ މަންމާ! ކޮންމެވެސް އީއްކޮ އެއް ހޯދަން." އީއްކޮ އެހެން ބުނުމާއެކު އެތެރެއަށް ވަނީ ފަސް އެނބުރި ބަލާލުމެއް ވެސް ނެތިއެވެ. އެއާއެކު ހޯސްލާފައި އަފާފްގެ ލޮލުން ކަރުނަތައް ފައިބަން ފެށިއެވެ. އެމީހުންގެ މަތިން އީއްކޮ ހަނދާން ނެތިދާނެއެކޭ ދުވަހަކު ވެސް އަފާފް ހިތަކަށް ނާރައެވެ.\n"ދައްތާ! ހެޔޮނުވާނެ އީއްކޮއަށް ކިޔައިދީ. މިއީ އީއްކޮގެ އެއްބަޑުއެއްބަފާ ކުދިންނޭ ބުނެދީ." އަފާފް ރޮމުން އެމީހާ ގާތު އާދޭސް ކުރިއެވެ. އެކަމަކު މިގެއަކު އީއްކޮއެއް ނޫޅެއޭ ކިޔާފަ އެމީހާ އެތެރެއަށް ވަދެ ދޮރު ލެއްޕިއެވެ. ހަދާނެ ގޮތް ހުސްވެގެން އަފާފްމެން އެގެއިން ނުކުތެވެ. އޭރު ތިން ބެއިންނަށް ވެސް ތިބީ ރޮވިފައެވެ.\nއަހަރެންނަށް ދެން އިތުރަކަށް ނުކިޔުނެވެ. އަހަރެންގެ ލޮލުން ފައިބަމުން ދިޔަ ކަރުނަ ތަކުން އަކުރުތައް ފުސްވެއްޖެއެވެ. އަހަރެންނަކީ މަންމަގެ ދަރިއެއް ނޫން ހެއްޔެވެ؟ އަހަރެންނަކީ އީއްކޮ ހެއްޔެވެ؟ އަހަރެންގެ އަޞްލު ނަމަކީ އީމާން އެވެ. އެކަމަކު މަންމަމެން އަބަދުވެސް ކިޔަނީ މާނީއެވެ. ކަރުނަތައް ފުހެމުން ދެން ހުރި ގަނޑުތައް އަހަރެން ބަލަން ފެށީމެވެ. އެއް ގަނޑުގައި މަންމަގެ ނޯޓެއް އޮތެވެ.\n'ދަރިފުޅާ މަންމައަށް މަޢާފް ކޮށް ދޭތި. ދަރިފުޅު މާލެ އައިތާ ފުރަތަމަ ކޮޅު ވަރަށް ރޮއި ހެދި. އެކަމަކު ގެނައީއްސުރެ މަންމަމެން ރަށުގެ އެއްވެސް މީހެއްގެ ވާހަކައެއް ނުދައްކަން. ދަރިފުޅު އެހިއަސް ކޮންމެ ވެސް އެހެން ވާހަކައެއް ފަށަނީ. މަންމަ އާއި ބައްޕަ އާއެކު ދަރިފުޅުގެ ފޮޓޯ ނަގާ މުޅި ގޭގެ އެތަން މިތަނުގައި މި ފޮޓޯތައް ހަރު ކުރިން. މިގޮތަށް ކަންތައް ކުރަން ފެށުމުން މަޑުމަޑުން ދަރިފުޅު އެ ދިރިއުޅުން ހަނދާން ނެތެމުން ދިޔަ. އެއީ މަންމަ ބޭނުންވި ގޮތް. އެކަމަކު އެދުވަހު އެކުދިން އައުމުން މަންމައަށް ކުރެވުނު ކުށް އިޙްސާސް ކުރެވުނު. އެހެނަސް ދަރިން ލިބުމުން މަޙްރޫމް ވެފައިވާ މަންމަގެ އަމިއްލަ އެދުން، އެ އިޙްސާސަށް ވުރެ ކުރި ހޯދި. ޖެހިގެން އައިދުވަހުމެ ދަރިފުޅު ގޮވައިގެން ސިންގަޕޫރަށް ދިޔައީ ނިއުޒިލެންޑަށް ޙިޖްރަ ކުރުމަށް ވިސާ ހޯދަން. އެކަމަކު ފުރުމުގެ ކުރިން ދަރިފުޅުގެ ދޮންތީ އައި. އަދި މި ފޮތް ދަރިފުޅަށް ދޭން އެދުނު. ދަރިފުޅަށް އަބަދުވެސް އިންތިޒާރު ކުރާނެ ވާހަކަ ބުނި. މަންމަ ފޮތު ގައި ހިފީ ކޮންމެ ވެސް ދުވަހަކުން ދަރިފުޅަށް ހަޤީޤަތް ކިޔާ ދިނުމުގެ ބޭނުމުގައި"\nއެހިސާބަށް ކިޔާ ނިމުނު އިރު އަހަރެންނަށް ހަމަ ރަނގަޅަށް ވެސް ރޮވިއްޖެއެވެ. މަންމައާ ދޭތެރޭ ހިތް ޝަކުވާއިން ފުރުނެވެ. ހިތް ފުރެންދެން ރުއިމަށްފަހު އަހަރެން ތެދުވީމެވެ. މިއަދު އަހަރެންގެ ވުޖޫދަށް ލޮޅުން އަރައިފިއެވެ. ނަމަވެސް އަހަރެން ދާންވީ މިސްރާބު އަހަރެންނަށް އެނގިއްޖެއެވެ.\n20 އަހަރަށްފަހު އުޅެބޮޑުވި ޤައުމު ދޫކޮށް އީޝް ގޮވައިގެން އަހަރެން މިއަދު މިހިރީ އުފަންވި ރަށުގައެވެ. އަހަރުތަކެއް ފަހުން ސާފު ހުދު ދޮންވެލީގައި ފައި ޖެހުމުން ބުނަން ނޭގޭފަދަ ހިތްހަމަ ޖެހުމެއް އިޙްސާސް ކުރެވުނެވެ. ރަށު މީހުންގެ އެހީގައި ގެ ހޯދާކަށް އުނދަގުލެއް ނުވިއެވެ. ގޭ ދޮރާށި ހުޅުވާ ލުމަށްފަހު އަހަރެން ވަތްއިރު އަންހެނަކު އުނދޯލި ހެއްލަން އިނެވެ. އަހަރެން ފެނުމާއެކު އުނދޯލީގެ ހެއްލުން މަޑުޖެހުނެވެ. އެއާއެކު އުނދޯލިން ފައިބައިގެން އައިސް އަހަރެންގެ ކައިރީގައި އޭނާ ހުއްޓުނެވެ. ތުރުތުރު އަޅާ އަތަކުން އަހަރެންގެ ނިތްކުރި މަތީގައި އިންނަ ކަޅުތިލައިގައި އަތް ޖައްސާލިއެވެ. އަދި ހިންދިރުވާލުމަށްފަހު ކުރެހިފައިވާ އަޑަކުން އީއްކޯ އޭ ކިޔާފަ ގޮވާލިއެވެ.\n"ދޮންތީ؟" އަހަރެން ކުރީ ސުވާލެކެވެ. ބޯ ޖަހާލިއިރު ދޮންތިގެ ލޮލުން ހިފެހެއްޓުމެއްނެތި ކަރުނަ އާދެއެވެ. އަދި އެއާއެކު އަހަރެން ގައިގައި އޮޅުލައިގަތެވެ. އޭރު އަހަރެންގެ ކޯތާފަތް ވެސް ކަރުނައިން ތެމިއްޖެއެވެ.\nމިހާރު އޭގެ ފަހުން ހަމަސް ވަނީއެވެ. މިވީ ދުވަސްތަކުގެ ތޭރޭގައި އަހަރެންނަށާއި އީޝްއަށް ދޮންތީ އާއި ތިއްތަ އަދި ދޮންބެގެ ފަރާތުން ސުމާރެއް ނެތް ވަރަށް ލޯބި ލިބެމުން ދިޔައެވެ. ކުޑައިރުގެ އެކި ވާހަކަތައް ކިޔައި ދޭން ފެށުމުން ބައެއް ފަހަރު ކޮކާހިޔަނި ތަކެއްހެން އެހަނދާންތައް އަތުޖެހޭކަމަށް ހީކުރެވިގެން ސިކުނޑިއަށް ބާރު ލާއިރަށް ގެއްލިދެއެވެ. ނިއުޒިލެންޑްގައި އުޅުނުއިރު ކޮންމެވެސް ކަމެއް އުނިވާހެން އަބަދުވެސް އަހަރެންނަށް ހީވެއެވެ. ޙަޔާތުގެ އެއުނިކަން ފޫބެދިއްޖެ ކަމުގެ އިޙްސާސް މިހާރު ކުރެވެއެވެ. ދެރައީ އަހަރެން މިހާރު ގުނަމުން މިދަނީ ޙަޔާތުގެ އެންމެފަހު ދުވަސްތަކަށް ވީކަމެވެ. އަހަރެންނަކީ ކެންސަރުގެ ބަލިމީހަކީމެވެ. މަންމަ ނިޔާވީ ވެސް އަހަރެންނާއި ދޭތެރޭ ޑޮކްޓަރުން އުންމީދު ކަނޑާލައިފައިވަނިކޮށެވެ. ދޮންތިމެންނަށް މިކަން އެނގުނު ދުވަހު ރޮއިރޮއި ހަލާކު ވާވަރުވިއެވެ. އެކަމަކު ދޮންތިއަކީ ކެތްތެރިކަމުގެ އިންތިހާއެވެ. ވަކިވުމުގެ ކުރިން އަހަރެންނާއި ބައްދަލުވެ އެކުގައި އުޅެން ވަގުތު ކޮޅެއް ލިބުނީތީ މާތް ﷲގެ ކިބައަށް ޝުކުރު ކުރިއެވެ. އަހަރެންގެ ޚިދުމަތުގައި މުޅި ރޭދުވާ ހޭދަކުރިއެވެ. އަހަރެންވެސް ޝުކުރު ކުރީމެވެ. ވަކިވުމުގެ ކުރިން ދޮންތިމެންގެ ލޯތްބާއި ފިރުމުންތައް އިޙްސާސް ކުރެވި ދޮންތިގެ އީމާންތެރިކަން ފެނުމުން އަހަރެންގެ ހިތުގައިވި ހުރިހާ ޝަކުވާ ތަކެއްވެސް ނެތި ހިނގައްޖެއެވެ.\nމެންދުރުގެ ވަގުތެވެ. އަހަރެން އޮތީ އެދުގައި އޮށޯވެލައިގެންނެވެ. ހުޅުވާފައި ހުރި ކުޑަދޮރުން ފުރޭނިގެން ދޮންތިގެ ނާނާގެ އަޑު އިވެމުންދެއެވެ. ދޮންތީ އީޝް ނިންދަވަނީއެވެ. އީޝް ބޮޑުވާނީ ލޯތްބާއި އަޅާލުން ލިބިގެންކަން އެނގޭތިއާއި އަހަރެން ނެތުމުން ދޮންތިމެންނަށް ލިބޭނެ ހިތްދަތިކަމުގެ ޝިފާއަކަށް އަހަރެންގެ އީޝް ވާނެކަން އެނގޭތީ ލިބޭ ހިތްހަމަޖެހުމުން އަހަރެންގެ ތުންފަތަށް ލުއި ހިނިތުންވުމެއް ވެރިވެފައިވެއެވެ. އަހަރެންގެ ލޯމެރެނީއެވެ. ހީވަނީ ވަޔާ ހެލިހެލި އިންފަތް ވެއްޓެން މަދު ސިކުންތު ކޮޅަކަށް ވެއްޖެހެންނެވެ.


މިއަދުގެ ޙާލަތު، މާތް ނަބިއްޔާގެ ބަސްފުޅުން…؟ - DhiDaily\nމީސްތަކުން ހާސްވެ ކަންބޮޑުވެގެން، ވާނުވާ ނޭނގި އުޅެނީއެވެ. މުޅި ދުނިޔެ ހުއްޓުމަކަށް އަންނަން އުޅޭ ކަހަލައެވެ. ނުވަތަ ބޮޑު ތަދުމަޑު ކަމެއް ފެތުރިދާނޭހެން ހީވާ ކަހަލައެވެ. ކަމުގެ މާހިރުންވެސް ވަނީ ވާނުވާ ނޭނގި ހާސްކަމެއްގެ ތެރޭގައެވެ. ހަމަ ނޭނގި ތިއްބާ ފާޑުފާޑުގެ ގޮތްނޭނގޭ އެތައް ބަލިތަކެއް ފެތުރިގެން ދަނީއެވެ. ތަކެތީގެ އަގުބޮޑުވެ އަތްނުފޯރާ ފަށަށް އަގުތައް އުފުލި ދަނީއެވެ. ކިތަންމެ ހަރުއަޑުން މިނިވަންކަމޭ ޑިމޮކްރަސީއޭ ކިޔާ ގޮވާއިރުވެސް، އަނިޔާވެރި ނުބައި ނުލަފާ ވެރީންތައް ހައްތަހާ އިތުރުވަނީއެވެ. ވާރޭ ނުވެހުމުގެ ސަބަބުން ހަނަފަސްކަން ފެތުރި، ފެނަށް ޖެހިދާނެތީ އެއްބަޔަކު ބިރުން ހާސްވެގެން އުޅެނީއެވެ. އަނެއްބަޔަކަށް ފެނުގެ ތޫފާންތައް ކުރިމަތިވެ މުދަލާއި ގެދޮރާއި އެތައް ފުރާނަތަކެއް ވޭންދެނިވި ގޮތެއްގައި ފަނާވެދަނީއެވެ.\nއަޅުގަނޑުމެން ހަމަ ބަލަން ތިއްބާ، އަޅުގަނޑުމެންގެ މައްޗަށް ކާފަރުންގެ ޢަދުއްވުންތައް ވެރިވެގަނެ ތަޅާ ސުންނާފަތި ކުރަމުންދަނީއެވެ. އަޅުގަނޑުމެންގެ ތެރޭގައި ތަޅާފޮޅުން ޢާއްމުވެ އެއްބަޔަކު އަނެއްބަޔަކު މަރަމުން ދަނީއެވެ. ސުބްޙާނަﷲ އެވެ.\nކޮންމެއަކަސް އަޅުގަނޑުމެންގެ ލޮބުވެތި ނަބިއްޔާ މުޙައްމަދު صلى الله عليه وسلم ވަނީ މީގެ ސާދަސަތޭކަ އަހަރު ކުރިން މިކަންތައްތައް ކުރިމަތިވާނޭކަން ބަޔާން ކުރައްވާފައެވެ. އާދެ މިއީ އެނަބިއްޔާގެ ރިސާލަތަކީ ޙައްޤު ތެދުކަން ބަޔާންކޮށްދޭ ވަރުގަދަ ދަލީލެކެވެ. އަދި ހަމައެހެންމެ މިއީ މުއުމިނުތަކުންނަށް ހުރި ޢިބްރަތްތެރި ފިލާވަޅުތަކެއްވެސްމެއެވެ. ކޮންމެއަކަސް މިކަން ބަޔާންކުރައްވާ، ކީރިތި ނަބިއްޔާ މުޙައްމަދު صلى الله عليه وسلم ޙަދީޘްފުޅު ކުރައްވާފައިވެއެވެ.\n“يا معشر المهاجرين، خمسٌ إذا ابتليتم بهن، وأعوذ بالله أن تدركوهن:\n1. لم تظهر الفاحشة في قوم قط حتى يُعلنوا بها إلا فَشَا فيهم الطاعون والأوجاع التي لم تكن مَضَتْ في أسلافهم الذين مَضَوا.\n2.ولم ينقصوا المكيال والميزان ، إلا أُخذوا بالسنين وشدة المئونة وجور السلطان عليهم.\n3.ولم يمنعوا زكاة أموالهم إلا مُنِعُوا القَطْر من السماء ، ولولا البهائم لم يُمطروا.\n4.ولم ينقضوا عهد الله وعهد رسوله إلا سلَّط الله عليهم عدواً من غيرهم،فأخذوا بعض ما في أيديهم.\n5.وما لم تحكم أئمتهم بكتاب الله ويتخيروا مما أنزل الله ، إلا جعل الله بأسهم بينهم”.\n(رواه ابن ماجة وحسَّنه العلامة الألباني)\nމާނައީ: “އޭ މުހާޖިރުންނޭވެ. ފަސްކަމެއް ތިޔަބައިމީހުންނާއި ކުރިމަތިވެ އޭގެ ފިތުނަވެރިކަން ޖެހިއްޖެނަމައެވެ، ފަހެ އެކަންތައްތައް ތިޔަބައިމީހުންނާއި ލައިނުގަތުމަށް، ތިމަންކަލޭގެފާނު الله تعالىގެ ޙަޟްރަތުން (އެބަހީ އެއިލާހުގެ ޙަޟްރަތުން ރައްކައުތެރިކަމަށް) އެދެމެވެ. (އެކަންކަމަކީ):\nބައެއްގެ ތެރޭގައި ފާޙިޝްކަންތައްތައް ފައުޅުވެ، އެކަންތައްތައް އިޢުލާނުކޮށް ޢާއްމުކުރުން ނެތިނުދެއެވެ. ފަހެ އެހިނދު އެބައެއްގެ ތެރޭގައި ޠާޢޫންއާއި (ގައިން ގަޔަށް އަރާ ބަލިތަކާއި) އެމީހުންގެ ކުރީން އެއްވެސް ބަޔަކު ދެކެފައި ނުވާފަދަ އާބަލިތަކާއި ރޯގާތަކާއި ތަދުމަޑުކަން ފެތުރި އާއްމުވެދެއެވެ.\nއަދި މިނެކިރުމުގައި މަކަރާއި ޙީލަތް ހެދުން ނެތި ނުދެއެވެ. އެހިނދު އެތަކެއް އަހަރުދުވަހެއްގެ ތަދުމަޑުކަމާއި ދަތި އުނދަގޫތައް އެބައިމީހުންނާއި ކުރިމަތި ކުރުވައެވެ. އަދި ނުބައި ނުލަފާ އަނިޔާވެރި ވެރީން އެމީހުންގެ މައްޗަށް ވެރިކުރުވެއެވެ.\nއަދި އެބައިމީހުންގެ މުދަލުން ޒަކާތް ނެރުން މަނާވެގަންނަކަމުގައި މެނުވީ ނުވެއެވެ. އެހިނދު އެބައިމީހުންގެ މައްޗަށް އުޑުން ވާރޭ ވެއްސެވުން މަނާ ކުރެވެއެވެ. ފަހެ ނައަމި ސޫފި ނުވާނަމަ އެބައިމީހުންގެ މައްޗަށް ހަމަ އެއްގޮތަކަށްވެސް ވާރޭ ނުވެހުނީހެވެ. (މުތަރުޖިމުގެ ބަސް: މިއީ ވާރޭ ނުވެހުމުގެ ސަބަބުންނެވެ. ހަމަ މިގޮތަށް ވާރޭ ވައްސަވައިގެންވެސް ﷲ ތަޢާލާ މީސްތަކުންނަށް ޢަޛާބު ދެއްވަވައެވެ. މިގޮތުން އަނބިދަރީންނާއި ގާތް ތިމާގެ މީހުންނާއި މުދަލާއި ގޯތި ގެދޮރު ހަލާކުވެ ދިއުމާއި މިފަދަ އެތަކެއް ބޮޑު މުޞީބާތްތަކެއް ވާރޭ ވެހުމުގެ ސަބަބުންވެސް ކުރިމަތިވެއެވެ.)\nއަދި އެބައިމީހުން الله تعالىއާއި އެއިލާހުގެ ރަސޫލާއަށް ހިފި އަހުދަށް ބޭވަފާތެރިވާ ބައެއް ކަމުގައި މެނުވީ ނުވެއެވެ. އެހިނދު الله تعالى އެހެން ބަޔަކު އެބައިމީހުންގެ މައްޗަށް ޢަދުއްވުން ކަމުގައި ލައްވަވައި އެބައިމީހުންގެ އަތްތަކުގައިވާ މުދާތަކުން ބައެއް ޖަހައިގަނުވައެވެ.\nއަދި އެބައިމީހުންގެ ވެރީން الله تعالىގެ ފޮތަށް ޙުކުމް ނުކޮށް އަދި އެއިލާހު ބާއްވަވާލެއްވެވި ޙުކުމްތައް ފިޔަވައި އެހެން ޙުކުމްތައް ޚިޔާރު ކުރާ ބަޔަކު ކަމުގައި ނޫނީ ނުވެއެވެ. އެހިނދު އެބައެއްގެ ކަންތައް އެބައިމީހުންނާއިގެން ދޫކޮށްލައްވައެވެ. (އެބަހީ: ތަޅާފޮޅުމާއި ހަމަނުޖެހުމުގެ ތެރެއަށް އެބަޔަކު ދޫކޮށްލައްވައެވެ.)”\nއާދެ މީގެ ސާދަސަތޭކަ އަހަރު ކުރިން އަޅުގަނޑުމެންގެ ލޮބުވެތި ނަބިއްޔާ މުޙައްމަދު صلى الله عليه وسلم މިވަނީ މިއަދުގެ ޙާލަތު ވަރަށް ފުރިހަމައަށް ބަޔާންކޮށްދެއްވާފައެވެ. މިޙަދީޘްފުޅުގައި ބަޔާންވެފައިމިވާ ހުރިހާ ކަމަކީވެސް ހަމަ އަޅުގަނޑުމެންގެ މުޖްތަމަޢުގެ ތެރެއިން އެއްވެސް އުނިކަމެއް ނެތި ފެންނަން ހުރި ކަންކަމެވެ.\nއޭ ލޮބުވެތި އަޚުންނާއި އުޚްތުންނޭވެ. ރަސޫލު الله صلى الله عليه وسلم ގެ ބަސްފުޅުގެ ތެދުކަން މިހާ ސާފުކޮށް ތެދުކޮށް ފެންނަން އޮތްއިރުވެސް، އަދިވެސް ތައުބާވެ ދީނަށް ރުޖޫޢަވާން ނުވަނީތޯއެވެ؟ ދަންނާށެވެ. ދެދުނިޔޭގައިވެސް ކާމިޔާބު ލިބުން އޮތީ ﷲ އާއި އެއިލާހުގެ ނަބިއްޔާއަށް ފުރިހަމައަށް ކިޔަމަންތެރިކަން އަދާކޮށްގެންނެވެ.\nމުންކަރާތްތައް ރާވައި ހިންގަނީ ނުފޫޒުގަދަ ބަޔަކަށްވިޔަސް، ނަހީކުރުން ހުއްޓައިނުލާ: ޚުޠުބާ\nޚުޠުބާއިން: ބަލިމަޑުކަމެއް ޖެހުމުން ޢަމަލުކުރަންވީ ގޮތް ދެނެގަތުމުގެ މުހިންމުކަން\nދީނުގެ މަގުން: މަލިކު މަތިން ހަނދާން ނައްތައިނުލުމަށް ވަސިއްޔަތެއް\nޖޫން 4, 2021\nމުސީބާތުގެ ވަގުތުގައި އަނެކުންގެ ހިތާމަތަކުގައި ބައިވެރިވާންޖެހޭ: ޚުޠުބާ\nKenereege nasheed aai nubehe apmila aailaa aai ratehinge Lanka ragalu kuran Genet,meehunnnai behakee fohevigan dhaane faafap a,napfusu isplaapju kurin màa muhimu\nމި ފަންނަކަލޭފާނުގެ ބަސްފުޅުތެދު މުޅިދުނިޔޭގަހަރާމްކަންތައްތައް ޢާއްމުވެލަދެއްހަޔާތެއްނެތި މަގުތައް މަތީ ފާޙިޝްކަންތައްތައްމިވަނީ ޢާއްމު ވެފައި ބަފާ ފިރިހެން ދަރި އާ އެކު ގަދަކަމުން ބިރުދައްކައިގެން\nލިވާޠު ކުރަނީ އަމާދަރިންނާއި ދަރީންއަމަޔާއިބަފަޔާއިއެކު\nމިގައުމުގައި ކެނެރީގޭ ޤާރޫނާއި ހިންނަވަރު ހާމާނާއި މި ދެމީހުން އެކުވެގެން ނުބައިކަންތައްތައްހިންގަނީ މިދެމީހުނަށް ﷲ ގެކޯފާއަންނާނެ އިންޝާﷲ\nހެޔޮ އދޭމީހާ says:\nމީސްތަކުންނަށް ހަނދާން ކޮށް ދިނުމަކީ ޢިލްމުެރިންގެ ވާޖިނެއް . ޝުކުރިއްޔާ\nޝައޠާނާ އަބަދުބެސް މަސައްކަތް ކުރާނީ މަގުފުރެއްދުމަށް އަދި ހެޔޮބަސް ބުނާމީހާގެ އަޑު ބަންދުކޮލުމަށް ޥައިޠާނާގެ އަޑުނޭހުމަކީ އެންމެރަނގަޅުގޮތް.\nނުބައި ނުލަފާ ޢިލްމުވެރިން ނިކުމެ މީސްތަކުން ﷲގެ މަގުން އެއްކިބާކުރާނެކަން ކީރިތި ގުރުއާނާ މުތަވާތިރު ދަރަޖައިގެ ހަދީސްފުޅުތަކުން ސާބިތުވޭ. ތަފާތު ނަންނަމުގާ މަޒުހަބުތައް އުފައްދާ އުންމަތް ރޫޅާލާނެކަންވެސް ގުރުއާނުގަވެސް ނަބަވީ ހަދީސްތަކުގަވެސް އެބައޮތް. މިވެސް ފެންނަންހުރި ކަންތައް. މިއަދުވެސް ހިނގާކަންތައް. ކީއްވެބާ މިވާހަކަތައް ނުލިއުނީ? ތިމާމެންގެ ކޮޅަށް ބޯޅަ ގޮސްފާނެތީކަމަށްވެސް ވެދާނެ.\nޤުރުއާން އާއި ހަދީސް ގައި އައިސްފައިވޭ ބުނަންވަނީ އާޔަތާއި،މާނަ އާއި އެއްކޮން


2023 ge IOIG raahjeygai beyhvumah gina gaumuthakuge thaaeedhu vanee kashavaru vefai: Raees Solih - One Online\nއިންޑިއަން އޯޝަން އައިލެންޑް ގޭމްސްގެ ރަސްމީ ކިޓް ރައީސް ސޯލިހަށް އަރުވަނީ --- ވަން ފޮޓޯ\n2023ގެ އައިއޯއައިޖީ ރާއްޖޭގައި ބޭއްވުމަށް ގިނަ ގައުމުތަކުގެ ތާއީދު ވަނީ ކަށަވަރުވެފައި: ރައީސް ސޯލިހު\n2023ގައި އިންޑިއަން އޯޝަން އައިލެންޑް ގޭމްސް (އައިއޯއައިޖީ) ރާއްޖޭގައި ބޭއްވުމަށް ގިނަ ގައުމުތަކުގެ ރުހުމާއި ތާއީދު ވަނީ ކަށަވަރުވެފައި ކަމަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ވިދާޅުވެއްޖެއެވެ.\nރައީސް ސޯލިހު މިހެން ވިދަޅުވެފައިވަނީ އައިއޯއައިޖީ 2019 އަށް ރާއްޖެ ތަމްސީލު ކުރުމަށް ދާ އެތުލީޓުން ފުރުމުގެ ކުރިން އެ އެތުލީޓުންނާ ބައްދަލުކުރައްވައި ވާހަކަފުޅުދައްކަވަމުންނެވެ. އެގޮތުން 2023ގައި ބާއްވާ އައިއޯއައިޖީއަށް ކުޅުންތެރިން ތައްޔާރު ކުރުމުގެ މަސައްކަތް މިއަހަރުގެ މުބާރާތް ނިމުމާއެކު ފަށާނެ ކަމަށް ރައީސް ވިދާޅުވިއެވެ. ރައީސް ވިދާޅުވީ މިއީ ހަތަރު އަހަރުގެ ތަމްރީނު ޕްރޮގްރާމަކަށް ވާނެ ކަމަށެވެ.\nމިއަހަރު ރާއްޖެއިން އައިއޯއައިޖީގައި މުޅިން އަލަށް ދެ ކުޅިވަރެއްގައި ބައިވެރިވާކަން ރައީސްގެ ވާހަކަފުޅުގައި ފާހަގަކުރެއްވި އެވެ. އެއީ ކައިޓް ސާފިން އަދި ޕެރަ އިވެންޓެވެ. މީގެ އިތުރުން މިއަހަރުގެ މުބާރާތަކީ ރާއްޖެއިން ގިނަ އަދަދެއްގެ ޒުވާން އަދި އުންމީދީ ކުޅުންތެރިންތަކެއް ބައިވެރިވާކަމާއި އެންމެ 12 އަހަރުގެ އެތުލީޓުން މިފަހަރުގެ އައިއޯއައިޖ/ިގައި ރާއްޖެ ތަމްސީލު ކުރާނެކަން ރައީސް ފާހަގަކުރެއްވި އެވެ.\nއެތުލީޓުންނާ މުހާތަބުކޮށް އެ އެތުލީޓުންނަށް ލިބޭ ކޮންމެ ކާމިޔާބަކީ ގައުމަށް ލިބޭނެ މަތިވެރި ފަހުރަކާއި ޝަރަފަކަށް ވާނެކަމަށް ރައީސް ވިދާޅުވިއެވެ. އަދި މުބާރާތަށް ގޮސް އުޅޭއިރު ރީތި އަހުލާގުގެ އެންމެ މަތީ މިންގަނޑުގައި ހިފެހެއްޓުމަށް ރައީސް ކުޅުންތެރިންގެ ކިބައިން އެދިލެއްވި އެވެ.\nރައީސް ވިދާޅުވީ ކުޅުންތެރިން ތަމްރީން ކުރުމަށް ބޭނުންވާ ބަޖެޓް އެސޯސިއޭޝަންތަކަށް ހަމަޖައްސައިދީފައި ވާނެ ކަމަށާއި ސައުކާރުން އިސްކަން ދެނީ ކުޅިވަރުގެ މައިދާނުގައި ކުޅުންތެރިންތަކެއް އުފެއްދުމުގެ އިތުރުން ހުނަރުވެރި ގާބިލް، އަދި ހަށިހެޔޮ ޒުވާން ޖީލެއް ބިނާކުރުން ކަމަށެވެ.\nމި ރަސްމިއްޔާތުގައި އައިއޯއައިޖީގައި ރާއްޖެއިން ބޭނުންކުރާ ރަސްމީ ކިޓް ރައީސް ސޯލިހުއަށް އަރުވާފައިވެއެވެ.\nކޮމިޝަނަށް ސިޔާސީ އެއްވެސް ނުފޫޒެއް ނެތް، ބޭނުމީ ގެއްލިފައިވާ އިތުބާރު ހޯދަން: ބްރޯޑްކޮމް


Bill boduvee current beynunkuri minvaru ithuru vumun: Stelco\nސްޓެލްކޯ އިން މިއަދު ބޭއްވި ނޫސްވެރިންގެ ބައްދަލުވުމުގެ ތެރެއިން.-- ފޮޓޯ: ސްޓެލްކޯ\nބިލް ބޮޑުވީ ކަރަންޓް ބޭނުންކުރި މިންވަރު އިތުރުވުމުން: ސްޓެލްކޯ\nފާއިތުވި ދެ މަސް ދުވަހުގެ ތެރޭގައި މާލޭގެ ކަރަންޓް ބިލްތައް ބޮޑުވީ، ކަރަންޓް ބޭނުންކުރި މިންވަރު އިތުރުވުމުން ކަމަށް ސްޓެލްކޯ އިން މިއަދު ބުނެފި އެވެ.\nކަރަންޓް ބިލް ބޮޑުވުމުގެ ޝަކުވާތައް އިތުރުވެފައި ވަނިކޮށް ސްޓެލްކޯ އިން މިއަދު ބޭއްވި ނޫސްވެރިންގެ ބައްދަލުވުމެއްގައި އެ ކުންފުނީގެ ސީނިއަ މެނޭޖާ އަލީ މުޖުތަބާ މުހައްމަދު ވިދާޅުވީ، ކޮންމެ އަހަރެއްގައި ވެސް މާޗް މަހުން ފެށިގެން މެއި މަހުގެ ނިޔަލަށް ރާއްޖެ އަށް އާދަޔާ ހިލާފަސް ހޫނު ގަދަވާ ކަމަށެވެ. އަދި އޭގެ ސަބަބުން އެ މުއްދަތުގައި ކަރަންޓް ބޭނުންކުރާ މިންވަރު ވެސް ބޮޑުތަނުން އިތުރުވާ ކަމަށް އޭނާ ވިދާޅުވި އެވެ.\nއެގޮތުން މާޗް މަހުގެ ކުރިން މާލޭގައި ކަރަންޓް ބޭނުން ކުރި މިނަވަރާއި، ކަރަންޓް ބިލް ބޮޑުވެގެން ޝަކުވާ އިތުރުވި މުއްދަތުގައި ކަރަންޓް ބޭނުންކުރި މިންވަރު ސްޓެލްކޯ އިން މިއަދު ވަނީ އާންމުކޮށްފަ އެވެ. އެގޮތުން ޖެނުއަރީގައި 27 މިލިޔަން ޔުނިޓް، ފެބްރުއަރީގައި 28 މިލިޔަން ޔުނިޓް އަދި މާޗް މަހު 29 މިލިޔަން ޔުނިޓްގެ ކަރަންޓް ބޭނުން ކޮށްފައިވާ ކަމަށް ސްޓެލްކޯ އިން ބުނެ އެވެ. އެ އަދަދު އޭޕްރީލް މަހު ވަނީ 33 މިލިޔަން ޔުނިޓަށް އަދި މެއި މަހު 34 މިލިޔަން ޔުނިޓަށް އިތުރުވެފައި ކަމަށް ސްޓެލްކޯ އިން ބުނެ އެވެ.\nމިދިޔަ އަހަރުގެ އޭޕްރީލް އަދި މެއި މަހާ އަޅާ ބަލާއިރު ވެސް މި އަހަރުގެ އެ މުއްދަތުގައި ކަރަންޓް ބޭނުންކުރި މިންވަރު ވަރަށް ބޮޑަށް އިތުރުވެފައިވާ ކަމަށް ސްޓެލްކޯ އިން ބުނެ އެވެ. އެގޮތުން މިދިޔަ އަހަރުގެ އޭޕްރީލް އައި މެދި މަހު ބޭނުންކޮށްފައިވަނީ ކޮންމެ މަހަކު ވެސް 28 މިލިޔަން ޔުނިޓުގެ ކަރަންޓެވެ.\nމާޗް މަހު ސަރުކާރުން ވަނީ ކަރަންޓްގެ އަގުތަކަށް ތިން ބަދަލެއް ގެނެސްފަ އެވެ. އެގޮތުން ޑޮމެސްޓިކް އާއި ބިޒްނަސް ޓެރިފަތައް އެއްހަމަ ކޮށްފައި ވެއެވެ. އެކަމަކު އެ ބަދަލުތަކަކީ ހުރިހާ ރައްތަކެއްގައި ކަރަންޓް ހިދުމަތުގެ އަގު އެއްހަމަ ކުރުމަށް ގެނައި ބަދަލުތަކެއް ކަމުން، އެ ބަދަލުތަކަކީ މާލޭ ސަރަހައްދުގެ ކަރަންޓް ބިލުން ފެންނާނެ ބަދަލުތަކެއް ނޫނެވެ.\nތިން ވަނަ ބަދަލެއްގެ ގޮތުގައި މާޗް މަހު ގެނެސްފައިވާ ބަދަލަކީ ޑީސަލް ޑިސްކައުންޓް އެވެ. އެއީ ޑީސަލުން ނަގަމުން ދިޔަ ފަސް ޕަސެންޓްގެ އިމްޕޯޓް ޑިއުޓީ ސަރުކާރުން ކަނޑާލުމުން ދޭން ފެށި ޑިސްކައުންޓެކެވެ. މާލޭގެ ބިލްތަކުން އެ ބަދަލު ފެންނާނެ ކަމަށް ސްޓެލްކޯ އިން ބުނެ އެވެ.\nމާލެ ކަރަންޓް ސްޓެލްކޯ\nރައްޔިތުން ލައްވާ އަވްގުރާނަ ގޮއްވަން ނޫޅޭ


Loan fas kurumge mashavaraa ge natheejaa rangalhu vaane: Safeeru | Mihaaru\nލޯނު ފަސް ކުރުމުގެ މަޝްވަރާގެ ނަތީޖާ ރަނގަޅުވާނެ: ޗައިނާ ސަފީރު\nޗައިނާ ސަފީރު ޒަންގް ލިއޮންގް: ލޯނުތައް ފަސް ކުރުމުގެ މަޝްވަރާގެ ނަތީޖާ ރަނގަޅުވާނެ ކަމަށް ވިދާޅުވި -- ފޮޓޯ/މިހާރު\n20 ސެޕްޓެމްބަރ 2020 - 21:04\nއޭނާ އާންމު ކުރެއްވި ވީޑިއޯ މެސެޖެއްގައި ވިދާޅުވީ، ޗައިނާ އިން ރާއްޖެ އަށް ދޫކޮށްފައިވާ ލޯނުތައް އަނބުރާ ދެއްކުމުގެ މުއްދަތު ފަސްކޮށް ދިނުމުގެ މަޝްވަރާތައް ކުރިއަށް ދަނިކޮށް ކޮވިޑް-19 ބަލިމަޑުކަން ކުރިމަތިވާ ގުޅިގެން އިތުރު ދަތިތަކެއް ރާއްޖެ އަށް ކުރިމަތި ވެފައިވާ ކަން ގަބޫލު ކުރައްވާ ކަމަށެވެ. ސަރުކާރަށް ދޫކޮށްފައިވާ ލޯނުތައް ފަސްކޮށްދޭން ކުރިން ނިންމާފައިވާ ކަމަށާއި ކޮމާޝަލް ލޯނުތައް ފަސްކުރުމުގެ މަޝްވަރާގެ ނަތީޖާ ވެސް ރަނގަޅުވާނެ ކަމަށް އޭނާ ވިދާޅުވި އެވެ.\n"މިހާރު ކުރިއަށް ދާ މަޝްވަރާތަކުގައި ރަނގަޅު ނަތީޖާތަކެއް އަޅުގަނޑުމެން ނެރެދޭނަން،" ސަފީރު ވިދާޅުވި އެވެ.\nލިއޮންގް ވިދާޅުވިގޮތުގައި، ކޮމާޝަލް ލޯނުތައް ގިނައިން ދޫކޮށްފައި ހުރީ ދިވެހި ސަރުކާރުގެ ކުންފުނިތަކަށް ކަމަށް ވާތީ އެ ފަރާތްތަކާ އެކު މަޝްވަރާ ކުރުމަށް ޗައިނާގެ ބޭންކްތަކަށް އެ ގައުމުން ބާރު އަޅަމުންދެ އެވެ.\nޗައިނާ އިން ރާއްޖެ އަށް ގިނަ އަދަދެއްގެ ލޯނު ދޫކޮށް، ދަރަނީގެ ދަންތުރައެއް ހަދާފައިވާ ކަމަށް ބުނެ ފާޑުކިޔުންތައް އަމާޒު ވިޔަސް އެ ގައުމުން ބުނަމުން ދަނީ ލޯނު ދެމުން ދަނީ ވަކި ކަމަކަށް މަޖުބޫރު ކޮށްގެން ނޫން ކަމަށެވެ. ލޯނުތަކުގެ އަދަދު ކަމަށް ބުނެ ދައްކަނީ ސައްހަ އަދަދެއް ނޫން ކަމަށް ވެސް ޗައިނާ އިން ބުނެފައިވެ އެވެ.\nޗައިނާ ރާއްޖެ-ޗައިނާ ސަރުކާރު ލޯނު ޗައިނާގެ ސަފީރު ޒަންގް ލިޒޯންގް ދިވެހި ސަރުކާރު\n21 ކޮމެންޓް, 26 ރިއެކްޝަންސް\nނަޝީދުގެ ވިހަދުލުގެ ސަބަބުން ހާރިޖީ ގުޅު މައް އަސަރުކުރޭ އެއީ ސިޔާސީ އުރަތްޕެއް ނެތު މުންވާގޮތް\nޗައިނާއަކީ ގައުމުތަކުގެ އިންފަރާސްޓްރަކްޗަރ ތަރައްގީ ކުރުމަށް ބޮޑެތި ހޭދަތައްކުރަމުންދާ ގައުމެއް. މިފަދަ ގައުމުތަކުގެ ތެރޭގައި ދެން ހިމެނެނީ ޖަޕާން. ލޯންދީގެންވިޔަސް އެހެން އެއްޗެއްދީގެންވިޔަސް ކުރާކަންކަން ފެންނާން ހުންނާނެ. މިއާޚިލާފުވާނެ އެމެރިކާ، އިނގިރޭސިން. ނުދޭނެ އެއްޗެއް. އިންޑިއާ ދިނަސް ދޭނީ އަޅުވެތިވުން ޝަރުޠު ކޮށްފައި. ކައިރީގައި އޮތް އިންޑިއާ 40 އަހަރުގެ ތެރޭގައި ދިނީ ދެއިމާރާތެއް. އޭގެ ބަދަލުގައި ނުނަސް ދިވެހިން އިންޑިއާގެ އަވަށެއްތަރައްގީކޮށްދީފި.\nއިއްޒަތްތެރި ސަފީރު. ވަރަށް އަދަބުވެރިކަމާއެކު ދަންނަވަން އެއްމެ ސިކުންތެއްވެސް ތިޔަ ލޯނުތައް ދެއްކުން ފަސްކޮށް ނުދިނުމަށް. ހަމަ ޝެޑިއުލާ އެއްގޮތަށް ދައްކަން އަންގާ މި ނުކުޅެދޭ ސަރުކާރަށް.\nއެއްމެ ސިކުންތެއްވެސް ފަސްކޮށްދޭނެ ކަމެއް ނެތް ސަފީރު. އެބަޔަކު މިނި ނާޅިއަކުން މިނީމަ ހުންނާނީ ރަނގަޅަށް.\nލުއިކޮށްދިނީމަ މިހާރު މިއޮތް ސަރުކާރުން ދަރަނި ނަގާވަރު ހައްތަހާ ގިނަކުރާނީ އޭރުން. މުނިކާފަ ދަރިންނަށް ދަންދެން ޗައިނާ ރާއްޖެ ދަރުވައިފިއޭ ކިއީ މީހުން މިއަދު އެހެން ގައުމަކަށް އިތުރަށް ދަރުވަމުން އެގެންދަނީ އެއްވެސް ޖެހިލުމެއްނެތި. ލަންކާގެ ހަމްބަންޓޯޓާގެ ވާހަކަ ދައްކާއިރު ލަންކާގެ މާކުރީގެ ދަރަނިތަކެއްގެ ސަބަބު އެކަމުގައި އެކުލެވޭކަން ގިނަ ބަޔަކު ބަލާކަށް ބޭނުމެއްނުވޭ. ހަމައެކަނި ބަލަނީ ޗައިނާއަށް ތަނެއް ދިންތަންކޮޅު އެކަނި.\nއެހެން ބޭފުޅުންވެސް މިފަދަ ކޮމެންޓްކޮއްފައިވާތީ ދަންނަވާލަން. ބޮޑުއަވައްޓެރިޔާއަތުން އެކްސިމް ލޯނުނަގައިގެން ބޮޑުއަގުގައި ވިލިމާލޭ ބުރިޖެ އަޅަން ކެތްނުވެވިގެން އުޅޭކުދިން އިއްޔެ7މީހުންގެ ފުރާނަގެއްލުނު އިމާރާތް ވެއްޓުމުގެ ހާދިސާވެސް ހަދާންކޮއްލުން ހެޔޮ. ކުރާ މަސައްކަތަށް މަކަރުހެދުން އެއީ އެވެރިންގެ ވަރަށް އާންމު ޚަސީލަތެއް.\nއިންޑިއާ އާއި ޗައިނާއަކީ ރާއްޖެއަށް ވަރަށް އެހީވާ ދެ ގައުމު. އެހެން ވީއިރު އެއް ބައެއްގެ ހިތްސާފު ކަމަށް ދެކެފަ އަނެއްބައެއްގެ ހިތްނުސާފުކަމަށް ބުނުން އެހާ ރަނގަޅެއް ނޫން.\nޖީ.އެމް.އާރ މައްސަލަ ޖެހޭ އިރަށް އިންޑިޔާ ސަރުކާރުން އެނގީ މުއްދަތު ހުރި ލޯނުތައްވެސް ވަގުތުން އަނބުރާ ދައްކަން. ޔާމީނު ވާގުތުން ދެއްކީ އެފައިސާ އަނބުރާ. ޗައިނާ އާއި ދިމާލަށް ނަޝީދު ހެއްދެވި ނުހެއްދެވިއަށް ގޮވާއިރުވެސް ހަމަ އެހީ ވުމުގައި، އެކަމަކު ދަންތުރަ ޖަހަނީ ޗައިނާއިންނޯ! މީހަކު ޙޭދެބައި ވެދާނެ!\nސިންގަޕޯރ އާބިޓްރޭޝަން އިން މައްސަލަ ނި މުނީ ފައިސާ ދައްކަން، އެހެންވެގެން އެ ދެއްކީ، އިންޑިޔާ ސަރުކާރަކުން ނޫން އެންގީކީ. އެގިހުރެ ކޮ މެންޓް ކުރަން ވާނީ އެހެންނޫނީ ހެދޭނީ ގިނަ ފަހަރު ދޮގު\nސިންގަޕޯރ އާބިޓްރޭޝަނުން މައްސަލަ ނިންމީ އިންޑިއާ މީހުން އެކަމަށް ހުށަނާޅާ ތިއްބާތަ؟\nކީއްކުރަން ކުރާކަމެއް ތިޔާ، ދެންބުނާނީ ލޯނުފަސްކުރާ ޓުރެޕޭ.\nއެމްޑީޕީއަކަށް ނޯނާނެ ހަމަ ހެޔޮ އެއްގޮތްވެސް\nމި ނުލަފާ ސަރުކާރަށް ލޯނު ފަސްކޮށްދޭނެކަމެއް ނެތް...ފަސްކޮށްދިނަސް ދިރުވާލާނީ


SunOnline: Tourism dhaairaage mathee fantheege maqaamu thakah meehun thamreenu kurumah iskan dheyn jehey: Naibu raees\nޓޫރިޒަމް ދާއިރާގެ މަތީ ފަންތީގެ މަގާމު ތަކަށް މީހުން ތަމްރީނު ކުރުމަށް އިސްކަން ދޭންޖެހޭ: ނައިބު ރައީސް\nއިސްމާއިލް ޝާކިރު 24 Oct 2021, 12:20\nނައިބު ރައީސް ފައިސަލް ނަސީމް: ވިލާ ކޮލެޖުގެ 'ސްޓޫޑަންޓް އެޗީވްމަންޓް އެވޯޑްސް' ހަފުލާގައި ވާހަކަފުޅު ދައްކަވަނީ -- ފޮޓޯ/ ރައީސް އޮފީސް\nފަތުރުވެރިކަމުގެ ދާއިރާގެ މަތީ ފަންތީގެ މަގާމުތަކަށް މީހުން ތަމްރީނުކުރުމަށް ހާއްސަ ސަމާލުކަމެއް ދިނުމަށް ރާއްޖޭގެ މަތީ ތައުލީމު ފޯރުކޮށްދޭ އިދާރާތަކަށް ރައީސުލްޖުމްހޫރިއްޔާގެ ނައިބު ފައިސަލް ނަސީމް ގޮވާލައްވައިފިއެވެ.\nނައިބު ރައީސް މިހެން ވިދާޅުވީ ރޭ ވިލާ ކޮލެޖުގެ 'ސްޓޫޑަންޓް އެޗީވްމަންޓް އެވޯޑްސް' ހަފުލާ ޝަރަފުވެރިކޮށްދެއްވައި ދެއްކެވި ވާހަކަފުޅުގައެވެ.\nއެމަނިކުފާނު ވިދާޅުވީ ރާއްޖެއަށް އެންމެ ބޮޑު ނަފާއެއްލިބޭ އެއްދާއިރާއަކީ ފަތުރުވެރިކަމުގެ ދާއިރާކަމަށާއި، އެހެން ނަމަވެސް އެ ދާއިރާގެ މަތީ ފަންތީގައި ދިވެހިން ތިބީ ނިސްބަތުން މަދުން ކަމަށެވެ.\nއެމަނިކުފާނު ވިދާޅުވީ ސަރުކާރުން ތައުލީމީ ދާއިރާއަށް މިހާ ބޮޑު ސަމާލުކަމެއް ދެނީ ގައުމެއް ބިނާވެ ކުރިއަރައިދަނީ ތައުލީމީ ގާބިލު އުފެއްދުންތެރި ޖީލެއް އުފެދިގެން ކަމަށް ވާތީ ކަމަށެވެ.\nނައިބު ރައީސްގެ ވާހަކަފުޅުގައި ވަނީ މި ސަރުކާރުން ތަރައްގީގެ ކޮންމެވެސް މަސައްކަތެއް ނުހިންގާ އެއްވެސް ރަށެއް ނެތްކަން ފާހަގަކުރައްވާފައެވެ. އެހެންކަމުން މި މަޝްރޫއުތައް ހިންގުމަށާއި، ރާއްޖޭގައި ތަރައްގީކުރާ އިދާރާތަކުގައި މަސައްކަތްކުރުމަށް ޓެކްނިކަލް ދާއިރާތަކުން ޒުވާނުން މަތީ ތައުލީމު ހާސިލުކުރުމަށް އެމަނިކުފާނު ބާރުއެޅުއްވެވިއެވެ. އަދި މިކަމުގެ ނަތީޖާއެއްގެ ގޮތުން މުޅި ރާއްޖެއަށް ކުރިއެރުން ލިބިގެންދާނެކަމުގައި އެމަނިކުފާނު ފާހަގަކުރެއްވިއެވެ.\nމި ހަފުލާގައި ނައިބު ރައީސް ވަނީ ވިލާ ކޮލެޖުގެ ސާދަ އަހަރުގެ ކާމިޔާބީ ފާހަގަކުރައްވާފައެވެ. މީގެ އިތުރުން އެމަނިކުފާނު ވަނީ ވިލާ ކޮލެޖުން ކުރަމުން އަންނަ ބުރަ އަދި މަތިވެރި މަސައްކަތަށް ތައުރީފުކުރައްވާ އެކޮލެޖުގެ ހުރިހާ ފަރާތްތަކަށް ޝުކުރުއަދާކުރައްވާފައެވެ.\nވިލާ ކޮލެޖުގެ ސްޓޫޑަންޓް އެޗީވްމަންޓް އެވޯޑްސް' ހަފުލާއަށް ނައިބު ރައީސް ވަޑައިގަންނަވަނީ -- ފޮޓޯ/ ތައީސް އޮފީސް\nއެމަނިކުފާނުގެ ވާހަކަފުޅުގައި ވަނީ މީހުން ބަލައިގަންނަ ފަދަ ކާމިޔާބީއެއް ހާސިލުވާނީ ނުހަނު ބުރަ މަސައްކަތުންކަމަށާއި އެތައް ފަރާތެއްގެ މަދަދާއި އެހީތެރިކަމުންކަމުގައި ފާހަގަކުރައްވާފައެވެ.\nހަމައެއާއެކު މީހުންގެ ނުރަނގަޅު ވާހަކަ ދެއްކުން ހުއްޓާލައި މީހުން ހޯދާ ކާމިޔާބީތަކުގެ ވާހަކަ ދެއްކުމަށް އެމަނިކުފާނު ވަނީ ބާރުއަޅުއްވާފައެވެ. އަދި އެމަނިކުފާނު ވަނީ މަސައްކަތުގެ މާހައުލުގައްޔާއި މުޖުތަމައުގައި އުޅޭއިރު މީހުންނަށް އިހްތިރާމުކުރުމަށާއި، އެހެން މީހުން ކުރާ މަސައްކަތް ބަލައިގަތުމަށާއި އެކަކު އަނެކަކަށް އެހީތެރިވެ އޯގާތެރިކަން އިސްކުރުމަށް ބާރުއަޅުއްވާފައެވެ.\nސްޓޫޑަންޓް އެޗީވްމަންޓް އެވޯޑް ދިނުމުގެ ހަފުލާގައި ނައިބު ރައީސް ވަނީ "ގާސިމް އިބްރާހިމް އެވޯޑް ފޯ އެކްސެލެންސް" ހާސިލު ކުރި ބައެއް ދަރިވަރުންނަށް އެވޯޑް ހަވާލުކޮށްދެއްވާފައެވެ.\n"ޤާސިމް އިބްރާހިމް އެވޯޑް ފޯރ އެކްސެލެންސް" ހާސިލުކުރި ދަރިވަރަކަށް އެވޯޑް ހަވާލުކޮށްދެއްވަނީ -- ފޮޓޯ/ ރައީސް އޮފީސް\nމި ހަފުލާގައި ޖެންޑާ މިނިސްޓަރު އައިޝަތު މުހައްމަދުދީދީ އާއި ޓޫރިޒަމް މިނިސްޓަރު ޑރ. އަބްދުﷲ މައުސޫމް އާއި ރައީސް އޮފީހުގެ ސްޕެޝަލް އެޑްވައިޒާ އޮން ސޯޝަލް ޕޮލިސީ، ޑރ. މުސްތަފާ ލުތުފީގެ އިތުރުން ބައެއް ކުންފުނިތަކުގެ އިސްވެރިން ބައިވެރިވެވަޑައިގެންނެވިއެވެ.\nބަންގްލަދޭޝްގެ ބޮޑުވަޒީރުގެ ރަސްމީ ދަތުރުފުޅެއް ރާއްޖެއަށް


މި ވީޑިއޯ އަޑުއަހައިފިނަމަ ތިބާ އެއްވެސް ފާފައެއް ނުކުރާނެ!\nތިބާ ބަލި އެނދުގައި އޮންނައިރު ޢާއިލާގެ ގިނަ ބައަކު ވަށާލައިގެން ތިބެއެވެ. އެއެންމެން ތިއްބައި މަރު ހިއްޕަވާ މަލާއިކަތުން ވަޑައިގަންނަވައެވެ. އެވަގުތު ތިބާއަށް އިހްސާސްވާނީ އެކަނިވެރިކަމެވެ.\nއެމަލާއިކަތުން ފެންނާނީ ހަމައެކަނި ތިބާއަށެވެ. ޢާއިލާގެ މީހުންގެ ކިބައިން އެހީތެރިކަމަށް އެދެން ތިބާ ބޭނުންވާނެއެވެ. ނަމަވެސް އެކަމެއް ނުކުރެވޭނެއެވެ. އެހިނދު މަރުގެ މަލާއިތާ އޭނާގެ ފުރާނައަށް ވިދާޅުވާނެއެވެ. "އޭ ނުބައިވެގެންވާ ރޫޙާއެވެ. އޭނާގެ ހަށިގަނޑުން ބޭރުވެގެން އަންނާށެވެ. މާތް ﷲ ގެ ގަދަފަދަ ކޯފާ އާއި ވަރުގަދަ އަޒާބާއި ކުރިމަތިލުމަށެވެ."\nތިބާގެ ހަށިގަނޑު ވަޅުލުމަށްފަހު މީހުން އެނބުރިދާއިރު އެމިހުންގެ ފިޔަވަޅުތަކުގެ އަޑު ތިބާއަށް އިވޭނެއެވެ. ނަމަވެސް ތިބާއަށް ކުރެވޭނީ ކީއް ހެއްޔެވެ؟ ސަލާމަތްވުމަށް އެދި ކުރާނީ ކޮން ކަމެއް ހެއްޔެވެ؟ ފިލަން ދާނީ ކޮންތަނަކަށް ހެއްޔެވެ؟\nނަރަކައިގެ އަލިފާން ގަނޑު ކައްވަޅުގެ ތެރެއަށް ވަދެގަނެއެވެ. ބިންގަނޑު ތިބާ ފިއްތާލައެވެ. މޭކަށިތައް އެއްފަރާތުން އަނެއްފަރާތައް ފޫއަޅަންދެންނެވެ.\nއެންމެ ފުރަތަމަ ކޮންމެ މީހަކާއިވެސް ކައްވަޅުގައި ކުރިމަތިވާނީ3ސުވާލެވެ. އެކަމަށް ތައްޔާރުނުވެ ދުނިޔޭގެ އެދުމަށް ޣާފިލުވެގެން އުޅުނު އެއްވެސް މީހަކަށް އެ3ސުވާލުގެ ޖަވާބެއް ނުދެވޭނެއެވެ.\nއެމީހާއަށް ސުވަރުގޭގައި ޚާއްޞަ ކުރެވުނު މަޤާމު އެމީހާއަށް ދައްކަވައެވެ. އެޖާގަ ލިބި ނުގަންނަނީ އަމިއްލައަށެވެ. އެހިސާބުން އެމީހަކަށް ކައްވަޅުގެ އަޒާބުތައް ލިބެން ފަށައެވެ.\nނުބައި ބިރުވެރި ސިފައެއްގައި ހުރެ އެމީހާ ކުރި ނުބައި އަމަލުތައް އެމީހާ އާއި ކުރިމަތިލައެވެ. ޤިޔާމަތް ދުވަހާއި ހަމައަށް އެމީހާ އާއިއެކު ދެމިހުރެއެވެ. އެހިސާބުން ދިގު ދަގަނޑެއް ހިފައިގެން ހުންނަ ކަނު މަންމަން ބީރު ނުބައި ސިފައަކަށް ހުންނަ މީހަކު އެމިހާ އާއި ކުރިމަތިލައެވެ. އެ ދަގަނޑަކީ ފަރުބަދައަކަށް ހެރި ނަމަވެސް ފުނޑުފުނޑުވެގެންދާ ފަދަ ބާރުހުރި ދަގަނޑެކެވެ. އެ ދަގަނޑުން އެމީހާއަށް ހަމަލާދެއްވުމުން އެމިހާ ފުނޑުފުނޑުވެގެންދެއެވެ. އަލުން އިޢާދަ ކުރައްވައެވެ. އަލުން ހަމަލާދެއެވެ. އެގޮތުގައި ޤިޔާމަތް ދުވަހާއި ހަމައަށް ތަކުރާރުވަމުންދެއެވެ.\nނަރަކައިގެ އަލިފާނަށް ބިރުވެތިވުމަށް އެންމެހައި ނަބީ ބޭކަލުންނާއި ރަސޫލު ބޭކަލުން ވަނީ އިންޒާރު ދެއްވަވައިފައެވެ.\nނަރަކައިގައި ތިބޭއިރު ބިރުވެރިކަން ބޮޑުކަމުން ތެޅި ފޮޅޭނެއެވެ. އަޑުގަދަކުރާނެއެވެ. އަދި އެއް ފުރުޞަތު ދެއްވެވުމަށް މާތް ﷲ ގެ ހަޟްރަތުގައި އެދި ދަންނަވާނެއެވެ. ނަމަވެސް އެދުވަހަކީ މާތް ﷲ އެ އަޑު އައްސަވާވޮޑިގަންނަވާނެ ދުވަހެއް ނޫނެވެ. މާތް ﷲ އެއްވެސް ޖަވާބެއް ނުދެއްވަވާނެއެވެ.\nމިފަދަ އެތައް ވާހަކަތަކެއް ހިމެނޭ ޚަބަރުގައިވާ ވީޑިއޯ ރަނގަޅަށް އަޑުއަހައިފިނަމަ ތިބާ އެއްވެސް ފާފައެއް ނުކުރާނެއެވެ.


Kula gadha event akun Olympics fashaifi\nޓޯކިޔޯ ގޭމްސް ހުޅުވުމުގެ ރަސްމިއްޔާތުގެ ތެރެއިން\nކުލަގަދަ އިވެންޓަކުން އޮލިމްޕިކްސް ފަށައިފި\n24 ޖުލައި 2021 - 08:25:09\nދުނިޔޭގެ އެންމެ ބޮޑު ކުޅިވަރު އީދު، އޮލިމްޕިކް ގޭމްސް ޖަޕާނުގެ ޓޯކިއޯގައި ކުލަގަދަ އިވެންޓަކާ އެކު ފަށައިފިއެވެ. މިއީ މިދިޔަ އަހަރު ބާއްވަން އޮތް އޮލިމްޕިކް ގޭމްސްއެވެ. އެހެންނަމަވެސް ކޮވިޑާ ހެދި އޮލިމްޕިކްސް ފަސްކުރަން މަޖުބޫރުވީއެވެ.\nދުވިސައްތައަށްވުރެ ގިނަ ގައުމުން އެގާރަ ހާހަށްވުރެ ގިނަ އެތްލީޓުން އެކި ކުޅިވަރުތަކުން ވާދަކުރާ އޮލިމްޕިކް ގޭމްސްގެ ހުޅުވުމުގެ ރަސްމިއްޔާތު ހުކުރު ދުވަހުގެ ރޭ އޮތްނަމަވެސް ބައެއް ކުޅިވަރުތައްވަނީ ކުރިން ފެށިފައެވެ. ޖަޕާނުގެ ސަގާފީ ހަރަކާތްތަކާ އެކު ފެށިގެން ދިޔަ ގޭމްސްގައި، އޮލިމްޕިކްސް ދަންމަރު ރޯކޮށްދިނީ ޖަޕާނުގެ ޓެނިސް ކުޅުންތެރިޔާ ނައޯމީ އޮސާކާއެވެ.\nމި އަހަރުގެ އޮލިމްޕިކްސްގައި ދިވެހިރާއްޖޭން ތިން ކުޅިވަރަކުން ހަތަރު އެތްލީޓަކު ވާދަކުރާނެއެވެ. ރާއްޖޭން ވާދަކުރާނީ ސްވިމިން، އެތްލެޓިކްސް އަދި ބެޑްމިންޓަނުގައެވެ. ގޭމްސް ހުޅުވުމުގެ ރަސްމިއްޔާތުގައި ދިވެހި ދިދަ އުފުލާފައިވަނީ ފެތުންތެރިޔާ މުބާލް އައްޒާމް އިބްރާހީމް އަދި ބެޑްމިންޓަން ކުޅުންތެރިޔާ ފާތިމަތު ނަބާހާއެވެ.


Fuvahmulakaky Kashmeer kamah vidhaalhuvegen Fares Amir hoonufenah - AO News\nފުވައްމުލަކަކީ ކަޝްމީރޭ ވިދާޅުވެގެން ފަރެސް އާމިރު ހޫނުފެނަށް\nއީސަ އޮންލައިން ޕޮއެޓްރީގެ ފަރާތުން ފުވައްމުލައް ސިޓީގައި ކުރިއަށްގެންދާ ޅެން ހަދަން ދަސްކޮށްދިނުމުގެ ކޯސް ފެއްޓުމުގެ ރަސްމިއްޔާތުގައި، ޤައުމީ އަރުޝީފުގެ ޑިރެކްޓަރ ޖެނެރަލް، މުހައްމަދު އާމިރު އަހްމަދު (ފަރެސް އާމިރު) ފުވައްމުލަކަށް ދެވުމަކީ ދިވެހިރާއްޖޭގެ ކަޝްމީރަށް ދެވުން ފަދަ ކަމެއް ކަމަށް ވިދާޅުވުމާއި ގުޅިގެން އެބޭފުޅާއަށް ގިނަބައެއްގެ ފާޑުކިޔުންތައް އަމާޒުވެއްޖެއެވެ.\nމީސްމީޑިއާގައި ގިނަ މީހުންތަކެއް އެކަމަށް ފާޑު ކިޔަމުން އަންނައިރު ގިނަ ބަޔަކު ބުނެފައިވަނީ ފުވައްމުލަކާއި ކަޝްމީރާ އެއްވެސްކަހަލަ އެއްގޮތް ކަމެއް ނެތްކަމަށެވެ. އެގޮތުން ކަޝްމީރު ފަދަ ތަޅާފޮޅުމާއި ހަމަނުޖެހުން ބޮޑު ތަނަކާއި އެއްވަރުކޮށް ވާހަކަ ދެއްކެވުން އެއީ ފަރެސް އާމިރު ކުރެއްވި ވަރަށް ބޭއަދަބީ ކަމެއްކަމަށްވެސް ބައެއް މީހުން ވަނީ ހާމަކޮށްފައެވެ.\nމިކަމާއި ބެހޭ ގޮތުން އޭއޯ ނިއުސްއަށް ދިން އިންޓަވިއުއެއްގައި ފަރެސް އާމިރު ވިދާޅުވެފައިވަނީ ފުވައްމުލަކުގެ ވާހަކަ ދެއްކެވުމަށްޓަކައި ކަޝްމީރު މިސާލަކަށް ނެންގެވީ ފުވައްމުލަކުގެ ރީތިކަމާއި ފުރިހަމަކަމަށް ތަޢުރީފުކުރެއްވުމުގެ ނިޔަތުގައި ކަމަށެވެ. އެގޮތުން ފުވައްމުލަކުގެ ފެހި ކަމާއި ގަސްގަހާގެހީގައި ފޮޅިފައިވާ މާތަކާއި މޭވާތަކަށް ތަޢުރީފުކުރުމުގެ ގޮތުން ނެންގެވި މިސާލެއް ކަމަށްވެސް ފަރެސް އާމިރު ވަނީ ވިދާޅުވެފައެވެ.\n“މިސާލު ޖަހާއިރު އެއްޗަކަށް އެއްޗެއް ނޯންނާނެ، ކަޝްމީރުގައި ހުންނަ ފަރުބަދައަކަށް މިތާ ފަރުބަދައެއް ހުންނާކަށް ނުޖެހޭ،، މިސާލުޖަހާ އެތިން ނަގާނީ މިސާލު ޖަހަން ބޭނުންވާ ބައި އެކަނި. މިސާލަކަށް މީހެއްގެ ވާހަކަ ބަޔާންކުރާއިރު ސިންގާ އަކުން ބަޔާންކޮށްދޭ އިރު ފާހަގަކުރަނީ ހިތްވަރުގަދަކަމާއި ޖެހިލުންކުޑަކަން. އޭގެ ކެހެރިގަނޑެއް ނުނަގާނެ މިސާލަކަށް.” ފަރެސް އާމިރު ވިދާޅުވިއެވެ.\nފަރެސް އާމިރު އިތުރަށް ވިދާޅުވިގޮތުގައި ފުވައްމުލަކުގެ މީހުންގެ ހިތްހެޔޮ ކަމަށާއި ރަށުގެ ހިތްގައިމު ކަމުގެ އިތުރަށް ސަގާފަތަށް ބިނާކޮށް ފުވައްމުލަކަކީ ދިވެހިރާއްޖޭގެ ކަޝްމީރުކަމަށް ވަރަށް ކުރީއްސުރެވެސް ބުނެ އުޅޭކަމަށެވެ.\nފުވައްމުލަކުގެ ރީތިކަމާއި މީހުންގެ ހިތްހެޔޮ ކަމަށް ބިނާކޮށް ވަރަށް ގިނަ ގޮތްގޮތައް މީހުން އެކަންތައް ސިފަކޮށްދެއެވެ. އެގޮތުން ފުވައްމުލަކަކީ އެންމެ އުފާވެރި ތަނުގެ ގޮތުގައިވެސް ގިނަ ބަޔަކު އަންނަނީ ފުވައްމުލައް ސިފަ ކުރަމުންނެވެ.\nފަރެސް އާމިރުފުވައްމުލައް ސިޓި\nޤައުމީ އަރުޝީފްގެ ޑިރެކްޓަރ ޖެނެރަލްގެ މަޤާމަށް ފަރެސް ޢާމިރު އައްޔަނުކޮށްފި


ރާއްޖެއިސްލާމް | އަޅުގަނޑަށް ވަނީ ރިބާ ލޯނެއް ނެގިފައެވެ. ދެން ތައުބާވާނީ ކިހިނެތް؟\nޖަވާބު: އައްޝައިޚް އާދަމް ޝަމީމް\nސުވާލު: އަޅުގަނޑަކީ އިސްލާމްދީނުގެ ރުކުންތަކަށް ބަރާބަރަށް ފަރުވާތެރިވާ މީހަކީމެވެ. އެހެން ނަމަވެސް މިދިޔަ އަހަރު ބޭންކް އޮފް މޯލްޑިވްސް އިން ހައުސިން ލޯނެއް ނެގިފައި ވެއެވެ. އަދި އެއީ ރިބާ އެކުލެވިގެންވާ ލޯނެއް ކަމުގައި ދަންނަބޭކަލުން އިތްތިފާގުވެ ލައްވައެވެ. އޭރަކު މިކަމެއް އެހާ ރަނގަޅަކަށް އަޅުގަނޑަކަށް ނޭންގެއެވެ. އަދި އެލޯން ދައްކައި ނުނިމެއެވެ. މިކަމާ މިހާރު އަޅުގަނޑު ހިތާމަ ކުރަމެވެ. މިކަމުން ތައުބާވުމަށް އަޅުގަނޑު ހަދާނީ ކިހިނެއް ތޯއެވެ؟\nބޭންކް އޮފް މޯލްޑިވްސް އަކީ ޝައްކެއް ނެތް ގޮތުގައި ރިބާ ލޯނު ދޫކުރާ ބައެކެވެ. އަދި ރިބާ ލޯނަކީ ޝައްކެއް ނެތް ގޮތުގައި ބޮޑުވެގެން ހުރި ނުރައްކާތެރިކަން ބޮޑު ހަރާމް އެއްޗެކެވެ. ނޭންގޭ ހާލުގައި އެފަދަ މުޢާމަލާތެއް ކޮށްފި މީހަކަށް ފާފައެއް ނުވެއެވެ. ނަމަވެސް އެއީ ހަރާމް އެއްޗެއް ކަން އެނގުމާއި އެކުގައި ވީ އެއްމެ އަވަސް ފުރުސަތެއްގައި އެކަން ނިންމައި އެކަމުން ސަލާމަތް ވުން ލާޒިމު ވާނެއެވެ. ނަމަވެސް އެނގިހުރެ ރިބާގެ މުޢާމަލާތެއް ކޮށްފި މީހާއަކީ ފާފަވެރިއެކެވެ. ކޮންމެ ހާލަތެއްގައި ރިބާގެ މުޢާމަލާތެއް ކުރެވުނަސް އެކަމުން ތައުބާވާން ޖެހޭނެއެވެ. މާތް ﷲ އީ ފާފަ ފުއްސަވާ ތައުބާ ގަބޫލު ކުރައްވާ ރަސްކަލާނގެއެވެ. އެކަލާނގެ ވަޙީކުރައްވާފައި ވެއެވެ. وَأَحَلَّ اللَّهُ الْبَيْعَ وَحَرَّمَ الرِّبَا فَمَنْ جَاءَهُ مَوْعِظَةٌ مِنْ رَبِّهِ فَانْتَهَى فَلَهُ مَا سَلَفَ وَأَمْرُهُ إِلَى اللَّهِ وَمَنْ عَادَ فَأُولَئِكَ أَصْحَابُ النَّارِ هُمْ فِيهَا خَالِدُونَ (البقرة 275) މާނައަކީ: ”އަދި މާތް ﷲ ވިޔަފާރި ހަލާލު ކުރެއްވިއެވެ. އަދި ރިބާ ހަރާމް ކުރެއްވިއެވެ. ދެންފަހެ، އެމީހެއްގެ ގާތައް އޭނާގެ ވެރިރަސްކަލާނގެ ހަޟުރަތުން ނަސޭހަތް (ރިބާ ހަރާމްވި ކަމުގެ ބަސްފުޅު) އައުމުން އެކަން ހުއްޓާލައިފި މީހާގެ އިސްވެ ދިޔަބައި ގައި އޭނާއަށް ފާފައެއް ނުވެއެވެ. އަދި ކުރިއަށް އޮތް ތާނގައި އޭނާގެ ކަންތައް ހުރީ ﷲ ގެ ހަޟުރަތަށެވެ. އަދި ރިބާގެ މުޢާމަލާތް ކުރުމަށް އަލުން ފަށައިފި ނަމަ ފަހެ އެބައިމީހުންނީ ނަރަކަވަންތަ ވެރީންނެވެ. އެތަނުގައި އެމީހުން އަބަދަށް ދެމި ތިބޭނެއެވެ.“\nތައުބާގެ އެއްމެ ފުރަތަމަ އަދި އެއްމެ މުހިންމު ޝަރުތަކީ: ތިބާ އެފާފައަކުން ތައުބާވެ، ޚަލާޞްވާން ގަސްތުކުރާ ފާފަ ހުއްޓައިލުމެވެ. ވީމައި ތިބާ ނަގާފައިވާ ލޯނަކީ ކޮންމެ ގޮތެއްގައި ނަމަވެސް އަދާކުރަން ޖެހޭ ލޯނެކެވެ. ނަމަވެސް އަދާކުރަން ޝަރުޢީ ގޮތުން ޖެހޭ އަދި ހުއްދަ މިންވަރަކީ ނެގި އަދަދެވެ. އޭގެ އިތުރު ބަޔަކީ ރިބާ އެވެ. އެފައިސާ ނުދައްކައި ވާނެ އެއްވެސް ގޮތެއް އޮތް ނަމަ، މިސާލަކަށް ބޭންކާއި ވާހަކަ ދައްކައިގެން އިންޓްރެސްޓް މާފު ވުން ފަދަ ގޮތެއް އޮތް ނަމަ އެކަމަށް މަސައްކަތް ކުރުން ލާޒިމު ވެގެން ވެއެވެ. އެފަދަ އެއްވެސް ގޮތެއް ނެތް ނަމަ ވީ އެއްމެ އަވަސް ފުރުސަތެއްގައި އެ ލޯން އަދާކޮށް ނިންމަން ޖެހޭނެއެވެ.


Miee Aa'vahtharehge dustbin eh baa?\nމަގުމަތީގައި ހުރި ސައިކަލެއްގެ ވަށިގަނޑަށް ކުނި އަޅާފައި -- ފޮޓޯ: ސީއެންއެމް\n12 މެއި 20190ކޮމެންޓް\nމިއީ އާ ވައްތަރެއްގެ ޑަސްބިނެއް ބާ؟\nމާލެއަކީ ތޮއްޖެހި ބާރުވެފައިވާ ތަނެކެވެ. މާލޭގައި ދިރިއުޅޭ "އެންމެން އެއްފަހަރާ" މަގު މައްޗަށް ނުކުމެއްޖެނަމަ، މަގުމަތި ފުރޭނެކަމަށް ދެކޭ ބަޔަކުވެސް އުޅެއެވެ. އެހެން ނަމަވެސް އެންމެން މަގުމައްޗަށް ކުނި އަޅައިފިނަމަ މަގުތައް ވެސް އެއްފަހަރާ ފުރޭނެ ކަމާމެދު ވިސްނާލަނީ ކިތައް މީހުން ބާއެވެ.\nމާލޭ މަގުތަކަށް ކުނި އަޅާ މައްސަލަ ހައްލު ކުރުމަށް ތަފާތު މީހުން ތަފާތު ފޯމިއުލާތައް ނެރުނެވެ. އެގޮތުން ކުނި އަޅާ މީހުންނަށް ފާރަލާން ފުލުހުންނާ ހަވާލުކުރުމާ، ކެމެރާ ހަރުކުރުމާ، ޖޫރިމަނާ ކުރުމުން ފެށިގެން ގޮސް ކުނި އަޅާ މީހުންގެ ނަން އިއުލާނު ކުރާނެ ކަމަށްވެސް އީޕީއޭއާއި ސިޓީ ކައުންސިލް ފަދަ ތަންނަތުން އިއުލާނުކުރިއެވެ.\nކަން މިހެން އޮއްވާ މާލޭ މަގުމަތިން "އާވަތަރެއްގެ ޑަސްބިނެއް" ލޮލުގައި އަޅައިގަނެއްޖެއެވެ. އެއީ ސައުކަލުތަކުގެ ވަށިގަނޑެވެ. މީއަލަށް ފެށި ކުޅިވަރެއް ނޫންނެވެ. ސައިކަލުތަކުގެ ވަށިގަނޑަށް ކުނި އަޅާ މީހުން އެކަން ކުރަނީ، ފަހަރެއްގައި މަގު މައްޗަށް ކުނި ނާޅަން ކަމަށް ވެދާނެއެވެ. އެހެންވާނަމަ ކުނި އުފުލުމުގެ ޒިންމާ ވަށިގަނޑުލީ ސައިކަލު ގެންގުޅޭ މީހުންނާ ހަވާލުކުރަންވީ ނޫންތޯއެވެ؟ ވަށިގަނޑުލީ ސައިކަލު ގެންގުޅޭ މީހުންނަށް މާލޭ ސިޓީކައުންސިލުން މުސާރަ ދޭން ފަށަންވީ ނޫންތޯއެވެ؟\nމާލޭ ސިޓީ ކައުންސިލްގެ ޑެޕިއުޓީ މޭޔަރު ސަމާއު ޝަރީފް ވަނީ ރޯދަ މަހުގެ ފުރަތަމަ ދުވަހު މާލޭ މަގުތަކަށް ކުނި އަޅާފައި އޮތް މިންވަރު އަންގައި ދިނުމަށް ޓުވީޓެއްވެސް ކުރައްވާފައެވެ. ޓްވީޓު ބަލާލާފައި ލަދުން ބޯ ފަޅައިގެންދާވަރުވެއެވެ. ނިދާފައި ބާ ގޮދަޑި ވެސް އެއްލާލަނީ މަގު މައްޗަށެވެ. ސޯފާ ސެޓުވެސް ނެރި މަގު މައްޗަށް ދޫކޮށްލަނީއެވެ.\nRoadhamahuge furathama dhuvas. Fathis namaadhaa Mendhuru namaadhaa dheytherey ehbayaku ulhuny varah avadhi nethi varah vagah maguthakah kuni elhumuga. (Photo thakun efenivadaigannavany miadhu hendhunu baeh maguthakah ukaalaafaivaa kuni.) mifadha huthuru amaluthah huhtaalanjehey. pic.twitter.com/wCOWsQ469A\n— Shamau Shareef (@schamau) May 6, 2019\nސިޓީ ކައުންސިލުން މީގެ ކުރިން ބުނެފައިވަނީ މާލޭ މަގުމަތީގައި ޑަސްބިން ނުބެހެއްޓެނީ އެކަށީގެން ނުވާ މިންވަރަށް އެ ޑަސްބިންތަކަށް ކުނި އަޅާތީކަމަށެވެ. އެގޮތުން ބޮޑެތި ގޮދަޑި ފަދަ ތަކެތި ގެނެސް ޑަސްބިނަށް އެޅުމާ، ކުނިވެފައި ހުންނަ ކާބޯތަކެތި އެޅުންފަދަ ކަންކަން ކުރަމުން ގެންދާތީ ޑަސްބިން ބަހައްޓަން ދަތީ ކަމަށެވެ. އެހެންކަމަށް ވާނަމަ ކޮންމެ ޑަސްބިނަކާއެކު ފުލުހެއް ފޯރި މަރަން ބަހައްޓަންވީ ނޫންތޯއެވެ؟ ނުވަތަ ކޮންމެ ޑަސްބިނަކަށް އަޅުވާފައި ސީސީޓީވީ ކެމެރާއެއް ބަހެއްޓުން ވެސް ބުއްދި ވެރިއެވެ.\nއެކަށީގެން ނުވާ މިންވަރަށް ކުނި އަޅާތީ ޑަސްބިން ނުބަހައްޓާތީ އެކަމުގެ ހުރިހާ ބުރައެއް އުފުލަން މިޖެހެނީ މަގުމަތި ބޭނުންކުރާ އާންމުންނެވެ.\nކުނީގެ މައްސަލައަށް އޮތް ހައްލަކީ ކޮބާ؟\nކުނީގެ މައްސަލަ ދިމާވެފައިވަނީ ހަމައެކަނި މާލެއަކަށް ނޫނެވެ. މިއީ މުޅި ދިވެހި ރާއްޖެއަށް ދިމާވެފައިވާ "ވަބާ" އެކެވެ. ކުނީގެ މައްސަލަ ހައްލު ކުރުމަށް އޮތް އެންމެ ރަނގަޅު ހައްލަކީ ފަރުދީ ޒިންމާ ނެގުމެވެ. ފަރުދީ ޒިންމާ ނުނެގޭނަމަ ދައުލަތުން އެމީހަކަށް އެކަށީގެންވާ ފަދަ އަދަބެއް ދީގެން ނަމަވެސް ކުނި މެނޭޖު ކުރުމުގެ ކަންކަން ހަރުދަނާކުރުން ވަރަށް މުހިންމެވެ.\nރައިސް އިބްރާހިމް މުހައްމަދު ސޯލިހްގެ ވެރިކަަމަށް "ވާރުތަވީ އެއްވެސް ގޮތަކަށް މެނޭޖު ނުކޮށްހުރި ކުނި ގޮނޑުތަކެއްކަމަށް" ފިޝަރީޒް އެންޑް އެންވާރަމެންޓް މިނިސްޓަރު ޑރ. ހުސައިން ރަޝީދު ހަސަން ވެސް ވަނީ ވިދާޅުވެފައެވެ. ކުޑަހުވަދޫ ކުނި މެނޭޖްމެންޓް ސެންޓަރު ހުޅުވުމަށް ބޭއްވި ރަސްމިއްޔާތުގައި ވާހަކަދައްކަވަމުން އެންވާރަމެންޓް މިނިސްޓަރު ވިދާޅުވީ އާ ސަރުކާރުން ވެރިކަމާއި ހަވާލުވިއިރު ކުނީގެ މައްސަލަ އޮތީ ވަރަށް ވެސް ގޯސް ދަރަޖައަކަށް ގޮސްފައި ކަމަށެވެ.\nކުނީގެ ސަބަބުން ދިވެހިރާއްޖޭގެ ރަށްރަށުގެ އަތިރިމަތި ގޮނޑުވެ، ފަރުތައް މަރުވެ، ފަތުރުވެރިކަން ވެސް ހަލާކުވެދާނެކަމުގެ ބިރު އަންނަނީ ހީވަމުންނެވެ. ކުނި މެނޭޖު ނުކުރެވިއްޖެނަމަ ފަތުރުވެރިކަމާއެކު މަސްވެރިކަން ވެސް ހަލާކުވާނެއެވެ.\nމާލޭ ސިޓީ މާލޭ ސިޓީ ކައުންސިލް ކުނި ތިމާވެށި\nސިޔާސީ ވާދަވެރިންނަށް ހުކުމް ޖެހުމަކީ ޤައުމީ ޚިދުމަތެއް ނޫން: ޑރ. ޖަމީލް\nހިންގުންތެރި މަޖިލިސް ޗުއްޓީއަށް، ރައްޔިތުން ދޭނީ ކޮން ގްރޭޑެއް؟\nގެއްލިގެން ހޯދަމުންދިޔަ ދެ ދިވެހިން ފެނިއްޖެ: އެމްއެންޑީއެފް\nލޯބިވެރިޔާ އަރްހާނުގެ ދަރިއަކު ހުރިކަން ސަލްމާން ފަޅާ އަރުވާލުމުން ރަޝަމީއަށް ޝޮކެއް!\n"ދައުލަތުގެ ހިއްސާ އޮންނަ ކުންފުނިތަކަށް އިއުލާން ނުކޮށް މަޝްރޫއުތައް ދެވިދާނެ"


Mundoo council ge naibu raees ge bandhah7dhuvas | Mihaaru\nމުންޑޫ ކައުންސިލްގެ ނައިބު ރައީސްގެ ބަންދަށް ހަތް ދުވަސް\n09 ޖެނުއަރީ 2018 - 16:252comments\nއަންހެނެއްގެ ގައިގައި ޖަހައި މާރާމާރީ ހިންގި ކަމުގެ ތުހުމަތުގައި ހައްޔަރުކުރި ލ. މުންޑޫ ކައުންސިލްގެ ނައިބު ރައީސް އާދަމް ނާސިފުގެ ބަންދަށް އިއްޔެ ކޯޓުން ހަތް ދުވަސް ދީފި އެވެ.\nއެ ރަށުގައި މިދިޔަ އާދިއްތަ ދުވަހު މާރާމާރީއެއް ހިންގިކަމުގެ ތުހުމަތުގައި ދެ މީހަކު ވަނީ ހައްޔަރުކޮށްފަ އެވެ. އެއީ ޖުމްހޫރީ ޕާޓީގެ މެމްބަރު ނާސިފު، 30، ގެ އިތުރުން 19 އަހަރުގެ ޒުވާނެކެވެ. އެ ދެ މީހުންގެ ބަންދުގެ މުއްދަތު އިތުރުކޮށްފައިވާ ކަމަށް ފުލުހުންގެ މީޑިއާ އޮފިޝަލަކު ވިދާޅުވި އެވެ.\nއެ އަތޮޅު ފޮނަދޫ ކޯޓުން ނާސިފުގެ ބަންދަށް ހަތް ދުވަސް އަދި 19 އަހަރުގެ ޒުވާނާގެ ބަންދަށް ފަސް ވަނީ ދީފަ އެވެ.\nމުންޑޫ ކައުންސިލް މެމްބަރަކު އިއްޔެ ވިދާޅުވީ، މާރާމާރީގައި އަނިޔާވި އަންހެން މީހާ އެ އިދާރާގެ ތެރެއަށް ވަޅިއެއް ހިފައިގެން ވަން ކަމަށެވެ. އަދި އޭނާއާ ނާސިފާ ދެމެދު ޒުވާބުތަކެއް ހިނގި ކަމަށް ކައުންސިލް މެމްބަރު ވިދާޅުވި އެވެ. ނަމަވެސް އެކަން އެ އަންހެން މީހާ ދޮގުކުރެ އެވެ. އޭނާ ބުނީ އަތުގައި ވަޅިއެއް ވެސް ނޯންނާނެ ކަމަށާއި ކައުންސިލް އިދާރާއަށް ދިޔައީ ނާސިފާ ވާހަކައެއް ދައްކަން ކަމަށެވެ.\n"ވާހަކަދެއްކީ ރީތިކޮށް. އެކަމަކު ވާހަކަ ދައްކާ ހުއްޓައި މޫނު މައްޗަށް ދޮރު ޖަހައި ތަޅުލީ. އަދި ބުނި މިއީ ތިމަންނަގެ ތަނެކޭ،" އޭނާ ބުންޏެވެ.\nއަންހެން މީހާ ބުނީ ޒުވާބު ކުރަން އެއްވެސް ތަނަކަށް ނުދާ ކަމަށެވެ. އަދި ހިތްހަމަނުޖެހުނީ، އެ ރަށު ކޯޓަށް ލާފައިވާ ހަރަދާ ގުޅޭ ސިޓީއެއް ގަސްތުގައި ގެއްލުވާލައި، ގެއްލުނު ކަމަށް ބުނުމުން ކަމަށް ވެސް އޭނާ ބުންޏެވެ. އޭނާ ބުނީ ކޯޓުގެ އެޑްމިނިސްޓްރޭޓަރަކީ ނާސިފުގެ އަންހެނުން ކަމަށާއި ޒުވާބު ކުރީ އޭނާ ކަމަށެވެ.\nއިތުރު ލިޔުންތައް ފުލުހުން ލ. މުންޑޫ މާރާމާރީ\nމުންޑޫ ކައުންސިލްގެ ނައިބު ރައީސް ހައްޔަރުކޮށްފި


ތިޔައީ ބައްޕަގެ ރަން ދޫންޏެވެ. – Esfiya\nދަރިފުޅު ދެކެ ބައްޕަ ވަރަށް ލޯބި ވެއެވެ. ތިޔައީ ބައްޕަގެ ހިތްހަމަ ޖެހުމުގެ ސިއްރެވެ. ދަރިފުޅު ފެނުމުން ހިތް އުޖާލާ ވެއެވެ. ދަރިފުޅަށްޓަކައި ޤުރްބާން ވުމުގެ ވިންދު ހިތުގައި ޖަހައެވެ. ތިޔައީ ބައްޕަގެ ފޮނި އުއްމީދެވެ. ދަރިފުޅާމެދު ބައްޕަ ކުރާ އުއްމީދު ގިނަގުނައެވެ.ދަރިފުޅުގެ މަޑުމަޑު އަދި ފިނި އަތް ބައްޕަގެ މޫނުގައި ބީއްސާލުމުން ދަރިފުޅުގެ އޯގާތެރިކަން ހިތަށް ތަސައްވަރު ކުރެވެއެވެ. ދަރިފުޅުގެ ފިރުމުންތަކާއި އަޅާލުން އެންމެ ބޭނުންވާ ދުވަހު ލިބޭނެ ކަމަށް އުއްމީދު ކުރަމެވެ.\nދަރިފުޅު ދުނިޔެއަށް ނޭވާލީ ދުވަހަކީ ބައްޕަގެ ޙަޔާތުގައި އައި އެންމެ އުފާވެރި ދުވަފެވެ. އެދުވަސް ދުވަހަކުވެސް ހިތަކުން ނުފިލާނެއެވެ. ދަރިފުޅު ދުނިޔެއަށް އައުމުގެ ކުރީންވެސް ދަރިފުޅާމެދު ވިސްނީމެވެ. މިގޮތުން އެންމެ ފުރަތަމަ ދަރިފުޅަށް ހޯދައި ދިނީ ރަނގަޅު މަންމައެކެވެ. އެފަދަ މަންމައެއް ލިބުނީތީ ދަރިފުޅު އުފާ ކުރާނެކަން ޔަޤީނެވެ.\nޞާލިހް ދަރިއަކަށް އެދި ދުޢާ ކުރަނިކޮށް ދަރިފުޅު އުފަންވާން އުޅޭ ކަމުގެ ނިޝާން ފެނުނެވެ. ހަމަ އެވަގުތުން ފެށިގެން ދަރިފުޅުގެ މަންމައަށް ދޭ ސަމާލުކަން އިތުރު ކުރީމެވެ. ދަރިފުޅު ، ވިސްނުންތޫނު ، ދުޅަހެޔޮ ކުއްޖަކަށް ވޭތޯ ރަގަޅު ކާނާ މަންމަ އަށް ކާން ދިނީމެވެ. ދަރިފުޅުގެ މަންމަ ބޮޑު ޤުރުބާނީއެއް ވިއެވެ. ނުހަނު ގިނގުނަ ވޭންތަކެއް ތަޙައްމަލު ކުރިއެވެ.\nދަރިފުޅު ދުނިޔެއަށް އައުމުގެ ވަގުތު ކުޑަތަންވަމުން ދިޔަވަރަކަށް ބައްޕަގެ ހިތް އަވަސް ވަމުން ދެއެވެ. ކެތްތެރިކަން ކޮޅުންލަމުންދެއެވެ. ދިގު އިންތިޒާރަކަށްފަހު ދަރިފުޅުގެ ރުއިމުގެ އަޑު އިވިގެން ދިޔަ ވަގުތަކީ ހާދަހާ އަސަރެއް ކުރުވިވަގުތެކެވެ.އެވަގުތުކޮޅު ބައްޕަ އަކަށް ބަޔާނެއް ނުކުރެވޭނެއެވެ.ދީނީ އަދި ދުނިޔެވީ ގޮތުން ކުރަންޖެހޭ ކަންތައްތަކަށްފަހު ތިޔަފުއްގަނޑު ބައްޕަގެ އަތަށް އެރުމުން އުފަލުންގޮސް ރޮވުނެވެ.ބައްޕަގެ ލޮލުން ފޭބި ކަރުނަފޮދު ގޮސްޖެހުނީ ތިޔަ ލޯބިލޯބި ކޯތާފަތުގައެވެ.ހުދުހެދުމެއްލައިގެން އަތްމުއްކަވާލަފައި އޮތްއިރު ދަރިފުޅު ވަރަށް ލޯތްބެވެ. ތިޔަ މަޢުޞޫމު ކުއްޖާފުޅަކީ ހަމަ ޙަޤީޤަތުގައިވެސް މިބައްޕަގެ ދެލޮލުގެ ނޫރެވެ. ﷲ ހަވާލު ކުރެއްވި ބޮޑު އަމާނަތެކެވެ. ބައްޕަގެ ޢަޒުމަކަށްވީ ދަރިފުޅު ދުޅަހެޔޮކަންމަތީ ގެންގުޅުމެވެ.ހެޔޮގޮތުގައި ތަރުބިއްޔަތު ކުރުމެވެ.ފިންޏާއި ހޫނުން ސަލާމަތްކޮށް ދިނުމެވެ.ޝައިތާނީ ވަސްވާސް ތަކުންނާއި، އެސްފީނައިން މިންޖުކުރުމެވެ.ރައްކާތެރި އަދި ތަނަވަސް ބޯހިޔާވަހިކަމާއި ރަގަޅު ކާނާ ހޯދައިދިނުމެވެ. ދެޙަޔާތް ކާމިޔާބު ކުރެވޭފަދަ ޤާބިލުކަން ލިބިފައިވަ މީހަކަށް ހެދުމެވެ.\nދަރިފުޅު ދިރިއުޅޭންވާނީ ﷲ އަށްޓަކައެވެ. ދަރިފުޅަކީ، ﷲގެ އަޅެކެވެ.ކޮންމެ ހިނދުކޮޅަކުމެ ﷲގެ މަތީން ހަނދާން ކުރާށެވެ.ﷲގެ ދީން މަތިވެރިކުރަން މަސައްކަތްކުރާށެވެ.ދުލާއިޤަލަމުގެ ބޭނުން ހިފައިގެން މީސްތަކުންނަށް ފައިދާހުރި ޢިލްމުތައް ފަތުރާށެވެ.ޢާއިލީ ދިރިއުޅުމުގައި ލާމަޘީލު ނަމޫނާއެއް ދައްކާށެވެ.\nMasha Allah..❤❤❤ vr rythi.. vr asaru gadha…???????❤❤❤❤\nVarah reethi adhi ehaame asarugadha… Masha allah isse… Hats off to u.. Keep it up my friend….. ❤❤?? i just loved it isse\nWelcome isse ❤❤.. Dhn Koniraku ehen vaahakaeh up kurany\nWelcome isse.. Dhen Koniraku isse ge ehen vaahakaeh kiyaalan libeyny ❤❤\nVvvvv Reethi Marsha Allah keep it up\nހަޤީޤީ ހިތާމަ ބިރުވެރި އެހެނިހެން ލޯބި June 21, 2017\nކުރުވާހަކަ އެހެނިހެން November 6, 2018


Case thah ithuruvaathee Germany in kanboduvejje | Mihaaru\nމިއީ ދެ ވަނަ ރާޅެއްގެ ފެށުން ކަމަށް ވެދާނެކަމުގެ އިންޒާރު ލޮތާ ވަނީ ދެއްވާފައި. --ފޮޓޯ:ރޮއިޓާސް\nކޭސްތައް އިތުރުވާތީ ޖަރުމަނުން ކަންބޮޑުވެއްޖެ\n29 ޖުލައި 2020 - 13:03\nބާލިން (ޖުލައި 29) - ޖަރުމަނުގައި ކޮރޯނާވައިރަހުގެ އާ ކޭސްތައް ފެންނަމުންދާތީ ވަރަށް ބޮޑަށް ކަންބޮޑުވާ ކަމަށް އެ ގައުމުގެ ޕަބްލިކް ހެލްތު އެޖެންސީން ބުނެފި އެވެ.\n"އަޅުގަނޑުމެން މި ތިބީ ހަލުވިކަމާ ފެތުރެމުންދާ ރޯގާއެއްގެ ތެރޭގައި،" ރޮބަޓް ކޮޗް އިންސްޓްޓިއުޓް (އާރްކޭއައި) ގެ ވެރިޔާ ލޮތާ ވެއިލާ ވިދާޅުވި އެވެ.\nއޭނާ ވަނީ ޖަރުމަނުގެ ރައްޔިތުން މާސްކް އެޅުމަށާއި ގައިދުރުކަން ހިފެހެއްޓުމަށާއި ސިއްހީ ގޮތުން ސާފު ތާހިރު ކަމަށް ސަމާލުކަން ދިނުމަށް އިލްތިމާސް ކުރައްވައިފަ އެވެ.\n"މިއީ ދެ ވަނަ ރާޅެއްގެ ފެށުން ކަމެއް އަދި ނޭނގޭ. އެކަމަކު ދެވަނަ ރާޅަކަށް ވެސް ވެދާނެ. ނަމަވެސް ސިއްހީ އިރުޝާދުތަކަށް ތަބާވެއްޖެ ނަމަ މިކަން ކޮންޓްރޯލް ކުރެވޭނެ ކަމުގެ ޔަގީންކަން އެބައޮތް،" ވެއިލާ ވިދާޅުވި އެވެ.\nވޭތުވެދިޔަ ހަފުތާއެއްހާ ދުވަހު ތެރޭ ޖަރުމަނުން ވަނީ ކޮރޯނާވައިރަހުގެ 3،611 ކޭސް އަލަށް ފެނިފަ އެވެ. ޖަރުމަނުގެ އިތުރުން ޔޫރަޕުގެ އެހެން ގައުމުތަކުގައި ވެސް ދަނީ ބަލިޖެހޭ މީހުން އިތުރުވަމުންނެވެ. އެހެންވެ ޔޫރަޕުން މިހާރު ދަނީ އެއް ގައުމުން އަނެއް ގައުމަށް ދަތުރު ކުރުމުގައި ސަމާލުވުމަށް އަންގަމުންނެވެ. ކޮރޯނާވައިރަހުގެ ކޭސްތައް ދާދި ފަހުން ސްޕޭނުގައި އިތުރުވި ތިން ސަރަހައްދަކަށް ދަތުރު ނުކުރުން ޖަރުމަނުން ވަނީ އަންގައިފަ އެވެ. އިނގިރޭސި ވިލާތުން ވަނީ ސްޕޭނުން ދަތުރުކުރާ މީހުން 14 ދުވަހަށް ކަރަންޓީން ކުރުމަށް ނިންމައިފަ އެވެ.\nބަލީގެ ނުރައްކާ ބޮޑު ގައުމުތަކުން އަންނަ މީހުން ޓެސްޓް ކުރުން މަޖްބޫރުކުރާ ގޮތަށް ޖަރުމަނުން ވަނީ ނިންމައިފަ އެވެ. ހައި ރިސްކް ގައުމުތައް ކަމަށް ޖަރުމަނުން މި ވަގުތު ބަލާފައި ވަނީ ބްރެޒިލް، ތުރުކީ އަދި އެމެރިކާ އެވެ.\nޖަރުމަނުން މިހާތަނަށް ވަނީ 207,951 މީހުން ކޮރޯނާވައިރަހަށް ޕޮޒިޓިވްވެ 9،207 މީހުން މަރުވެފަ އެވެ.


އިބްރާހީމް ފަހީމް 12:47 AM އިޢުލާން\nގޭގެއިން އުކާލުމަށް ނެރޭ ކުނި، ކޮންމެ ހަފްތާއެއްގެވެސް ހޯމަ އަދި ބުދަ މިދެދުވަހު ކަނޑައެޅިފައިވާ ވަގުތުތަކެއްގައި ކުނިކޮށްޓަށް ގެންދިޔުމުގެ މަސައްކަތް ކުރުމަށް 31 ޑިސެމްބަރ 2020 ގެ ނިޔަލަށް ޕިކަޕެއް ކުއްޔަށް ހިފަން ބޭނުންވެއެވެ. އިސްވެ ދެންނެވުނު2ދުވަހުގެ ތެރެއިން ކޮންމެ ދުވަހެއްގައިވެސް ކުނި އުކާލުމުގެ މަސައްކަތުގައި ހޭދަކުރުމަށް ހަމަޖެހިފައިވަނީ2ގަޑިއިރެވެ. އެހެންނަމަވެސް މަސައްކަތް ނުނިމި އިތުރު ވަގުތު ހިނގައިފިނަމަ އިތުރަށް ހިނގި ވަގުތަށްވާ ފައިސާ ދެވޭނެއެވެ. ޕިކަޕަށް ކުނި އެރުވުމާއި ކުނި ކޮށްޓަށް ކުނިތައް ބޭލުމުގެ މަސައްކަތް ކުރާނީ އެކަމަށް ހަމަޖެއްސިފައިވާ މުވައްޒަފުންނެވެ.\nވީމާ، މިކަމަށް ޝަޢުޤުވެރިވާ ފަރާތްތަކުން، 23 ޖަނަވަރީ 2020 ވާ ބުރާސްފަތި ދުވަހުގެ 14:00 ގެ ކުރިން ސިޓީއަކުން އަގު ހުށަހެޅުއްވުން އެދެމެވެ. މިކަމާއި ގުޅޭގޮތުން އިތުރު މަޢުލޫމާތު ސާފުކުރެއްވުމަށް ރަސްމީ ގަޑީގައި 6580072 ނަމްބަރ ފޯނާއި ގުޅުއްވުން އެދެމެވެ.\nތާރީޚް ހ: 25 ޖުމާދުލްޢޫލާ 1441 ތާރީޚް މ: 19 ޖަނަވަރީ 2020\nކުނި އުފުލުމަށް ޕިކަޕެއް ކުއްޔަށް ހިފަން ބޭނުންވެއްޖެ Reviewed by އިބްރާހީމް ފަހީމް on 12:47 AM Rating: 5


ލޮނުމިރުސް | Lonumedhu\nފަހަކަށް އައިސް ލޮނުމިރުސް ރެސިޕީއެއް ގެނެސްދިނުމަށް އެދި އަހަރުމެންނަށް ގިނަ މެސެޖްތަކެއް ދަނީ ލިބެމުންނެވެ. އެހެންވެ މި ހަފުތާގެ އާ ރެސިޕީގެ ގޮތުގައި އަހަރުމެން ތައްޔާކުރީ އެއެވެ. މިރެސިޕީގައި ޒަމާނުއްސުރެ ރާއްޖޭގައި ލޮނުމިރުސް ތައްޔާރުކޮށް އުޅުނު ގޮތާއި ތަފާތުތަކެއް ހުންނާނެއެވެ. ލޮނުމިރުސް ފުނޑަން ދައި ބޭނުން ކުރުމުގެ ބަދަލުގައި އަހަރުމެން ބޭނުންކުރީ ކަރަންޓް މިކްސަރެކެވެ. އަދި ކާށީގެ ބަދަލުގައި އަހަރުމެން ބޭނުން ކުރީ ގާނާ ޕެކެޓްކޮށްގެން ވިއްކާ ބާވަތުގެ ހުންޏެވެ. އަދި މީގެ އިތުރުން، އެކި ގޭގޭގައި ލޮނުމިރުސް ތައްޔާ ކުރާ ގޮތުގައިވެސް ތަފާތުތަކެއް ހުންނާނެކަން ޔަޤީނެވެ.\nމިރެސިޕީއިން ތައްޔާރުކުރެވޭނީ: ގާތްގަނޑަކަށް ބައިޖޯޑެއްގެ ލޮނުމިރުހެވެ.\n1 ސައިސަމުސާ ނުމުގުރާހުރި ދިރި\n½ ސައިސަމުސާ ނުމުގުރާހުރި އަސޭމިރުސް\n16 ހިކިމިރުސް (ނޫނީ ބޭނުން ވަރަކަށް)\n¼ ޖޯޑު ހުނި\n½ 1 ސައިސަމުސާ ލުނބޯހުތް (ނޫނީ ބޭނުން ވަރަކަށް)\n1. ތާހެއް އުދައި، އެ ރަނގަޅަށް ހޫނުވުމުން އޭގެތެރެއަށް ހުނިކޮޅު އަޅާލާށެވެ. ދޭތެރެ ދޭތެރެއަކުން ދޭފަތެއް ބޭނުންކޮށްގެން ތާހުގެ ތެރޭގައި ހުނިކޮޅު އެގޮތް މިގޮތަށް ފަތުރާލަމުން ހުނިކޮޅު ހަނާ ކޮށްލާށެވެ. ހަނާ ވީމާ ހުނިކޮޅު ހުންނަންވާނީ ފަނޑު މުށިކުލައެއްގައެވެ. ހަނާކުރާއިރު ގިނި ބަހައްޓާނީ މެދުމިނެއްގައެވެ. ހުނިކޮޅު ހަނާވުމުން ކުޑަ ބޯތަށްޓެއް ކަހަލަ އެއްޗަކަށް އަޅާފައި ބަހައްޓާށެވެ.\n2. ފިޔައާއި ލޮނުމެދު ކޮށާލާށެވެ. މާތުނިކޮށް ނުކޮށިޔަސް ރަނގަޅުވާނެއެވެ.\n3. ފިޔާ، ލޮނުމެދު، ހިކަނދިފަތް އަދި ލޮނު މިކްސަރުގެ މުގުރާއެތީގެ ތެރެއަށް އެޅުމަށްފަހު ޕޭސްޓް ގަނޑަކަށްވަންދެން މުގުރާށެވެ.\n4. ދެން ލުނބޯހުތް ފިޔަވާ ބާކީހުރި ހުރިހާ އެއްޗެއް މުގުރާއެތީގެ ތެރެއަށް އަޅައި އަނެއްކާވެސް މުގުރަން ޖައްސާށެވެ. މުގުރާނީ ކޮންމެވެސް ވަރަކަށް އޮމާން ޕޭސްޓް ގަނޑެއް ހެދެންދެނެވެ. ބޭނުންނަމަ ކުޑަ ފެންފޮދެއްވެސް ޖަހާލެވިދާނެއެވެ. އަހަރުމެން ސައިސަމުސަލެއްގެ ފެންފޮދެއް ބޭނުން ކުރީމެވެ.\n5. ލުނބޯ ހުތްކޮޅު އަޅާލާފައި އަނެއްކާވެސް ދެތިން ސިކުންތަކަށް މުގުރާލާށެވެ. ލޮނުމިރުސް އެ ތައްޔާރުވީއެވެ. ނަމަވެސް ރަހަބަލާލާފައި އެމީހަކަށް ކަމުދާ ގޮތަކަށް ރަހަ ހެޔޮވަރު ކޮށްލަންވާނެއެވެ.


130 kilo Drugs: Bodun dhoovumun suvaaluthakeh! | Mihaaru\nSunday December 06, 2020\nފުލުހުން އަތުލައިގަނެފައިވާ ގިނަ އަދަދެއްގެ މަސްތުވާތަކެތި: މި މަހު އަތުލައިގަތް 130 ކިލޯގެ މަސްތުވާތަކެތީގައި ހިމެނޭ ބޮޑެއް ވަނީ ދޫވެފައި.\n130 ކިލޯ ޑްރަގްސް: "ބޮޑުން" ދޫވުމުން ސުވާލުތަކެއް!\n29 އޮކްޓޯބަރ 2020 - 12:02 46 comments\nފުލުހުން ތުހުމަތުކުރާ ގޮތުގައި، ކަންނެލި ދޯންޏެއްގައި އެތެރެކުރި 130 ކިލޯގެ މަސްތުވާތަކެތީގެ މައްސަލައިގައި އިސްކޮށް ހުރި އެކަކީ ގއ. ވިލިނގިލީ ލައިޓްހައުސް ޝަހީބް (ކާފާ) އެވެ. މަސްތުވާތަކެއްޗާ ދެކޮޅަށް ފުލުހުން ކުރާ މަސައްކަތުގައި، އޭނާ އަކީ އަތުލައިގަންނަން ޖެހޭ "ބޮޑުން"ގެ ލިސްޓުގައި ހިމެނޭ މީހެކެވެ. މި ފަހުން އޭނާ ހައްޔަރުކޮށް، ބަންދަށް ދިން 14 ދުވަސް ހަމަވުމާ އެކު އިއްޔެ ވަނީ ދޫވެފަ އެވެ.\nއަތުލައިގަތް 130 ކިލޯގެ ޑްރަގަސްގެ ތަހުގީގު ހިނގަނިކޮށް ކޯޓުން އޭނާ ދޫވީ، ފުލުހުން ބުނާ ގޮތުގައި، ހެކި ހުރެ އެވެ. ބަންދުގެ މުއްދަތު އިތުރުކުރަން އޮތް ޝަރީއަތުގެ މަޖިލީހުގައި އެ ހެކި ހުށަހެޅި ކަމަށް ވެސް ފުލުހުން ބުންޏެވެ. އެހެންވެ، އޭނާ ބަންދުން ދޫވި މައްސަލަ އިސްތިއުނާފްކޮށްދޭން ފުލުހުން ވަނީ ޕްރޮސިކިއުޓަ ޖެނެރަލްގެ އޮފީހުގައި އެދިފަ އެވެ.\nފުލުހުން ހެކި ހުރި ކަމަށް ބުނާއިރު އޭނާ ދޫވި ސަބަބަކީ ކޮބައި ހެއްޔެވެ؟\nމި މައްސަލައިގައި "މިހާރު"އާ ވާހަކަ ދެއްކެވި އެއް ބޭފުޅަކު ވިދާޅުވީ މަސްތުވާތަކެތީގެ ބޮޑުން ހިމެނޭ މިފަދަ މައްސަލަތަކުގައި، ފަސޭހައިން މިނިވަންވެވޭނެ ގޮތްތައް އޮންނަނީ ހޯދައިފައި ކަމަށެވެ. އޭނާ ދެއްކެވީ، ޝަހީބު ބަންދުގައި ބަހައްޓަން ކޯޓުން ފުރަތަމަ ދިން އަމުރުގައި، ތަހުގީގު ވަކި މުއްދަތެއްގައި ފުރިހަމަކޮށް، ބަޔާނެއް ކޯޓަށް ހުށަހަޅަން އަންގާފައި އޮތް އޮތުމެވެ.\nޝަހީބު: އޭނާ މިހާރު ވަނީ ދޫކޮށްލާފައި. ފުލުހުން ތުހުމަތުކުރާ ގޮތުގައި ޝަހީބަކީ 130 ކިލޯގެ މަސްތުވާތަކެތީގައި އިސްކޮށް އުޅުނު މީހެއް.\nމުޖުތަމައުގެ ސަލާމަތާއި ރައްކާތެރިކަމަށްޓަކައި އޭނާ ބަންދުކުރަން ނެރުނު އަމުރުގައި، އެދިފައި ވަނީ ދެން އޮންނަ މަޖިލީހަށް ހާޒިރުވާއިރު، އޭނާގެ ތަހުގީގު ބަޔާން ނަގައި ޕްރޮސިކިއުޓަ ޖެނެރަލްގެ އޮފީހާ މަޝްވަރާކުރުމަށް ފަހު ކޯޓަށް ހުށަހެޅުމަށެވެ. އެއް ނެޓްވޯކް، އަނެއް ނެޓްވޯކާ ގުޅި ވިޔަފާރި ހިންގާ ކަމަށް ތުހުމަތުކުރެވޭ މަސްތުވާތަކެތީގެ މައްސަލަތަކުގައި ތަހުގީގު ބަޔާން ނަގައި ކޯޓަށް ހުށަހަޅަން ވަކި މުއްދަތެއް ދިނުމަކީ، މިފަދަ މައްސަލަތަކުގައި މީގެކުރިން އަމަލުކުރަން އަންގާ އުސޫލެއް ނޫނެވެ.\nމުއްދަތު މަޖިލީހަށް ޝަހީބުގެ ތަހުގީގު ބަޔާނެއް ހުށައެއްނާޅަ އެވެ. ޝަރުތުތަކަކާ އެކު އޭނާ ބަންދުން ދޫކޮށްލި ސަބަބަކީ ކުރިން އެންގި ގޮތަށް ބަޔާން ހުށަނޭޅުމެވެ.\nފަނޑިޔާރު ހުސެއިން ފާއިޒް ރަޝާދު ނެރުއްވި އަމުރުގައި ވަނީ، ދޫކޮށްލި އެއް ސަބަބަކީ، ތުހުމަތުކުރެވޭ ފަރާތާއި ކުށާ ގުޅުވައިދޭ އެކަށީގެންވާ ހެއްކާއި ގަރީނާ ހުށަހަޅާފައި ނުވުމެވެ. ދެން ސަބަބަކަށް އޮތީ، އޭނާގެ ބަންދު އިތުރުކުރަން ދެން އޮންނަ މަޖިލީހަކަށް ހާޒިރުވާއިރު، ތަހުގީގުކުރާ ފަރާތުން އޭނާގެ ބަޔާނެއް ނަގައި ޕްރޮސިކިއުޓަ ޖެނެރަލްގެ އޮފީހާ މަޝްވަރާކޮށް ހުށަހަޅަން އަންގާފައިވާއިރު އެ ބަޔާން ހުށަހަޅާފައި ނުވުމެވެ. ޝަހީބް ދޫކޮށްލީ އަމުރުގައިވާ ގޮތުގައި ގާނޫނުއަސާސީގެ 49 ވަނަ މާއްދާއަށް ރިއާޔަތްކޮށެވެ.\nކުށަށް ތުހުމަތުކުރެވޭ މީހުން މިނިވަންކުރުމާ ބެހޭ އެ މާއްދާގައި އޮންނަނީ، އެ މީހަކާ މެދު ތުހުމަތު ކުރެވިފައިވާ މައްސަލައެއްގެ ހެކި ފޮރުވުމަށް ނުވަތަ ހެކި ބަސް ދޭން ހުރި މީހަކަށް ނުފޫޒެއް ފޯރުވުމަށް މަސައްކަތްކޮށްފާނެ ކަމަށްޓަކައި ނުވަތަ ކޯޓަށް ހާޒިރުނުވެދާނެ ކަމަށްޓަކައި ނުވަތަ ފިލާފާނެ ކަަމަށްޓަަކައި ނުވަތަ ބަންދުން ދޫކޮށްލައިފި ނަމަ މުޖުތަމައުގެ ސަލާމަތަށް ނުރައްކަލެއް ކުރިމަތިވެދާނެ ކަމަށްޓަކައި މެނުވީ އެއްވެސް މީހަކާ މެދު ޝަރީއަތުން ހުކުމް ކުރުމުގެ ކުރިން އެ މީހަކު ބަންދުގައި ބަހައްޓައިގެން ނުވާނެ އެވެ.\nކަނޑުމަގުން 130 ކިލޯ ޑްރަގްސް އެތެރެކުރުމުގައި އިސްކޮށް ތިބި ކަމަށް ފުލުހުން ތުހުމަތުކުރާ ދެ މީހުން\nޝަހީބް ދޫކޮށްލަން ކޮށްފައިވާ ޝަރުތަކީ 130 ކިލޯގެ މަސްތުވާތަކެތީގެ މައްސަލައިގެ ތަހުގީގު ނިމެންދެން އޭނާގެ ޕާސްޕޯޓް ހިފެހެއްޓުމެވެ. ކޯޓުން ވަނީ އެގޮތަށް އަމަލުކުރަން ފުލުހުންގެ މައްޗަށް އަމުރުކޮށްފަ އެވެ.\nމި މައްސަލަ ފުރަތަމަ ބެއްލެވި ފަނޑިޔާރު، މުހައްމަދު މިސްބާހު ނެރުއްވި އަމުރުގައި އެދިވަޑައިގަތް ތަހުގީގު ބަޔާން އިއްޔެ ޝަރީއަތުގެ މަޖިލީހަށް ހުށަނާޅާ ކަމަށް ފުލުހުން ބުންޏެވެ. ޝަހީބް ދޫކޮށްލި މުއްދަތު މަޖިލީހުގައި އިންނެވީ، ފަނޑިޔާރު، ހުސެއިން ފާއިޒް ރަޝާދެވެ.\nހިނގަމުންދާ ތަހުގީގަކާ ގުޅޭ އެ ބަޔާނެއް މުއްދަތު މަޖިލީހަށް ހުށަނޭޅިއަސް ފުލުހުންގެ އޮފިޝަލަކު މިއަދު ވިދާޅުވީ ބަންދުގައި އޭނާ ބަހައްޓަން ޖެހޭވަރުގެ ހެކި ކޯޓަށް ހުށަހެޅި ކަމަށެވެ.\n"ބަންދުގައި ބަހައްޓަން ހެކި ހުށަހެޅިން، މައްސަލައާ އޭނާ [ޝަހީބްއާ] ގުޅުވައިދޭ ހަތަރު މީހެއްގެ ބަޔާން ހުށެހެޅިން،" އޮފިޝަލް ވިދާޅުވި އެވެ.\nކޯޓުން ހެކި ހުށަނާޅާ ކަމަށް ބުނާއިރު ހެކި ހުށަހެޅި ކަމަށް ފުލުހުން އެބަ ބުނެ އެވެ. ހެކި ހުރެ މަސްތުވާތަކެތީގެ ބޮޑުން އެހާ ފަސޭހައިން ދޫވާ ސަބަބު ފުލުހުންނާއި ކޯޓުން ސާފުކޮށްދޭން ޖެހެ އެވެ.\nމަސްތުވާތަކެތީގެ މައްސަލައިގައި ހިމެނޭ ޝަހީބު ފާހަގަކުރެވިފައި ވަނީ ޕީޕީއެމްގެ ހަރަކާތްތަކުގައި ވެސް ވަރަށް އިސްކޮށް އުޅެމުން އަންނަ އެކްޓިވިސްޓެއްގެ ގޮތުގަ އެވެ. އަދި އެންމެ ފަހުން ބޭއްވި ރައްޔިތުންގެ މަޖިލިސް އިންތިހާބުގައި ގއ. ވިލިނގިލީ ދާއިރާ އަށް އިދިކޮޅު ކޯލިޝަންގެ ފަރާތުން ވާދަ ވެސް ކުރި އެވެ.\nކުރީގެ ރައީސް އަބްދުﷲ ޔާމީންގެ ސަރުކާރުގައި އުސޫލުން ބޭރުން މީހުން އަތުން ފައިސާ ނަގައި ފްލެޓު ދިން ކަމަށް ތުހުމަތުުކުރެވުނު މައްސަލައިގައި ވެސް ޝަހީބުގެ ބައިވެރިވުން އޮތް ކަމަށް ތުހުމަތުކޮށްފައި ވެއެވެ.\nފުލުހުން ބުނި ގޮތުގައި އޭނާ އަކީ ރާއްޖެ އަށް މަސްތުވާތަކެތި އެތެރެކުރާ ކަމަށް ތުހުމަތުކުރެވޭ މައްސަލައަކާ ގުޅިގެން ފުލުހުން މިދިޔަ އަހަރުގެ ނޮވެމްބަރު މަހު އަތުލައިގަތް އީރާން ބޯޓުގެ މައްސަލައާ ވެސް ގުޅުން އޮތް މީހެކެވެ. ނަމަވެސް އެ ބޯޓުން ހައްޔަރުކުރި ހަތް މީހުންނާ ޖާމިނު ވެފައިވަނީ ޝަހީބް ކަމަށާއި އެ މައްސަލާގައި އޭނާ އާއި އީރާންގެ ހަތް މީހުން ކްރިމިނަލް ކޯޓުން ދޫކޮށްލާފައިވާ ކަމަށް ވެސް ފުލުހުން ބުންޏެވެ.\nއިތުރު ލިޔުންތައް ކުށްކުރުން ފުލުހުން ޕްރޮސެކިއުޓާ ޖެނެރަލް ކްރިމިނަލް ކޯޓް މަސްތުވާތަކެތި ކޯޓް\n1 year ago 18\nއުޅުނީ6ކިލޯގެ ޑްރަގާ އެކަކު ހަވާލުވެ ސަލާމަތްވާން!\nސޯނޫ ސޫދުގެ ނަމުގައި އެކެޑެމީއެއްގެ ޑިޕާޓްމަންޓެއް\n14 hours ago 74\n"ސޮފްވަތު ދޫކޮށްލީ އޭނާގެ އުޅުން ރަނގަޅުވުމުން"\nހަނދުގެ ސާމްޕަލާ އެކު ޗައިނާގެ އުޅަނދު ދުނިޔެ އަށް\nކިލޯއެއްގެ ޑްރަގާއެކު އަތުލި5މީހަކު ދޫކޮށްލައިފި\nހަނދުގައި ދިދަ ޖެހި ދެ ވަނަ ގައުމަކަށް ޗައިނާ\nޕޮލިޓެކްނިކުގެ ކޯސްތަކަށް ކުރިމަތިލާން ހުޅުވާލައިފި


Harry Aai Meghan Dharikanbalun Lili Aai Eku UK Ah - Vaguthu\nޕްރިންސް ހެރީ އާއި އަނބިކަނބަލުން މޭގަން މާކެލް އެބޭފުޅުންގެ ތުއްޕުޅު ދަރިކަނބަލުން ލިލީބެޓް "ލިލީ" ޑިޔާނާ މައިންޓްބެޓެން ވިންސާ އާއިއެކު އިނގިރޭސިވިލާތައް ދަތުރު ކުރަން ތައްޔާރުވެއްޖެ ކަމަށް އިނގިރޭސިވިލާތުގެ މީޑިއާތަކުން ބުނެފިއެވެ.\nޖޫން މަހުގެ 04 ވަނަ ދުވަހު އުފަންވި ލިލީއާއިއެކު ޕްރިންސް ހެރީ އާއި މޭގަން އިނގިރޭސިވިލާތައް ދަތުރު ކުރަން ނިންމާފައި ވަނީ ކްރިސްޓިއަން ދީނުގެ ދީނީ އަޅުކަމެއް ކަމަށްވާ ކްރިސްޓެނިން ކުރަން ކަމަށް ރިޕޯޓްތައް ބުނެއެވެ. މިއީ ކްރިސްޓިއަން ދީނުގެ ކުދިން އުފަންވުމުން ފެނެއް ކިޔަވާފައި އެކުއްޖާ އެފެނުން ފެން ވެރުވުމުގެ ދީނީ އިހްތިފާލެކެވެ.\nހެރީ އާއި މޭގަންގެ އާއިލާ ދިރިއުޅެމުން އަންނަނީ އެމެރިކާގެ ކެލިފޯނިއާގައެވެ. ހެރީ ވަނީ ލިލީ ކްރިސްޓިއަން ކުރުމުގެ ދީނީ އިހްތިފާލް ބާއްވަން ބޭނުން ވަނީ ލިލީގެ ބޭބެ އާއި އެއްފަދައިން ވިންޑްސާގައި ކަމަށް ގާތް މީހުން ކައިރީ ބުނެފައެވެ. "ހެރީ ވަރަށް ގިނަ މީހުން ކައިރީ ބުނެފައި ވަނީ ލިލީ ކްރިސްޓިއަން ކުރުމުގެ އިހްތިފާލް ބާއްވަން ބޭނުން ވަނީ ވިންޑްސާގައި ކަމަށް." މީޑިއާ ރިޕޯޓެއްގައި ބުނެފައި ވެއެވެ.\nހެރީ ބޭނުން ވަނީ މިއިހްތިފާލުގައި ރާނީ އެލިޒަބަތު ވެސް ބައިވެރިވާށެވެ. އެކަން މިހާރު ރާނީ އެލިޒަބަތު އަރިހުގައި ވެސް ހެރީ ވަނީ ދަންނަވާފައެވެ.\nރިޕޯޓްތައް ބުނާ ގޮތުގައި ހެރީ އިނގިރޭސިވިލާތައް ދަތުރު ކުރަން ހަމަޖެހިފައި ވަނީ ކޮވިޑްގެ ހާލަތައް ރަނގަޅު ބަދަލެއް އައުމުންނެވެ. މިހާރު އިނގިރޭސިވިލާތުން ކޮވިޑާއި ދެކޮޅަށް އަޅާފައި އޮތް ފިޔަވަޅުތަކުގެ ދަށުން އެމެރިކާގެ ރަށްވެރިންނަށް އިނގިރޭސިވިލާތައް ދަތުރެއް ނުކެރެވެއެވެ. މޭގަން އަކީ އެމެރިކާގެ ރައްޔިތަކަށް ވުމުން މިހާރު އޮތް ހާލަތުގައި އޭނާ އަށް އިނގިރޭސިވިލާތައް އެތެރެއެއް ނުވެވޭނެއެވެ.\nއެންމެ ނުފޫޒުގަދަ އަންހެނުންގެ ލިސްޓުގައި މޭގަން އާއި ކޭޓް\nޖުލައި 19, 2021 23:51\nއެ ފެނުން ފުލެޓު ދޮންބެ ފެންވެރި ކަމުގެ ހެއްކެއް ނެތް